**УЛСЫН ИХ ХУРЛЫН 2014 ОНЫ НАМРЫН ЭЭЛЖИТ**

**ЧУУЛГАНЫ 2014 ОНЫ 12 ДУГААР САРЫН 26-НЫ ӨДРИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны тоо*** |
| 1 | Хэлэлцэх асуудлын дараалал | 1 |
| 2 | Хуралдааны товч тэмдэглэл | 2-23 |
| 3 | Хуралдааны дэлгэрэнгүй тэмдэглэл | 24-74 |
| 4 | ***Соронзон бичлэг***:1.“Тогтоолын, хавсралтуудад нэмэлт, өөрчлөлт оруулах тухай” Улсын Их Хурлын тогтоолын төсөл 2. Хуулийн этгээдийн улсын бүртгэлийн тухай /шинэчилсэн найруулга/ болон холбогдох бусад хуулийн төслүүд3. Байнгын хорооны бүрэлдэхүүнд өөрчлөлт оруулах тухай асуудал.4. Тамхины хяналтын тухай хуульд нэмэлт, өөрчлөлт оруулах тухай хуулийн төсөл5. Эрүүл мэндийн албан журмын даатгалын тухай /шинэчилсэн найруулга/ болон холбогдох бусад хуулийн төслүүд6. “Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл. | 25-2727-3838-4141-5050-7272-74 |

***Монгол Улсын Их Хурлын 2014 оны намрын ээлжит чуулганы***

***12 дугаар сарын 26-ны өдөр (Баасан гараг)-ийн***

***нэгдсэн хуралдааны гар тэмдэглэл***

 Улсын Их Хурлын дарга З.Энхболд ирц, хэлэлцэх асуудлын дарааллыг танилцуулж, хуралдааныг даргалав.

 Хуралдаанд ирвэл зохих 76 гишүүнээс 54 гишүүн ирж 71.05 хувийн ирцтэйгээр хуралдаан 10 цаг 30 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв. Үүнд:

 *Өвчтэй: Н.Алтанхуяг, С.Батболд, М.Зоригт, Д.Тэрбишдагва, Ч.Хүрэлбаатар.*

 *Чөлөөтэй: М.Батчимэг, Б.Болор, Д.Ганбат, Ц.Даваасүрэн, А.Тлейхан, Б.Чойжилсүрэн.*

 *Тасалсан: Н.Батбаяр, Х.Баттулга, Н.Батцэрэг, Р.Бурмаа, Б.Наранхүү, Ц.Оюунбаатар, Д.Оюунхорол, Ц.Цолмон, Л.Энх-Амгалан, Ж.Энхбаяр, Н.Энхболд.*

 *Хоцорсон: О.Баасанхүү 12 минут, Б.Бат-Эрдэнэ 57 минут, З.Баянсэлэнгэ 56 минут, С.Баярцогт 56 минут, Д.Дэмбэрэл 15 минут, Д.Лүндээжанцан 56 минут, О.Содбилэг 1 цаг 28 минут, Ч.Улаан 8 минут, С.Эрдэнэ 10 минут, Э.Эрдэнэбат 55 минут, Л.Эрдэнэчимэг 1 цаг 6 минут.*

Монголын Үндэсний олон нийтийн радио, телевизийн зарим хэсэг хүмүүсээс ирүүлсэн шаардлагын хариуг мэдэгдэв.

Хуралдаан эхлэхийн өмнөУлсын Их Хурлын дарга З.Энхболд, 2014 оны 12 сарын 25-ны өдөр Монголын Үндэсний олон нийтийн радио, телевизийн Үндэсний зөвлөлийн сая томилогдсон гишүүдэд хандаж хэлсэн үг зарим хүн, уран бүтээлчдэд буруу ойлгогдсон бол уучлал гуйж байна, харин хэлсэн үгийнхээ төлөөМонголын Үндэсний олон нийтийн радио, телевизийнудирдлага түүнийг тойрон хүрээлсэн хэсэг бүлэг хүмүүсээс уучлал гуйхгүй,шаардлагын хариуг үүгээр өгч байгаа гэдгээ мэдэгдэв.

Улсын Их Хурлын дарга З.Энхболд“Үндсэн хуулийн цэцийн 2014 оны 7 дугаар дүгнэлтийн тухай*”*Улсын Их Хурлын тогтоолын эцсийн найруулгыг Улсын Их Хурлын гишүүдэд танилцуулав.

 Улсын Их Хурлын тогтоолын эцсийн найруулга дээр Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх тогтоолын эцсийн найруулгыг сонсов/11:25 цагт/.

 ***Нэг. “Тогтоолын хавсралтуудад нэмэлт, өөрчлөлт оруулах тухай” Улсын Их Хурлын тогтоолын төсөл*** */Засгийн газар 2014.05.23-ны өдөр өргөн мэдүүлсэн, Гацууртын ордын тухай, хэлэлцэх эсэх үргэлжилнэ/.*

 Хэлэлцэж буй асуудалтай холбогдуулан Уул уурхайн сайд Р.Жигжид, Уул уурхайн сайдын зөвлөх Д.Бат-Эрдэнэ нар оролцов.

 Хуралдаанд Улсын Их Хурлын Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Л.Батмөнх, референт Н.Эрдэнэцэцэг нар байлцав.

 Тогтоолын төслийн хэлэлцэх эсэх асуудал санал хураалтаар үргэлжлэв.

 **З.Энхболд:** -“Тогтоолын хавсралтуудад нэмэлт, өөрчлөлт оруулах тухай” Улсын Их Хурлын тогтоолын төслийг хэлэлцэх нь зүйтэй гэсэн томьёоллоор санал хураая.

 Зөвшөөрсөн 30

 татгалзсан 10

 Бүгд 40

 75.0 хувийн саналаар дэмжигдлээ.

 Тогтоолын төслийг анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

 ***Уг асуудлыг 10 цаг 40 минутад хэлэлцэж дуусав.***

 ***Хоёр. Хуулийн этгээдийн улсын бүртгэлийн тухай /шинэчилсэн найруулга/ болон холбогдох бусад хуулийн төслүүд*** */Засгийн газар 2014.06.09-ний өдөр өргөн мэдүүлсэн, анхны хэлэлцүүлэг/.*

Хэлэлцэж буй асуудалтай холбогдуулан Хууль зүйн яамны Дотоод хэргийн бодлогын хэрэгжилтийг зохицуулах хэлтсийн дарга Т.Ганбаатар, Улсын бүртгэлийн ерөнхий газрын Тэргүүн дэд дарга Т.Баттулга, мөн газрын Хуулийн этгээдийн бүртгэлийн газрын дарга Ш.Жолбарс, Монголын хувийн хэвшлийн бага, дунд холбооны тэргүүн Ж.Галбадрах, хуульч С.Үүрцайх нар оролцов.

 Хуралдаанд Улсын Их Хурлын Хууль зүйн байнгын хорооны ажлын албаны ахлах зөвлөх Э.Түвшинжаргал, зөвлөх Г.Нямдэлгэр нар байлцав.

 Улсын Их Хурлын Хууль зүйн байнгын хорооны санал, дүгнэлтийг Улсын Их Хурлын гишүүн Ж.Батзандантанилцуулав.

 Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

 ***З.Энхболд:*** *-Зарчмын зөрүүтэй саналаар санал хураалт явуулав.*

 *Нэг.* *Хуулийн этгээдийн улсын бүртгэлийн тухай хуулийн шинэчилсэн найруулгын төслийн талаарх зарчмын зөрүүтэй саналын томьёолол.*

 *Хууль зүйн байнгын хороо дэмжсэн санал:*

1.Улсын Их Хурлын гишүүн Ж.Батзандан, О.Баасанхүү, Л.Болд, Д.Ганбат, Д.Лүндээжанцан, Д.Оюунхорол, С.Эрдэнэ /цаашид ажлын хэсэг гэх/ нарын гаргасан, Төслийн 3 дугаар зүйлийн 3.1.3 дахь заалтыг доор дурдсанаар өөрчлөн найруулах:

“3.1.3.“хуулийн этгээдийн улсын бүртгэл” /цаашид “улсын бүртгэл” гэх/ гэж Улсын бүртгэлийн ерөнхий хуулийн 4.4-д заасныг” дэмжье гэсэн саналаар санал хураая.

 Зөвшөөрсөн 32

 Татгалзсан 10

 Бүгд 42

76.2 хувийн саналаар дэмжигдлээ.

2.Ажлын хэсгийн гаргасан, Төслийн 17 дугаар зүйлийн 17.2.4 дэх заалтыг доор дурдсанаар өөрчлөн найруулах:

“17.2.4.гадаадын хөрөнгө оруулагч мөнгөн хөрөнгө, бэлэн мөнгө, хөдлөх эд хөрөнгө, оюуны өмчөөр хөрөнгө оруулалт хийж байгаа бол гадаад улсаас мөнгөн хөрөнгө шилжүүлснийг нотолсон банкнытодорхойлолт, дансны хуулга, гаалийн байгууллагын мэдүүлэг, эрх бүхий байгууллагаас олгосон гэрчлэх баримт бичиг.” гэсэн саналыг дэмжье гэсэн санал хураая.

 Зөвшөөрсөн 37

 Татгалзсан 7

 Бүгд 44

84.1 хувийн саналаар дэмжигдлээ.

3. Ажлын хэсгийн гаргасан, Төслийн 18 дугаар зүйлд доор дурдсан агуулгатай 18.5 дахь хэсэг нэмэх:

 “18.5.Улсын бүртгэлийн байгууллага нь өргөдөл гаргагчийн хүсэлтээр улсын бүртгэлийн гэрчилгээг үнэт цаасан дээр хэвлэж, баталгаажуулан олгож болно. Төрийн болон бусад байгууллага үйл ажиллагаандаа зөвхөн хуулийн этгээдийн цахим гэрчилгээг ашиглана.” гэсэн саналыг дэмжье гэсэн санал хураая.

 Зөвшөөрсөн 32

 Татгалзсан 11

 Бүгд 43

 74.4 хувийн саналаар дэмжигдлээ.

4. Ажлын хэсгийн гаргасан, Төслийн 25 дугаар зүйлд “татан буулгах тухай эрх бүхий байгууллагын шийдвэр;” гэсэн 25.1.2 дахь заалт нэмэх гэсэн саналыг дэмжье гэсэн санал хураая.

 Зөвшөөрсөн 34

 Татгалзсан 7

 Бүгд 41

 85.4 хувийн саналаар дэмжигдлээ.

5. Ажлын хэсгийн гаргасан, Төслийн 27 дугаар зүйлд доор дурдсан агуулгатай 27.5 дахь хэсэг нэмэх.

 “27.5.Хуулийн этгээд энэ хуулийн 11.3-т заасан хугацаанд өөрийн мэдээлэлд оруулсан өөрчлөлтийг улсын бүртгэлд бүртгүүлээгүй бол шүүгч, эсхүл эрх бүхий улсын байцаагч зөрчлийн шинж байдлыг харгалзан нэг сарын хөдөлмөрийн хөлсний доод хэмжээг нэгээс гурав дахин нэмэгдүүлсэнтэй тэнцэх хэмжээний төгрөгөөр торгоно.”гэсэн саналыг дэмжье гэсэн санал хураая.

 Зөвшөөрсөн 33

 Татгалзсан 9

 Бүгд 42

 78.6 хувийн саналаар дэмжигдлээ.

6. Ажлын хэсгийн гаргасан, Хуулийг 2015 оны 03 дугаар сарын 01-ний өдрөөс эхлэн дагаж мөрдөх гэсэн саналыг дэмжье гэсэн санал хураая.

 Зөвшөөрсөн 34

 Татгалзсан 8

 Бүгд 42

 81.0 хувийн саналаар дэмжигдлээ.

 **З.Энхболд:** *Байнгын хорооны дэмжсэн найруулгын шинжтэй дараах саналуудыг бүгдийг нь уншиж нэг санал хураалт явуулав.*

1. Ажлын хэсгийн гаргасан, Төслийн 1 дүгээр зүйлийн 1.1 дэх хэсгийн “тусгайлан эрх олгогдсон байгууллагад”, 12 дугаар зүйлийн 12.1 дэх хэсгийн “хуулиар тусгайлан эрх олгогдсон байгууллагад” гэснийг “эрх бүхий байгууллага, албан тушаалтанд” гэж, мөн зүйлийн 12.5 дахь хэсгийн “Хуулиар тусгайлан эрх олгогдсон байгууллагын” гэснийг “Эрх бүхий байгууллага, албан тушаалтны” гэж тус тус өөрчлөх.

2. Төслийн 2 дугаар зүйлийн 2.1 дэх хэсгийн “тэдгээртэй” гэснийг “эдгээр хуультай” гэж өөрчлөх.

3. Төслийн 3 дугаар зүйлийн гарчгийн “нэр томьёо” гэснийг “нэр томьёоны тодорхойлолт” гэж өөрчлөх.

4. Төслийн 4 дүгээр зүйлийн 4.1 дэх хэсгийг доор дурдсанаар найруулах:

 “4.1.Хуулийн этгээдийн төрөл, хэлбэрээс үл хамааран иргэний эрх зүйн чадвар улсын бүртгэлд бүртгүүлснээр үүсч, хуульд заасан журмын дагуу татан буугдаж, улсын бүртгэлээс хасагдсанаар дуусгавар болохтой холбогдсон харилцааг зохицуулна.”

5. Төслийн 6 дугаар зүйлийн 6.1 дэх хэсгийн “цахимаар эсхүл бичгээр” гэснийг “цахим, эсхүл бичгийн хэлбэрээр” гэж өөрчлөх.

6. Төслийн 9 дүгээр зүйлийн 9.1.2 дахь заалтын “оруулан” гэснийг “хавсаргаж,” гэж өөрчлөх.

7. Төслийн 10 дугаар зүйлийн 10.1 дэх хэсгийн “этгээдийн төрөл, хэлбэрээс үл хамааран хуулийн” гэснийг хасах.

8. Төслийн 11 дүгээр зүйлийн 11.1.3 дахь заалтын “төлөөлөх эрх бүхий этгээдийн” гэсний дараа “оршин байгаа газрын” гэж нэмэх.

9. Төслийн 11 дүгээр зүйлийн 11.1.10 дахь заалтыг доор дурдсанаар найруулах:

 “11.1.10.хуулийн этгээдийн гүйцэтгэх удирдлагын овог, эцэг /эх/-ийннэр, нэр, иргэний үнэмлэхийн хуулбар, гадаадын иргэн бол хөрөнгө оруулагчийн биеийн байцаалт;”

10. Төслийн 12 дугаар зүйлийн 12.2.1 дэх заалтын “хүссэн мэдээллийн талаар” гэснийг хасах.

11. Төслийн 12 дугаар зүйлийн 12.3 дахь хэсгийн “шаардлагатай” гэснийг хасах.

 12**.** Төслийн 14 дүгээр зүйлийн 14.1 дэх хэсгийн “Шинээр болон өөрчлөн байгуулагдах замаар хуулийн этгээд” гэснийг “Шинээр, өөрчлөн байгуулах замаар” гэж өөрчлөх.

13. Төслийн 16 дугаар зүйлийн 16.1 дэх хэсгийн “этгээдийн” гэсний өмнө “өргөдөл гаргах эрх бүхий” гэж нэмэх.

14. Төслийн 17.1.2, 21.1.2, 23.4.1, 25.1.1 дэх заалтын “загварын” гэснийг “маягтын” гэж тус тус өөрчлөх.

15. Төслийн 17 дугаар зүйлийн 17.4 дэх хэсгийн “төрийн албан ёсны хэлээр” гэснийг хасах.

16. Төслийн 18 дугаар зүйлийн 18.1 дэх хэсгийн “шийдвэрийн тухай мэдэгдэл” гэснийг “шийдвэр” гэж өөрчлөх.

17. Төслийн 19 дүгээр зүйлийн 19.1.3 дахь заалтын “бүрдүүлсэн нь тогтоогдсон” гэснийг “бүрдүүлснийг эрх бүхий байгууллагын шийдвэрээр тогтоосон” гэж өөрчлөх.

18. Төслийн 20 дугаар зүйлийн гарчгийн “үүссэн” гэснийг “шинээр байгуулагдсан” гэж өөрчлөх.

19. Төслийн 20 дугаар зүйлийн 20.1 дэх хэсгийн “холбогдох улсын бүртгэлийн байгууллагад бүртгүүлэхээр” гэснийг “энэ хуулийн 13.3, 15.1, 16-д заасны дагуу улсын бүртгэлд бүртгүүлэх” гэж өөрчлөх.

20. Төслийн 20 дугаар зүйлийн 20.3 дахь хэсгийг хасах.

 21. Төслийн 21 дүгээр зүйлийн 21.1.1 дэх заалтын “өөрчлөн байгуулах замаар хуулийн этгээд шинээр байгуулсан тохиолдолд” гэснийг хасах.

22.Төслийн 22 дугаар зүйлийн 22.5 дахь хэсгийн “өөрчлөгдөх замаар өөрчлөн байгуулагдах тохиолдолд хэлбэр нь өөрчлөгдсөн” гэснийг “өөрчлөгдөх тохиолдолд тухайн” гэж өөрчлөх.

23.Төслийн 25 дугаар зүйлийн 25.1.5 дахь заалтыг доор дурдсанаар найруулж, 25.1.6 гэж дугаарлах:

 “25.1.6.өртэй эсэх талаар шүүхийн шийдвэр гүйцэтгэх байгууллагын лавлагаа.”

24.Төслийн 26 дугаар зүйлийн 26.1 дэх хэсгийг хасах.

25. Төслийн 26 дугаар зүйлийн 26.2 дахь хэсгийн “Татан буугдсан” гэсний өмнө “Улсын бүртгэлийн байгууллага нь” гэж нэмэх.

26. Төслийн 27 дугаар зүйлийн 27.4 дэх хэсгийг доор дурдсанаар найруулах:

 “27.4.Хуулийн этгээдийн улсын бүртгэлийн тухай хууль тогтоомжийг удаа дараа, эсхүл ноцтой зөрчсөн бол улсын бүртгэлийн байгууллага нь тухайн хуулийн этгээдийг татан буулгах талаар шүүхэд нэхэмжлэл гаргаж болно” гэсэн саналыг дэмжье гэсэн санал хураая.

 Зөвшөөрсөн 34

 Татгалзсан 8

 Бүгд 42

 81.0 хувийн саналаар дэмжигдлээ.

 **З.Энхболд:** *-Дагалдах хуулиудад орох өөрчлөлтөөр санал хураалт явуулав.*

 *Улсын бүртгэлийн ерөнхий хуульд өөрчлөлт оруулах тухай хуулийн төслийн талаарх найруулгын саналын томьёолол*

1. Төслийн гарчгийн “өөрчлөлт” гэсний өмнө “нэмэлт,” гэж нэмэх.

2. Төслийн 1 дүгээр зүйлийг доор дурдсанаар найруулж, дугаарыг өөрчлөх:

 **“3 дугаар зүйл.** Улсын бүртгэлийн ерөнхий хуулийн 5 дугаар зүйлийн 5.4.1 дэх заалтын “, үйл ажиллагааны үндсэн чиглэлийн” гэснийг хассугай.”

3.Төслийн 3 дугаар зүйлийг доор дурдсанаар найруулж, дугаарыг өөрчлөх:

“**1 дүгээр зүйл.** Улсын бүртгэлийн ерөнхий хуулийн 15 дугаар зүйлийн 15.5.1 дэх заалтад“. Энэ заалт эд хөрөнгө, хуулийн этгээдийн мэдээлэлд хамаарахгүй” гэсэн 2 дахь өгүүлбэр нэмсүгэй” гэсэн саналыг дэмжье гэсэн санал хураая.

 Зөвшөөрсөн 35

 Татгалзсан 7

 Бүгд 42

 83.3 хувийн саналаар дэмжигдлээ.

 *Үйлдвэрчний эвлэлүүдийн эрхийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол*

1. Төслийн 2 дугаар зүйлийг доор дурдсанаар өөрчлөн найруулах:

“**2 дугаар зүйл.**Үйлдвэрчний эвлэлүүдийн эрхийн тухай хуульд доор дурдсан агуулгатай 43 дугаар зүйл нэмсүгэй.

 **43 дугаар зүйл.Үйлдвэрчний эвлэлийг улсын бүртгэлд бүртгэх**

 1. Үүсгэн байгуулагч нь үйлдвэрчний эвлэлийг улсын бүртгэлд бүртгүүлэх тухай өргөдлөө Хуулийн этгээдийн улсын бүртгэлийн тухай хуульд заасны дагуу улсын бүртгэлийн асуудал эрхэлсэн төрийн захиргааны байгууллагад гаргана.

 2. Энэ зүйлийн 1 дэх хэсэгт заасан өргөдөл, бусад шаардлагатай баримт бичгийг хуулийн этгээдийн улсын бүртгэлийн асуудал эрхэлсэн төрийн захиргааны байгууллага хянан үзээд, шаардлага хангасан тохиолдолд үйлдвэрчний эвлэлийг ажлын хоёр өдрийн дотор улсын бүртгэлд бүртгэнэ.

 3. Улсын бүртгэлийн асуудал эрхэлсэн төрийн захиргааны байгууллага үйлдвэрчний эвлэлийг бүртгэхээс татгалзвал энэ тухай үндэслэл бүхий шийдвэр гаргана.”гэсэн саналыг дэмжье гэсэн санал хураая.

 Зөвшөөрсөн 32

 Татгалзсан 8

 Бүгд 40

 80.0 хувийн саналаар дэмжигдлээ.

*Үйлдвэрчний эвлэлүүдийн эрхийн тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол*

1. Ажлын хэсгийн гаргасан, Төслийн 3 дугаар зүйлийг доор дурдсанаар найруулах:

“**3 дугаар зүйл.** Үйлдвэрчний эвлэлүүдийн эрхийн тухай хуулийн 43 дугаар зүйлийн “хууль зүйн асуудал эрхэлсэн төрийн захиргааны төв байгууллагад” гэснийг “улсын бүртгэлийн асуудал эрхэлсэн төрийн захиргааны байгууллагад” гэж, 44 дүгээр зүйлийн “хууль зүйн асуудал эрхэлсэн төрийн захиргааны төв байгууллага” гэснийг “улсын бүртгэлийн асуудал эрхэлсэн төрийн захиргааны байгууллага” гэж тус тус өөрчилсүгэй.”

2.Төсөлд доор дурдсан агуулгатай 4 дүгээр зүйл нэмэх:

 “**4 дүгээр зүйл.**Үйлдвэрчний эвлэлүүдийн эрхийн тухай хуулийн 43 дугаар зүйлийн дугаарыг “44 дүгээр зүйл” гэж, 44 дүгээр зүйлийн дугаарыг “45 дугаар зүйл” гэж тус тус өөрчилсүгэй” гэсэн саналыг дэмжье гэсэн санал хураая.

 Зөвшөөрсөн 30

 Татгалзсан 10

 Бүгд 40

 75.0 хувийн саналаар дэмжигдлээ.

 *Төр сүм хийдийн харилцааны тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол*

1. Ажлын хэсгийн гаргасан, Төслийн 1, 2 дугаар зүйлийг нэгтгэж, доор дурдснаар найруулах:

“**1 дүгээр зүйл.**Төр, сүм хийдийн харилцааны тухай хуулийн 2 дугаар зүйлийн “энэ хууль” гэсний өмнө “Хуулийн этгээдийн улсын бүртгэлийн тухай хууль,” гэж, 9 дүгээр зүйлийн 4 дэх хэсгийн “Хуралд” гэсний дараа “болон хуулийн этгээдийн улсын бүртгэлийн асуудал эрхэлсэн төрийн захиргааны байгууллагад” гэж тус тус нэмсүгэй.”

 **2.**Төслийн 3 дугаар зүйлийг доор дурдснаар найруулж, дугаарыг өөрчлөх:

 “**2 дугаар зүйл.**Төр, сүм хийдийн харилцааны тухай хуулийн 9 дүгээр зүйлийн 1 дэх хэсгийн “хууль зүйн асуудал эрхэлсэн төрийн захиргааны төв байгууллага” гэснийг “улсын бүртгэлийн асуудал эрхэлсэн төрийн захиргааны байгууллага” гэж, 10 дугаар зүйлийн 2 дахь хэсгийн “хууль зүйн асуудал эрхэлсэн төрийн захиргааны төв байгууллагад” гэснийг “улсын бүртгэлийн асуудал эрхэлсэн төрийн захиргааны байгууллагад” гэж тус тус өөрчилсүгэй” гэсэн саналыг дэмжье гэсэн санал хураая.

 Зөвшөөрсөн 31

 Татгалзсан 10

 Бүгд 41

 75.6 хувийн саналаар дэмжигдлээ.

 *Худалдаа, аж үйлдвэрийн танхимын тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол*

1.Төслийн 2, 3 дугаар зүйлийг нэгтгэж, доор дурдснаар өөрчлөн найруулах:

“**2 дугаар зүйл.**Худалдаа, аж үйлдвэрийн танхимын тухай хуулийн дараах хэсгийг доор дурдсанаар өөрчлөн найруулсугай:

 **1/9 дүгээр зүйлийн 1 дэх хэсэг:**

 “1.Үүсгэн байгуулагчид танхимын дүрмийг баталснаас хойш 14 хоногийн дотор танхимыг бүртгүүлэх тухай өргөдлийг улсын бүртгэлийн байгууллагад Хуулийн этгээдийн улсын бүртгэлийн тухай хуульд заасан журмын дагуу гаргана.”

 **2/9 дүгээр зүйлийн 3 дахь хэсэг:**

 “3.Улсын бүртгэлийн байгууллага өргөдөл, холбогдох баримт бичгийг хүлээн авч Хуулийн этгээдийн улсын бүртгэлийн тухай хуульд заасан журмын дагуу хянан шийдвэрлэнэ” гэсэн саналыг дэмжье гэсэн санал хураая.

 Зөвшөөрсөн 29

 Татгалзсан 13

 Бүгд 42

 69.0 хувийн саналаар дэмжигдлээ.

 *Банкны тухай хуульд нэмэлт оруулах тухай хуулийн төслийн талаарх найруулгын саналын томьёолол*

1. Ажлын хэсгийн гаргасан, Төслийн 2 дугаар зүйлийн “20 дугаар зүйл” гэснийг “20 дугаар зүйлд” гэж, “21 дүгээр зүйл” гэснийг “21 дүгээр зүйлд” гэж тус тус өөрчлөх гэсэн саналыг дэмжье гэсэн санал хураая.

 Зөвшөөрсөн 29

 Татгалзсан 13

 Бүгд 42

 69.0 хувийн саналаар дэмжигдлээ.

 *Гэрээт харуул хамгаалалтын тухай хуульд өөрчлөлт оруулах тухай хуулийн төслийн талаарх найруулгын саналын томьёолол*

1. Ажлын хэсгийн гаргасан, Төслийн гарчгийн “өөрчлөлт” гэсний өмнө “нэмэлт,” гэж нэмэх.

2.Төслийн 2 дугаар зүйлийн 1 дэх заалт буюу 5 дугаар зүйлийн 5.1 дэх хэсгийг доор дурдсанаар өөрчлөн найруулах:

 “5.1.Хуулийн этгээдийн улсын бүртгэлд бүртгэлтэй хуулийн этгээд нь харуул хамгаалалтын үйл ажиллагаа эрхлэхдээ харьяалах аймаг, нийслэлийн цагдаагийн газар /хэлтэс/-т мэдэгдэнэ” гэсэн саналыг дэмжье гэсэн санал хураая.

 Зөвшөөрсөн 29

 Татгалзсан 12

 Бүгд 41

 70.7 хувийн саналаар дэмжигдлээ.

 *Эрүүл мэндийн тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёолол*

1.Ажлын хэсгийн гаргасан,Төслийн 1 дүгээр зүйл буюу 18 дугаар зүйлийн 18.3 дахь хэсгийг хасах гэсэн саналыг дэмжье гэсэн санал хураая.

 Зөвшөөрсөн 34

 Татгалзсан 7

 Бүгд 41

 82.9 хувийн саналаар дэмжигдлээ.

 *Улс төрийн намын тухай хуульд өөрчлөлт оруулах тухай хуулийн төслийн талаарх найруулгын саналын томьёолол*

1. Ажлын хэсгийн гаргасан, Төслийн 1 дүгээр зүйлийн “15.3 дахь хэсэгт” гэснийг “15.2 дахь хэсэгт” гэж өөрчлөх гэсэн саналыг дэмжье гэсэн санал хураая.

 Зөвшөөрсөн 32

 Татгалзсан 9

 Бүгд 41

 78.0 хувийн саналаар дэмжигдлээ.

 *Компанийн тухай хуульд өөрчлөлт оруулах тухай хуулийн төслийн талаарх найруулгын саналын томьёолол*

1. Ажлын хэсгийн гаргасан, Төслийн 2, 3 дугаар зүйлийг нэгтгэж, доор дурдсанаар найруулах:

“**2 дугаар зүйл.** Компанийн тухай хуулийн 17 дугаар зүйлийн 17.3.2 дахь заалтын “нэмэлт, өөрчлөлт оруулах, компанийн дүрмийн шинэчилсэн найруулгыг батлах тухай хувьцаа эзэмшигчдийн хурлын шийдвэр,” 97 дугаар зүйлийн 97.1.1 дэх заалтын“, компанийн улсын бүртгэлийн гэрчилгээ” гэснийг тус тус хассугай.”

2.Төслийн 4 дүгээр зүйлийн “хүчингүй болгосугай” гэснийг “хүчингүй болсонд тооцсугай” гэж өөрчлөх гэсэн саналыг дэмжье гэсэн санал хураая.

 Зөвшөөрсөн 27

 Татгалзсан 14

 Бүгд 41

 65.9 хувийн саналаар дэмжигдлээ.

 *Хоршооны тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол*

1. Ажлын хэсгийн гаргасан, Төслийн 1, 2 дугаар зүйлийг нэгтгэж, доор дурдсанаар найруулах:

“**1 дүгээр зүйл.** Хоршооны тухай хуулийн 2 дугаар зүйлийн “энэ хууль” гэсний өмнө “Хуулийн этгээдийн улсын бүртгэлийн тухай хууль,” гэж, 11 дүгээр зүйлийн 11.1 дэх хэсгийн “бүртгэх байгууллагад” гэсний дараа “Хуулийн этгээдийн улсын бүртгэлийн тухай хуульд заасан журмын дагуу” гэж тус тус нэмсүгэй” гэсэн саналыг дэмжье гэсэн санал хураая.

 Зөвшөөрсөн 27

 Татгалзсан 4

 Бүгд 41

 65.9 хувийн саналаар дэмжигдлээ.

 *Банк бус санхүүгийн үйл ажиллагааны тухай хуульд нэмэлт оруулах тухай хуулийн төслийн талаарх найруулгын саналын томьёолол*

1.Төслийн 1, 2 дугаар зүйлийг нэгтгэж, доор дурдсанаар найруулах:

“**1 дүгээр зүйл.** Банк бус санхүүгийн үйл ажиллагааны тухай хуулийн 2 дугаар зүйлийн 2.1 дэх хэсгийн “Компанийн тухай хууль” гэсний өмнө “Хуулийн этгээдийн улсын бүртгэлийн тухай хууль,” гэж, 10 дугаар зүйлийн 10.2 дахь хэсгийн “Санхүүгийн зохицуулах хороонд” гэсний дараа “болон улсын бүртгэлийн асуудал эрхэлсэн төрийн захиргааны байгууллагад” гэж нэмсүгэй” гэсэн саналыг дэмжье гэсэн санал хураая.

 Зөвшөөрсөн 25

 Татгалзсан 16

 Бүгд 41

 61.0 хувийн саналаар дэмжигдлээ.

 *Нөхөрлөлийн тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол*

1. Ажлын хэсгийн гаргасан, Төслийн гарчгийн “нэмэлт,” гэснийг хасах.

2. Төслийн 3, 4, 5 дугаар зүйлийг нэгтгэж, доор дурдсанаар найруулах:

“**2 дугаар зүйл.** Нөхөрлөлийн тухай хуулийн 9 дүгээр зүйлийн 2 дахь хэсгийн “энэ хуульд заасан журмын дагуу бүртгүүлж” гэснийг “Хуулийн этгээдийн улсын бүртгэлийн тухай хуульд заасан журмын дагуу бүртгүүлж” гэж, 12 дугаар зүйлийн 3 дахь хэсгийн “7 хоногийн дотор” гэснийг “хоёр хоногийн дотор” гэж, 13 дугаар зүйлийн “энэ хуульд заасан журмын” гэснийг “энэ хуульд заасан болон Хуулийн этгээдийн улсын бүртгэлийн тухай хуульд заасан журмын” гэж тус тус өөрчилсүгэй.”

3. Төслийн 6 дугаар зүйлийн “хүчингүй болгосугай” гэснийг “хүчингүй болсонд тооцсугай” гэж өөрчлөх гэсэн саналыг дэмжье гэсэн санал хураая.

 Зөвшөөрсөн 28

 Татгалзсан 13

 Бүгд 41

 68.3 хувийн саналаар дэмжигдлээ.

 *Боловсролын Тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол*

1.Ажлын хэсгийн гаргасан,Төслийн 1 дүгээр зүйлийг хасах.

2.Төслийн 3 дугаар зүйлийн “үйл ажиллагаа явуулах” гэснийг “үйл ажиллагаа эрхлэх” гэж өөрчлөх гэсэн саналыг дэмжье гэсэн санал хураая.

 Зөвшөөрсөн 29

 Татгалзсан 12

 Бүгд 41

 70.7 хувийн саналаар дэмжигдлээ.

 *Улсын тэмдэгтийн хураамжийн тухай хуульд өөрчлөлт оруулах тухай хуулийн төслийн талаарх найруулгын саналын томьёолол*

1.Төслийн 2 дугаар зүйлийн “хассугай” гэснийг “хүчингүй болсонд тооцсугай” гэж өөрчлөх гэсэн саналыг дэмжье гэсэн санал хураая.

 Зөвшөөрсөн 30

 Татгалзсан 11

 Бүгд 41

 73.2 хувийн саналаар дэмжигдлээ.

 *Жижиг, дунд үйлдвэрийн тухай хуульд өөрчлөлт оруулах тухай хуулийн төслийн талаарх найруулгын саналын томьёолол*

1.Ажлын хэсгийн гаргасан, Төслийн 1 дүгээр зүйлийн 2, 3 дахь заалт буюу 6 дугаар зүйлийн 6.7, 6.9 дэх хэсэг, 2 дугаар зүйлийн “хөдөлмөрийн” гэснийг “жижиг, дунд үйлдвэрийн” гэж, 2 дугаар зүйлийн “Хөдөлмөрийн” гэснийг “Жижиг, дунд үйлдвэрийн” гэж тус тус өөрчлөх гэсэн саналыг дэмжье гэсэн санал хураая.

 Зөвшөөрсөн 30

 Татгалзсан 11

 Бүгд 41

 73.2 хувийн саналаар дэмжигдлээ.

 *Хуулийн этгээдийн улсын бүртгэлийн тухай хуулийг дагаж мөрдөх журмын тухай хуулийн төслийн талаарх зарчмын зөрүүтэй саналын томьёолол*

1. Ажлын хэсгийн гаргасан, Төслийн 3 дугаар зүйлийг хасах гэсэн саналыг дэмжье гэсэн санал хураая.

 Зөвшөөрсөн 30

 Татгалзсан 11

 Бүгд 41

 73.2 хувийн саналаар дэмжигдлээ.

 *Хуулийн этгээдийн улсын бүртгэлийн тухай хуулийг дагаж мөрдөх журмын тухай хуулийн төслийн талаарх найруулгын саналын томьёолол*

1. Ажлын хэсгийн гаргасан, Төслийн 1, 2 дугаар зүйлийг доор дурдсанаар найруулах:

“**1 дүгээр зүйл.** Хуулийн этгээдийн улсын бүртгэлийн тухай хууль /Шинэчилсэн найруулга/-ийг дагаж мөрдөхөөс өмнө улсын бүртгэлд бүртгүүлсэн хуулийн этгээдийн улсын бүртгэл хүчин төгөлдөр байна.

 **2 дугаар зүйл.** Хуулийн этгээдийн улсын бүртгэлийн тухай хууль /Шинэчилсэн найруулга/-ийг дагаж мөрдөхөөс өмнө улсын бүртгэлд бүртгүүлсэн хуулийн этгээдийн хувийн хэрэг, улсын бүртгэлтэй холбогдох бусад материал нь улсын бүртгэлийн мэдээллийн эх сурвалжийн бүрэлдэхүүн хэсэг болно.” гэсэн саналыг дэмжье гэсэн санал хураая.

 Зөвшөөрсөн 32

 Татгалзсан 10

 Бүгд 42

 76.2 хувийн саналаар дэмжигдлээ.

 Хуулийн этгээдийн улсын бүртгэлийн тухай хуулийг хүчингүй болсонд тооцох тухай, Улсын бүртгэлийн ерөнхий хуульд өөрчлөлт оруулах тухай, Үйлдвэрчний эвлэлүүдийн эрхийн тухай хуульд нэмэлт, өөрчлөлт оруулах тухай, Нягтлан бодох бүртгэлийн тухай хуульд өөрчлөлт оруулах тухай, Төр сүм хийдийн харилцааны тухай хуульд нэмэлт, өөрчлөлт оруулах тухай, Төсвийн тухай хуульд өөрчлөлт оруулах тухай, Худалдаа аж үйлдвэрийн танхимын тухай хуульд нэмэлт, өөрчлөлт оруулах тухай, Төрийн бус байгууллагын тухай хуульд нэмэлт, өөрчлөлт оруулах тухай, Банкны тухай хуульд нэмэлт оруулах тухай, Нэмэгдсэн өртгийн албан татварын тухай хуульд өөрчлөлт оруулах тухай, Татварын ерөнхий хуульд өөрчлөлт оруулах тухай, Чөлөөт бүсийн тухай хуульд өөрчлөлт оруулах тухай, Банк, эрх бүхий хуулийн этгээдийн мөнгөн хадгаламж, төлбөр тооцоо, зээлийн үйл ажиллагааны тухай хуульд өөрчлөлт оруулах тухай, Соёлын тухай хуульд өөрчлөлт оруулах тухай, Гэрээт харуул хамгаалалтын тухай хуульд өөрчлөлт оруулах тухай, Эрүүл мэндийн тухай хуульд өөрчлөлт оруулах тухай, Улс төрийн намын тухай хуульд нэмэлт оруулах тухай, Дээд боловсролын тухай хуульд өөрчлөлт оруулах тухай, Компанийн тухай хуульд өөрчлөлт оруулах тухай, Хоршооны тухай хуульд нэмэлт, өөрчлөлт оруулах тухай, Монголын улаан загалмайн нийгэмлэгийн эрх зүйн байдлын тухай хуульд нэмэлт оруулах тухай, Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай, Банк бус санхүүгийн үйл ажиллагааны тухай хуульд нэмэлт оруулах тухай, Нөхөрлөлийн тухай хуульд нэмэлт, өөрчлөлт оруулах тухай, Мэргэшлийн боловсрол сургалтын тухай хуульд өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай, Улсын тэмдэгтийн хураамжийн тухай хуульд өөрчлөлт оруулах тухай, Шинжлэх ухаан технологийн тухай хуульд өөрчлөлт оруулах тухай, Жижиг дунд үйлдвэрийн тухай хуульд өөрчлөлт оруулах тухай, Хуулийн этгээдийн улсын бүртгэлийн тухай хуулийг дагаж мөрдөх журмын тухай хуулиудын төслийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлэв.

 ***Уг асуудлыг 11 цаг 15 минутад хэлэлцэж дуусав.***

 ***Гурав. Байнгын хорооны бүрэлдэхүүнд өөрчлөлт оруулах тухай асуудал.***

Улсын Их Хурлын дарга З.Энхболд“Байнгын хороодын бүрэлдэхүүнд өөрчлөлт оруулах тухай*”*Улсын Их Хурлын тогтоолын төслийг Улсын Их Хурлын гишүүдэд танилцуулав.

 Тогтоолын төсөлтэй холбогдуулан Улсын Их Хурлын гишүүн С.Оюун Байгаль орчин, хүнс, хөдөө аж ахуйн байнгын хорооны бүрэлдэхүүнд орох саналтай байгаагаа хэлэв.

 **З.Энхболд:** -Улсын Их Хурлын гишүүн С.Оюуны саналыг дэмжье гэсэн санал хураая.

 Зөвшөөрсөн 29

 Татгалзсан 16

 Бүгд 45

 64.4 хувийн саналаар дэмжигдлээ.

 “Байнгын хороодын бүрэлдэхүүнд өөрчлөлт оруулах тухай” Улсын Их Хурлын тогтоолыг бүхэлд нь баталъя гэсэн санал хураая.

 Зөвшөөрсөн 48

 Татгалзсан 10

 Бүгд 38

 79.2 хувийн саналаар батлагдлаа.

 Улсын Их Хурлын дарга З.Энхболд“Байнгын хороодын бүрэлдэхүүнд өөрчлөлт оруулах тухай*”*Улсын Их Хурлын тогтоолын эцсийн найруулгыг Улсын Их Хурлын гишүүдэд танилцуулав.

 Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх тогтоолын эцсийн найруулгыг сонсов/11:25 цагт/.

 ***Уг асуудлыг 11 цаг 25 минутад хэлэлцэж дуусав.***

***Дөрөв. Тамхины хяналтын тухай хуульд нэмэлт, өөрчлөлт оруулах тухай хуулийн төсөл /****Улсын Их Хурлын гишүүн Д.Эрдэнэбат 2014.06.11-ний өдөр өргөн мэдүүлсэн, утаат тамхи татах зөвшөөрөгдсөн цэгийг тодорхойлж, байгуулах тухай, анхны хэлэлцүүлэг/.*

Хэлэлцэж буй асуудалтай холбогдуулан Эрүүл мэнд, спортын сайд Г.Шийлэгдамба, Эрүүл мэнд, спортын яамны Бодлогын хэрэгжилтийг зохицуулах газрын дарга Я.Буянжаргал мөн яамны Нийгмийн эрүүл мэндийн хэлтсийн дарга Д.Нарангэрэл нар оролцов.

 Хуралдаанд Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх Ж.Чимгээ нар байлцав.

 Хуулийн төсөлтэй холбогдуулан Улсын Их Хурлын гишүүн С.Баярцогт, О.Баасанхүү, Л.Цог, Г.Уянга нарын тавьсан асуултад Улсын Их Хурлын гишүүн, Байнгын хорооны дарга Д.Батцогт, Эрүүл мэнд, спортын сайд Г.Шийлэгдамба нар хариулж, тайлбар хийв.

 ***З.Энхболд:*** -*Зарчмын зөрүүтэй саналуудаар санал хураалт явуулав.*

1. Улсын Их Хурлын гишүүн Л.Эрдэнэчимэг. О.Баасанхүү нарын гаргасан, Хуулийн төслийн 5 дугаар зүйлийн 5.1.8 дахь заалтын “бусад” гэсний дараа “гадаад орчин дахь” гэж нэмэх гэсэн саналыг дэмжье гэсэн санал хураая.

 Зөвшөөрсөн 27

 Татгалзсан 22

 Бүгд 49

 55.1 хувийн саналаар дэмжигдлээ.

2. Улсын Их Хурлын гишүүн Л.Эрдэнчимэг, С.Баярцогт нарын гаргасан, Хуулийн төслийн 5 дугаар зүйлийн 5.2.5 дахь заалтын “цэгийг” гэсний дараа “300 м2-аас доошгүй талбай бүхий барилга, байгууламжид нэгээс илүүгүй байхаар” гэж нэмэх гэсэн саналыг дэмжье гэсэн санал хураая.

 Зөвшөөрсөн 35

 Татгалзсан 14

 Бүгд 49

 71.4 хувийн саналаар дэмжигдлээ.

3. Улсын Их Хурлын гишүүн Д.Батцогтын гаргасан, Хуулийн төслийн “6 дугаар зүйл: Үйлдвэрлэх гэдгийн ард “худалдахад, хэрэглэхэд” гэж нэмэх” гэснийг “6 дугаар зүйлийн гарчгийн “худалдахад” гэснийг “худалдах, хэрэглэхэд” гэж өөрчлөх гэсэн саналыг дэмжье гэсэн санал хураая.

 Зөвшөөрсөн 32

 Татгалзсан 17

 Бүгд 49

 65.3 хувийн саналаар дэмжигдлээ.

4. Улсын Их Хурлын гишүүн Д.Батцогтын гаргасан, Хуулийн төслийн “6 дугаар зүйлийн 6.4 дэх хэсэг 6.4.“Тамхи нь” гэдгийн өмнө “Зөвшөөрөгдсөн цэгт анхааруулах тэмдэг байрлуулах бөгөөд” гэж нэмэх” гэснийг хасах гэсэн саналыг дэмжье гэсэн санал хураая.

 Зөвшөөрсөн 26

 Татгалзсан 23

 Бүгд 49

 53.1 хувийн саналаар дэмжигдлээ.

 Хуулийн төслийг эцсийн хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлэв.

 ***Уг асуудлыг 12 цаг 05 минутад хэлэлцэж дуусав.***

***Тав. Эрүүл мэндийн албан журмын даатгалын тухай /шинэчилсэн найруулга/ болон холбогдох бусад хуулийн төслүүд*** */Засгийн газар 2014.09.04-ний өдөр өргөн мэдүүлсэн, анхны хэлэлцүүлэг/.*

Хэлэлцэж буй асуудалтай холбогдуулан Хүн амын хөгжил, нийгмийн хамгааллын сайд С.Эрдэнэ, Хүн амын хөгжил, нийгмийн хамгааллын яамны Нийгмийн хамгааллын бодлогын хэрэгжилтийг зохицуулах газрын дарга Л.Мөнхзул, ажлын дэд хэсгийн ахлагч, Улсын Их Хурлын даргын зөвлөх С.Ламбаа, Эрүүл мэнд, спортын яамны Бодлого төлөвлөлтийн газрын дарга Ц.Цолмонгэрэл нар оролцов.

 Хуралдаанд Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, референт Р.Болормаа нар байлцав.

 Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн С.Одонтуяа танилцуулав.

 Хуулийн төсөлтэй холбогдуулан Улсын Их Хурлын гишүүн Д.Дэмбэрэл, Д.Сарангэрэл, О.Баасанхүү, Б.Бат-Эрдэнэ, Ц.Баярсайхан нарын тавьсан асуултад Улсын Их Хурлын гишүүн С.Одонтуяа, ажлын хэсгээс ажлын дэд хэсгийн ахлагч, Улсын Их Хурлын даргын зөвлөх С.Ламбаа нар хариулж, тайлбар хийв.

 **З.Энхболд:** -*Зарчмын зөрүүтэй саналуудаар санал хураалт явуулав.*

 *Эрүүл мэндийн албан журмын даатгалын тухай хуулийн төслийн талаарх зарчмын зөрүүтэй саналын томьёолол*

 1. Улсын Их Хурлын гишүүн С.Одонтуяа, Д.Батцогт, З.Баянсэлэнгэ, С.Ганбаатар, Ё.Отгонбаяр, Д.Сумъяабазар, Л.Энх-Амгалан, Л.Эрдэнэчимэг /цаашид ажлын хэсэг гэх/ нарын гаргасан, Хуулийг “Эрүүл мэндийн даатгалын тухай хууль” гэж нэрлэх гэсэн саналыг дэмжье гэсэн санал хураая.

 Зөвшөөрсөн 33

 Татгалзсан 15

 Бүгд 48

 68.8 хувийн саналаар дэмжигдлээ.

2. Ажлын хэсгийн гаргасан, Төслийн 4.1 дэх хэсгийн “сайн дурын” гэсний дараа “нэмэлт даатгал” гэж нэмэх гэсэн саналыг дэмжье гэсэн санал хураая.

 Зөвшөөрсөн 34

 Татгалзсан 14

 Бүгд 48

 70.8 хувийн саналаар дэмжигдлээ.

 3. Ажлын хэсгийн гаргасан, Төслийн 6.1.6 дахь заалтыг доор дурдсанаар өөрчлөн найруулах:

“6.1.6.тэтгэврээс өөр тогтмол мөнгөн орлогогүй иргэн;” гэсэн саналыг дэмжье гэсэн санал хураая.

 Зөвшөөрсөн 36

 Татгалзсан 12

 Бүгд 48

75.0 хувийн саналаар дэмжигдлээ.

4. Ажлын хэсгийн гаргасан, Төслийн “цаа буга маллан тайгад амьдарч байгаа цаатан иргэн” гэсэн 6.1.8 дахь заалтыг хасах гэсэн саналыг дэмжье гэсэн санал хураая.

 Зөвшөөрсөн 28

 Татгалзсан 19

 Бүгд 47

 59.6 хувийн саналаар дэмжигдлээ.

 5. Ажлын хэсгийн гаргасан, Төслийн 8.1.1 дэх заалтын “5 хувиас хэтрүүлэхгүйгээр” гэснийг “4-өөс доошгүй хувиар” гэж өөрчлөх гэсэн саналыг дэмжье гэсэн санал хураая.

 Зөвшөөрсөн 38

 Татгалзсан 9

 Бүгд 47

 80.9 хувийн саналаар дэмжигдлээ.

6. Ажлын хэсгийн гаргасан, Төслийн 9.1.4 дэх заалтыг доор дурдсанаар өөрчлөх найруулах:

 “9.1.4.хорт хавдрын болон бусад өвчний хөнгөвчлөх тусламж, үйлчилгээ;” гэсэн саналыг дэмжье гэсэн санал хураая.

 Зөвшөөрсөн 34

 Татгалзсан 12

 Бүгд 46

 73.9 хувийн саналаар дэмжигдлээ.

 7. Ажлын хэсгийн гаргасан, Төслийн 9.1.6 дахь заалтын “тусламж, үйлчилгээ” гэсний дараа“, шаардлагатай эмнэлгийн хэрэгсэл” гэж нэмж, 9.1.7 дахь заалтыг хасах гэсэн саналыг дэмжье гэсэн санал хураая.

 Зөвшөөрсөн 34

 Татгалзсан 12

 Бүгд 46

 73.9 хувийн саналаар дэмжигдлээ.

8. Ажлын хэсгийн гаргасан, Төслийн 9.1.8 дахь заалтын “баг,” гэсний дараа “аймаг, дүүргийн” гэж нэмэх гэсэн саналыг дэмжье гэсэн санал хураая.

 Зөвшөөрсөн 36

 Татгалзсан 10

 Бүгд 46

 78.3 хувийн саналаар дэмжигдлээ.

9. Ажлын хэсгийн гаргасан, Төслийн 9.1.10 дахь заалтын “өдрийн” гэсний өмнө “гэрээр үзүүлэх тусламж, үйлчилгээ” гэж нэмж, “асаргаа, сувилгаа,” гэснийг хасах гэсэн саналыг дэмжье гэсэн санал хураая.

 Зөвшөөрсөн 34

 Татгалзсан 12

 Бүгд 46

 73.9 хувийн саналаар дэмжигдлээ.

10. Ажлын хэсгийн гаргасан, Төслийн “эмнэлгийн яаралтай тусламж, үйлчилгээ;” гэсэн 9.1.12 дахь заалтыг хасах гэсэн саналыг дэмжье гэсэн санал хураая.

 Зөвшөөрсөн 34

 Татгалзсан 12

 Бүгд 46

 73.9 хувийн саналаар дэмжигдлээ.

11. Ажлын хэсгийн гаргасан, Төслийн 9.1.14 дэх заалтыг доор дурдсанаар өөрчлөн найруулах:

 “9.1.14.жирэмсэний 37-н долоо хоногоос өмнөх ба төрсөний дараах үеийн хавсарсан эмгэгийн эмчилгээ;” гэсэн саналыг дэмжье гэсэн санал хураая.

 Зөвшөөрсөн 36

 Татгалзсан 10

 Бүгд 46

 78.3 хувийн саналаар дэмжигдлээ.

 12. Ажлын хэсгийн гаргасан, Төслийн 9.4 дэх хэсгийг доор дурдсанаар өөрчлөн найруулж, 37 “урьдчилан сэргийлэх, эрт илрүүлэх үзлэг, оношилгоо, шинжилгээ” гэсэн 9.1.13 дахь заалтыг хасах.

 “9.4. Даатгуулагчийг урьдчилан сэргийлэх, эрт илрүүлэх үзлэг, оношилгоо, шинжилгээнд түүний нас, хүйс, эрүүл мэндийн эрсдэлд үндэслэн тогтоосон товлолт хугацаанд хамруулан, эрүүл мэндийн даатгалын сангаас зардлыг нь санхүүжүүлнэ” гэсэн саналыг дэмжье гэсэн санал хураая.

 Зөвшөөрсөн 33

 Татгалзсан 14

 Бүгд 47

 70.2 хувийн саналаар дэмжигдлээ.

13. Ажлын хэсгийн гаргасан, Төслийн “Эрүүл мэндийн даатгалын сангаас санхүүжилт авч, энэ хуулийн 9.1-д заасан тусламж, үйлчилгээг үзүүлж буй эрүүл мэндийн тусламж, үйлчилгээ үзүүлэгч байгууллага нь энэ хуулийн 11.2-т заасан даатгуулагчийн төлөх төлбөрөөс өөр төлбөр даатгуулагчаас авахыг хориглоно.” гэсэн 9.6 дахь хэсгийг хасах гэсэн саналыг дэмжье гэсэн санал хураая.

 Зөвшөөрсөн 32

 Татгалзсан 15

 Бүгд 47

 70.2 хувийн саналаар дэмжигдлээ.

14. Ажлын хэсгийн гаргасан, Төслийн 11.4 дэх хэсгийг доор дурдсанаар өөрчлөн найруулах:

 “11.4.Эрүүл мэндийн даатгалын сангаас эрүүл мэндийн тусламж, үйлчилгээнд зарцуулах зардлын төлбөр нэмэгдсэн нь эрүүл мэндийн тусламж, үйлчилгээнд улсын төсвөөс олгох санхүүжилтийг бууруулах үндэслэл болохгүй.” гэсэн саналыг дэмжье гэсэн санал хураая.

 Зөвшөөрсөн 41

 Татгалзсан 8

 Бүгд 49

 83.7 хувийн саналаар дэмжигдлээ.

15. Ажлын хэсгийн гаргасан, Төслийн 13.1.8 дахь заалтын “ороох боох” гэснийг хасаж, “дундаж” гэснийг “жишиг” гэж өөрчлөх гэсэн саналыг дэмжье гэсэн санал хураая.

 Зөвшөөрсөн 39

 Татгалзсан 10

 Бүгд 49

 79.6 хувийн саналаар дэмжигдлээ.

 16. Ажлын хэсгийн гаргасан, Төслийн 14.1 дэх хэсгийн “нийслэлийн эрүүл мэндийн даатгалын газар,” гэснийг хасах гэсэн саналыг дэмжье гэсэн санал хураая.

 Зөвшөөрсөн 39

 Татгалзсан 9

 Бүгд 48

 81.2 хувийн саналаар дэмжигдлээ.

 17. Ажлын хэсгийн гаргасан, Төслийн 14.3.2 дахь заалтын “дийлэнх” гэснийг “Ийм байгууллага байхгүй бол даатгуулагчийг төлөөлөх байгууллагуудын нэгдлийг төлөөлсөн 3 хүн” гэсэн өгүүлбэрийг тус тус хасах гэсэн саналыг дэмжье гэсэн санал хураая.

 Зөвшөөрсөн 41

 Татгалзсан 7

 Бүгд 48

 85.4 хувийн саналаар дэмжигдлээ.

 18. Ажлын хэсгийн гаргасан, Төслийн 14.3.3 дахь заалтын “дийлэнх олонхыг” гэснийг “олонхын эрх, хууль ёсны ашиг сонирхлыг” гэж өөрчлөх гэсэн саналыг дэмжье гэсэн санал хураая.

 Зөвшөөрсөн 41

 Татгалзсан 7

 Бүгд 48

 85.4 хувийн саналаар дэмжигдлээ.

19. Ажлын хэсгийн гаргасан, Төслийн “дампуурсан нь шүүхээр тогтоогдсон;” гэсэн 14.10.6 дахь заалтыг хасах гэсэн саналыг дэмжье гэсэн санал хураая.

 Зөвшөөрсөн 41

 Татгалзсан 7

 Бүгд 48

 85.4 хувийн саналаар дэмжигдлээ.

20**.** Ажлын хэсгийн гаргасан, Төслийн 16 дугаар зүйлд доор дурдсан агуулгатай 16.1.17 дахь заалт нэмэх:

 “16.1.17.даатгуулагчийг энэ хуулийн 9.4-т заасан урьдчилан сэргийлэх, эрт илрүүлэх үзлэг, оношилгоо шинжилгээнд хамруулах товлолт хугацааг даатгуулагчид тухай бүр урьдчилан мэдэгдэж байх;” гэсэн саналыг дэмжье гэсэн санал хураая.

 Зөвшөөрсөн 40

 Татгалзсан 8

 Бүгд 48

 83.3 хувийн саналаар дэмжигдлээ.

21.Ажлын хэсгийн гаргасан, Төслийн 16 дугаар зүйлд доор дурдсан агуулгатай 16.2, 16.3 дахь хэсэг нэмэх:

 “16.2.Төр төлбөрийг нь хариуцах зарим тусламж, үйлчилгээг худалдан авах ажиллагааг эрүүл мэндийн даатгалын байгууллага гэрээний үндсэн дээр үе шаттайгаар гүйцэтгэнэ.

 16.3.Энэ хуулийн 16.2-т заасан үйл ажиллагааг хэрэгжүүлэхтэй холбоотой журмыг Засгийн газар батална.” гэсэн саналыг дэмжье гэсэн санал хураая.

 Зөвшөөрсөн 41

 Татгалзсан 7

 Бүгд 48

 85.4 хувийн саналаар дэмжигдлээ.

22. Ажлын хэсгийн гаргасан, Төслийн “Эрүүл мэндийн даатгалын сангийн төсөв нь Монгол Улсын нэгдсэн төсвийн бүрэлдэхүүн болохгүй.” гэсэн 21.5 дахь хэсгийг хасах гэсэн саналыг дэмжье гэсэн санал хураая.

 Зөвшөөрсөн 34

 Татгалзсан 14

 Бүгд 48

 70.8 хувийн саналаар дэмжигдлээ.

***З.Энхболд:*** *Байнгын хорооны дэмжсэн найруулгын шинжтэй дараах саналуудыг бүгдийг нь уншиж нэг санал хураалт явуулав.*

 1. Ажлын хэсгийн гаргасан, Хуулийн төслийг “Эрүүл мэндийн даатгалын тухай хууль” гэж нэрлэх тухай 1 дүгээр санал дэмжигдсэнтэй холбогдуулж, төслийн бусад зүйл, хэсэг, заалтад хуулийн нэртэй холбоотой найруулга хийх.

2.Төслийн 3.1.2 дахь заалтын “хуваалцуулах” гэснийг “хуваалцах” гэж өөрчлөх.

 3.Төслийн 8.2 дахь хэсгийн “журмаар” гэснийг “байдлаар” гэж өөрчлөх.

4.Төслийн 9 дүгээр зүйлийн гарчигийн “даатгалын” гэснийг хасах, 9.1 дэх хэсгийн “Даатгуулагчид үзүүлэх эрүүл мэндийн даатгалын тусламж, үйлчилгээний багцад дараах тусламж, үйлчилгээ хамаарна” гэснийг “Эрүүл мэндийн даатгалын сангаас зардлын төлбөрийг нь хариуцах эрүүл мэндийн тусламж, үйлчилгээний багцад дараах тусламж, үйлчилгээ хамаарна” гэж өөрчилж, энэ саналтай холбогдуулан бусад зүйл, хэсэг, заалтад холбогдох найруулгыг хийх.

5.Төслийн 10.3 дахь хэсгийн “гэрээний” гэсний дараа “үлгэрчилсэн” гэж нэмэх.

6.Үндэсний зөвлөлийн бүрэн эрх буюу 14.8 дахь хэсгийг эрх, үүргээр нь 2 хуваах:

 “14.8.Үндэсний зөвлөл дараах эрхтэй:

 14.8.1.эрүүл мэндийн даатгалын байгууллагын бүтэц, дүрмийг батлах;

 14.8.2.эрүүл мэндийн даатгалын эрсдлийн сангийн хөрөнгийг тооцох, зарцуулах, банкинд хадгалуулах журмыг санхүү төсвийн, нийгмийн даатгалын, эрүүл мэндийн асуудал эрхэлсэн төрийн захиргааны төв байгууллага, Монгол банкны саналыг тус тус үндэслэн батлах;

14.8.3.эрүүл мэндийн даатгалын сангийн чөлөөт үлдэгдлийг зарцуулах, банкинд хадгалуулах, Засгийн газрын бонд, Монгол банкны үнэт цаас худалдан авах хөрөнгийн хэмжээ, журмыг санхүү төсвийн, нийгмийн даатгалын асуудал эрхэлсэн төрийн захиргааны төв байгууллага, Монгол банкны саналыг тус тус үндэслэн батлах;

14.8.4.эрүүл мэндийн албан журмын даатгалын тухай хууль тогтоомж, эрүүл мэндийн даатгалын тогтолцоо, үйл ажиллагааг боловсронгуй болгох талаар холбогдох байгууллагаас ирүүлсэн асуудлыг хэлэлцэн шийдвэрлэх, санал боловсруулах, эрх бүхий этгээдээр шийдвэрлүүлэх;

14.8.5.эрүүл мэндийн даатгалтай холбоотой асуудлаар мэргэжлийн нийгэмлэг, холбоо, шинжээч, даатгуулагч, хамтрагч талуудыг оролцуулсан байнгын болон түр ажиллагаатай ажлын хэсэг байгуулах, ажлын үр дүнг хэлэлцэх;

14.8.6.эрүүл мэндийн даатгалтай холбогдсон асуудлаар өөрийн бүрэн эрхийн хүрээнд холбогдох журам, тогтоол, зөвлөмж гаргах;

14.8.7.хууль тогтоомжид заасан бусад бүрэн эрх

 14.9.Үндэсний зөвлөл дараах үүрэгтэй:

14.9.1.эрүүл мэндийн даатгалын сангийн болон эрүүл мэндийн даатгалын байгууллагын үйл ажиллагааны зардлын төсвийн төсөл, төсөөлөл, төсвийн хүрээний мэдэгдлийг актуар тооцоололд үндэслэн боловсруулах, батлагдсан төсвийн нарийвчилсан хуваарийг батлах, гүйцэтгэлд нь хяналт тавих;

14.9.2.эрүүл мэндийн даатгалын сангийн болон эрүүл мэндийн даатгалын байгууллагын үйл ажиллагааны тайланг хэлэлцэх, үйл ажиллагааны болон удирдлагын зардлыг хянах, үнэлэлт, дүгнэлт өгөх;

14.9.3.энэ хуулийн 9.1-д заасан тусламж, үйлчилгээний багцад орох тусламж, үйлчилгээний жагсаалтыг эрүүл мэндийн болон нийгмийн даатгалын асуудал эрхэлсэн төрийн захиргааны төв байгууллагын саналыг үндэслэн гаргах;

14.9.4.даатгуулагчид үзүүлэх тусламж, үйлчилгээний зардлын эрүүл мэндийн даатгалын сангаас төлөх төлбөрийн дээд хязгаар, энэ хуулийн 11.2-т заасан даатгуулагчийн төлөх төлбөрийн хэмжээг нийгмийн даатгалын болон эрүүл мэндийн асуудал эрхэлсэн төрийн захиргааны төв байгууллагын саналыг үндэслэн тухай бүр тогтоох;

14.9.5.эрүүл мэндийн даатгалын сангаас үнийн хөнгөлөлт үзүүлэх зайлшгүй шаардлагатай эмийн нэр төрөл, үнийн дээд хязгаар, хөнгөлөх хэмжээг нийгмийн даатгалын болон эрүүл мэндийн асуудал эрхэлсэн төрийн захиргааны төв байгууллагын саналыг үндэслэн тогтоох;

14.9.6.тусламж, үйлчилгээ үзүүлэх байгууллагыг сонгох журмыг нийгмийн даатгалын болон эрүүл мэндийн асуудал эрхэлсэн төрийн захиргааны төв байгууллагын саналыг үндэслэн батлах;

14.9.7.эрүүл мэндийн даатгалтай холбогдсон асуудлаар ирүүлсэн өргөдөл, гомдлыг шийдвэрлэх;

 14.9.8.хууль тогтоомжид заасан бусад үүрэг.” гэсэн саналыг дэмжье гэсэн санал хураая.

 Зөвшөөрсөн 40

 Татгалзсан 8

 Бүгд 48

 83.3 хувийн саналаар дэмжигдлээ.

Эрүүл мэндийн албан журмын даатгалын тухай, Эрүүл мэндийн албан журмын даатгалын тухай хуулийг дагаж мөрдөх журмын тухай, Иргэний эрүүл мэндийн даатгалын тухай хуулийг хүчингүй болсонд тооцох тухай, Нийгмийн даатгалын тухай хуульд өөрчлөлт оруулах тухай, Эрүүл мэндийн тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд нэмэлт оруулах тухай, Даатгалын тухай хуульд өөрчлөлт оруулах тухай Улсын Их Хурлын чуулганы хуралдааны дэгийн тухай хуульд нэмэлт оруулах тухай, Засгийн газрын тусгай сангийн тухай хуульд нэмэлт оруулах тухай, Төсвийн тухай хуульд нэмэлт оруулах тухай хуулиудын төслийг эцсийн хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлэв.

 ***Үдээс өмнөх хуралдаан 13 цаг 40 минутад өндөрлөж, үдээс хойших хаалттай хуралдаан завсарласны дараа 18 цаг 40 минутад хуралдаан нээлттэй горимд шилжив.***

 ***Зургаа. “Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл******.***

Хуралдаанд Улсын Их Хурлын Хууль зүйн байнгын хорооны ажлын албаны ахлах зөвлөх Э.Түвшинжаргал, зөвлөх Г.Нямдэлгэр нар байлцав.

 Улсын Их Хурлын Хууль зүйн байнгын хорооны санал, дүгнэлтийг Улсын Их Хурлын гишүүн Ш.Түвдэндорж танилцуулав.

 Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**З.Энхболд:** -“Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолыг уншиж танилцуулав.

“Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг баталъя гэсэнтомьёоллоор санал хураая.

 Зөвшөөрсөн 42

 Татгалзсан 5

 Бүгд 47

 89.4 хувийн саналаар Улсын Их Хурлын тогтоол батлагдлаа.

 Улсын Их Хурлын дарга З.Энхболд “Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын эцсийн найруулгыг Улсын Их Хурлын гишүүдэд танилцуулав.

 Эцсийн найруулгатай холбогдуулан Улсын Их Хурлын гишүүдээс асуулт болон санал гараагүй болно.

Улсын Их Хурлын гишүүд дээрх тогтоолын эцсийн найруулга сонсов

*/18:45 цагт/.*

 Сангийн сайд Ж.Эрдэнэбат Төрийн сангийн банкны гүйлгээ зогсож байгаа болон санхүүгийн жил дуусаж байгаатай холбогдуулан 2014 оны 12 дугаар сарын 31 хүртэл санхүүжилтээ авах боломж нээлтэй байгаа тухай тайлбар хийв.

 ***Бусад:*** Улсын Их Хурлын гишүүн С.Ганбаатар, Д.Хаянхярваа нарын урилгаар Дархан-Уул аймгийн Шарын гол сумын 6 иргэн, Улсын Их Хурлын гишүүн Л.Болд, Ц.Оюунгэрэл нарын урилгаар Нийслэлийн Хан-Уул дүүргийн СӨХ-ийн 41 ажилтан Төрийн ордон, чуулганы үйл ажиллагаатай танилцав.

 Улсын Их Хурлын дарга З.Энхболд Улсын Их Хурлын гишүүн Р.Гончигдорж, Ц.Баярсайхан, Я.Санжмятав, Ц.Цолмон нарын төрсөн өдрийг тохиолдуулан баяр хүргэж, эрүүл энх, сайн сайхныг хүсэв.

 Өнөөдрийн хуралдааны бэлтгэл, зохион байгуулалтын үйл ажиллагааг хариуцан Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хуралдаан зохион байгуулах хэлтсийн дарга Н.Цогтсайхан, мөн хэлтсийн Хуралдаан зохион байгуулах албаны ахлах референт З.Нямцогт, шинжээч Б.Баярсайхан, А.Болортуяа нар ажиллав.

 **Тэмдэглэлтэй танилцсан:**

 ТАМГЫН ГАЗРЫН ЕРӨНХИЙ

 НАРИЙН БИЧГИЙН ДАРГА Б.БОЛДБААТАР

 **Тэмдэглэл хөтөлсөн:**

 ПРОТОКОЛЫН АЛБАНЫ

 ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН**

**НАМРЫН ЭЭЛЖИТ ЧУУЛГАНЫ 12 ДУГААР**

**САРЫН 26-НЫ ӨДӨР (БААСАН ГАРАГ) -ИЙН НЭГДСЭН**

**ХУРАЛДААНЫ ДЭЛГЭРЭНГҮЙ**

 **ТЭМДЭГЛЭЛ**

 **З.Энхболд:** -Гишүүдэд өглөөний мэнд хүргэе. Суудалдаа сууцгаая. 2014 оны намрын ээлжит чуулганы 12 сарын 26-ны өдрийн нэгдсэн хуралдаанд ирц 39, 51.3 хувьтай байгаа тул нээгдэж байна. Өнөөдрийн чуулганаар хэлэлцэх асуудлыг танилцуулъя. 9 асуудал байна.

 1. Тогтоолын хавсралтуудад нэмэлт, өөрчлөлт оруулах тухай /Засгийн газар 2014.05.23-ны өдөр өргөн мэдүүлсэн, Гацууртын ордын тухай, хэлэлцэх эсэх үргэлжилнэ/.

*2.* Хуулийн этгээдийн улсын бүртгэлийн тухай /шинэчилсэн найруулга/ болон холбогдох бусад хуулийн төслүүд /Засгийн газар 2014.06.09-ний өдөр өргөн мэдүүлсэн, анхны хэлэлцүүлэг/.

3. Байнгын хорооны бүрэлдэхүүнд өөрчлөлт оруулах тухай асуудал.

 4. Тамхины хяналтын тухай хуульд нэмэлт, өөрчлөлт оруулах тухай хуулийн төсөл /Улсын Их Хурлын гишүүн Д.Эрдэнэбат 2014.06.11-ний өдөр өргөн мэдүүлсэн, утаат тамхи татах зөвшөөрөгдсөн цэгийг тодорхойлж, байгуулах тухай, анхны хэлэлцүүлэг/.

 5. Эрүүл мэндийн албан журмын даатгалын тухай /шинэчилсэн найруулга/ болон холбогдох бусад хуулийн төслүүд /Засгийн газар 2014.09.04-ний өдөр өргөн мэдүүлсэн, анхны хэлэлцүүлэг/.

 6. Хүүхэд харах үйлчилгээний тухай болон аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай хуулиудын төсөл, анхны хэлэлцүүлэг.

 7. Хөгжлийн бодлого, төлөвлөлтийн тухай болон холбогдох бусад хуульд нэмэлт, өөрчлөлт оруулах тухай Хуулиудын төсөл /Засгийн газар өргөн мэдүүлсэн, хэлэлцэх эсэх/

 8. Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төсөл / Улсын Их Хурлын гишүүн Самбуугийн Дэмбэрэл нарын гишүүд өргөн мэдүүлсэн, хэлэлцэх эсэх.

 9. Барьцаалан зээлдэх журмаар зээл олгох үйл ажиллагааны тухай болон холбогдох бусад хуульд нэмэлт, оруулах тухай хуулиудын төсөл /Улсын Их Хурлын гишүүн Уянгын өргөн мэдүүлсэн,хэлэлцэх эсэх/. Тогтоолын эцсийн найруулга сонсоно.

 Үдээс хойших хуралдаанаар Монгол Улсын Ерөнхийлөгч мэдээлэл хийнэ.

 Хэлэлцэх асуудалтай холбогдуулан саналтай гишүүд байна уу. Алга байна. Хэлэлцэх асуудлаа баталъя.

 Ирэх 7 хоногийн 1 сарын нэгэн болон хоёрон амралтын өдөр байгаа тул чуулганы нэгдсэн хуралдаан байхгүй. Тийм учраас төрсөн өдөр нь оны өмнө болон оны дараахан болж байгаа 4 гишүүнд төрсөн өдрийн мэнд хүргэе.

 12 сарын 29-нд Улсын Их Хурлын гишүүн Раднаасүбэрэлийн Гончигдорж, 1 сарын 1-нд Улсын Их Хурлын гишүүн Гарьдхүүгийн Баярсайхан, 1 сарын 3-нд Улсын Их Хурлын гишүүн Ядамсүрэнгийн Санжмятав, 1 сарын 3-нд Улсын Их Хурлын гишүүн Цэрэндашийн Цолмон нар. Гончигдорж гишүүн нар чацуу юм байна. Нэг өдөр төрсөн адилхан 61 хүрч байгаа юм байна. Хамгийн залуу нь Баярсайхан гишүүн 43-тай. Санжмятав гишүүн 54-тэй юм байна. Улсын Их Хурлын гишүүдийнхээ нэрийн өмнөөс Гончигдорж, Гарьдхүүгийн Баярсайхан, Санжмятав, Цолмон гишүүдэд төрсөн өдрийн мэнд хүргээд эрүүл энх аз жаргал сайн сайхныг хүсэн ерөөе.

 Хурал эхлэхийн өмнө би бас нэг залруулга хэлье.

 Өчигдөр Үндэсний олон нийтийн телевизийн Үндэсний зөвлөлийн дөнгөж томилогдсон гишүүдэд хандаж хэлсэн үг зарим хүнд буруу ойлгогдсон байна. Миний үгийг сайн харах юм бол 100 хүнтэй телевизтэй ажлыг 700 хүнтэй Үндэсний олон нийтийн телевиз хийдэг гэж харьцуулсан. Тэрнээс 700 хүнийг архи уудаг тухай яриагүй юм. Тэр архидалт аймшигтай байдал, замбараагүй байдал гэдэг бол Үндэсний олон нийтийн телевизийн Наранбаатар тэргүүтэй дарга нарт хамаарч байгаа уг тойрон хүрээлэгчдийн тухай ярьсан. Олон жилийн түүхтэй хүчирхэг уран бүтээлчтэй энэ байгууллагад бол сүүлийн хэдэн жил ахиц гарах нь битгий хэл уруудсан байгаа. Ер нь бол өчигдөр 7 хүн нь солигдож байгаа Үндэсний зөвлөл энэ байгууллагын удирдаж байгаа Наранбаатар болон тойрон хүрээлж байгаа дарга нарт холбоотой юм.

 Тийм учраас энэ байдалтай анхаар ч ажиллахыг сануулж Үндэсний зөвлөлийн шинээр томилогдсон гишүүдэд ийм үг хэлсэн. Энэ үг уран бүтээлч та бүхэнд буруу ойлгогдсон бол та бүхнээс уучлал гуйж байна.

 Харин миний хэлсэн үгийг ашиглаж өөрсдийхөө эрх ашгийн төлөө та бүхнийг бусгаж байгаа удирдлагуудынхаа санаархалд битгий автаарай гэдгийг сануулъя. Би хэлсэн үгийнхээ төлөө Үндэсний Олон Нийтийн Телевизийн удирдлага түүнийг тойрон хүрээлсэн хэсэг бүлэг хүмүүсээс уучлал гуйхгүй ээ.

 Үүгээр өчигдөр оройн Үндэсний олон нийтийн телевизээр мэдэгдсэн шаардлагын хариуг өгч байна.

 Эцсийн найруулга сонсъё. “Үндсэн хуулийн цэцийн 2014 оны 7 дугаар дүгнэлтийн тухай” Улсын Их Хурлын тогтоолын эцсийн найруулга дээр саналтай гишүүд байна уу. Тойргийн шүүх байгуулах тухай асуудал дээр гаргасан зөрчөөгүй гэсэн тогтоол байгаа. Эцсийн найруулга сонссоноор тооцлоо.

 Хэлэлцэх асуудалдаа оръё. Тогтоолын хавсралтуудад нэмэлт, өөрчлөлт оруулах тухай Улсын Их Хурлын тогтоолын төслийн хэлэлцэх эсэх асуудал үргэлжилнэ. Өчигдөр асуулт асуугаад үгээ хэлсэн байгаа. Одоо санал хураана.

 Санал хураахад бэлэн үү. Юуны тухай яригдаж байсныг та бүгдэд сануулъя. Зүүнхараагийн нутагт байдаг алтны үндсэн ордыг ашиглах тухай. Хэрвээ ашиглах юм бол гурван их наяд төгрөгийн алт Монголбанкинд тушаагдаж тэр хэмжээгээр Монголбанк Монгол төгрөг гаргах эрхтэй болно. 100 хувь тушаагдахаар гэрээ хийсэн байгаа. Мянган хүн ажилтай болно. Хэрвээ ашиглахгүй гэвэл дахиад 10 жил энэ талаар маргалдана. Тэгээд би бол ашиглахын төлөө байгаа. Саналаа хураая.

 Байнгын хорооны саналаар тогтоолын хавсралтуудад нэмэлт, өөрчлөлт оруулах тухай Улсын Их Хурлын тогтоолын төслийг хэлэлцэх нь зүйтэй гэсэн санал хураая. Санал хураалт. 40 гишүүн оролцож 30 гишүүн зөвшөөрч 75 хувийн саналаар тогтоолын төслийг хэлэлцэх нь зүйтэй гэж үзсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүллээ.

 **Дараагийн асуудал.**

 Хуулийн этгээдийн улсын бүртгэлийн тухай хуулийн шинэчилсэн найруулга болон холбогдох бусад хуульд нэмэлт, өөрчлөлт оруулах тухай хуулиудын төслийн анхны хэлэлцүүлэг явуулна. Төслийн талаар Хууль зүйн байнгын хорооны санал, дүгнэлтийг Улсын Их Хурлын гишүүн Батзандан танилцуулна. Индэрт урьж байна.

 **Ж.Батзандан:** -Улсын Их Хурлын дарга, эрхэм гишүүд ээ,

 Монгол Улсын Засгийн газраас 2014 оны 06 дугаар сарын 09-ний өдөр Улсын Их Хуралд өргөн мэдүүлсэн Хуулийн этгээдийн улсын бүртгэлийн тухай хуулийн шинэчилсэн найруулгын төсөл болон холбогдох бусад хуулийн төслүүдийг хэлэлцэх эсэх асуудлыг чуулганы 2014 оны 10 дугаар сарын 17, 24-ний өдрийн нэгдсэн хуралдаанаар шийдвэрлэж төслүүдийг анхны хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ. Тус Байнгын хороо 2014 оны 12 дугаар сарын 16-ны өдрийн хуралдаанаараа дээрх хуулийн төслүүдийн анхны хэлэлцүүлгийг хийж дараах санал, дүгнэлтийг гаргалаа. Хэлэлцүүлгийн явцад Хууль зүйн байнгын хорооны 2014 оны 10 дугаар сарын 28-ны өдрийн 15 дугаар тогтоолоор байгуулагдсан ажлын хэсгээс гарсан зарчмын зөрүүтэй болон найруулгын саналын томьёоллын талаар Улсын Их Хурлын гишүүн Р.Гончигдорж, Д.Лүндээжанцан нар асуулт асууж хариулт авсан.

 Байнгын хорооны хуралдаанаар ажлын хэсгээс гарсан саналыг хэлэлцэн санал хураалт явуулж хуулийн этгээдийн улсын бүртгэлийн тухай хууль шинэчилсэн найруулгын төсөл болон холбогдох бусад хуулийн төслүүдийг чуулганы нэгдсэн хуралдаанаар хэлэлцэн шийдвэрлүүлэх нь зүйтэй гэсэн саналыг хуралдаан оролцсон гишүүдийн олонх нь дэмжсэн болно. Хуулийн этгээдийн улсын бүртгэлийн тухай хуулийн төсөл болон холбогдох бусад хуулийн төслүүдийг анхны хэлэлцүүлэгт бэлтгэсэн тухай тус Байнгын хорооноос гаргасан санал, дүгнэлт саналын томьёоллыг та бүхэнд тараасан болно. Улсын

 Улсын Их Хурлын эрхэм гишүүд ээ,

 Хуулийн этгээдийн улсын бүртгэлийн тухай хуулийн шинэчилсэн найруулгын төсөл болон Хуулийн этгээдийн улсын бүртгэлийн тухай хуулийг хүчингүй болсонд тооцох тухай, Улсын бүртгэлийн ерөнхий хуульд өөрчлөлт оруулах тухай, Үйлдвэрчний эвлэлүүдийн эрхийн тухай хуульд нэмэлт, өөрчлөлт оруулах тухай, Нягтлан бодох бүртгэлийн тухай хуульд өөрчлөлт оруулах тухай, Төр, сүм хийдийн харилцааны тухай хуульд нэмэлт, өөрчлөлт оруулах тухай, Төсвийн тухай хуульд өөрчлөлт оруулах тухай, Худалдаа, аж үйлдвэрийн танхимын тухай хуульд нэмэлт, өөрчлөлт оруулах тухай, Төрийн бус байгууллагын тухай хуульд нэмэлт, өөрчлөлт оруулах тухай, Банкны тухай хуульд нэмэлт оруулах тухай, Нэмэгдсэн өртгийн албан татварын тухай хууль /шинэчилсэн найруулга/-д өөрчлөлт оруулах тухай, Татварын ерөнхий хуульд нэмэлт, өөрчлөлт оруулах тухай, Чөлөөт бүсийн тухай хуульд өөрчлөлт оруулах тухай, Банк эрх бүхий хуулийн этгээдийн мөнгөн хадгаламж төлбөр тооцоо зээлийн үйл ажиллагааны тухай хуульд, өөрчлөлт оруулах тухай, Соёлын тухай хуульд өөрчлөлт оруулах тухай, Гэрээт харуул хамгаалалтын тухай хуульд өөрчлөлт оруулах тухай гэх мэт 20 гаруй хуулинд өөрчлөлт оруулах тухай асуудал бас энэ хуулиар хөндөгдөж байгаа юм.

 Улсын тэмдэгтийн хураамжийн тухай хуульд өөрчлөлт оруулах тухай, шинжлэх ухаан технологийн тухай технологийн тухай хуульд өөрчлөлт оруулах тухай, Жижиг дунд үйлдвэрийн тухай хуульд өөрчлөлт оруулах тухай, Хуулийн этгээдийн улсын бүртгэлийн тухай хуулийг дагаж мөрдөх журмын тухай хуулийн төслүүдийг анхны хэлэлцүүлэгт бэлтгэсэн тухай Хууль зүйн байнгын хороноос гаргасан санал, дүгнэлтийг хэлэлцэн шийдвэрлэж өгөхийг та бүгдээс хүсье.

 Анхаарал тавьсанд баярлалаа.

 **З.Энхболд:** -Ажлын хэсгийг танилцуулъя.

 Ганбаатар Хууль зүйн яамны дотоод хэргийн бодлогын хэрэгжилтийг зохицуулах газрын дарга, Баттулга Улсын бүртгэлийн ерөнхий газрын тэргүүн дэд дарга, Жонбас Улсын бүртгэлийн ерөнхий газрын хуулийн этгээдийн бүртгэлийн газрын дарга, Галбадрах Монголын хувийн хэвшлийн бага дунд холбооны тэргүүн, Үүрцайх хуульч.

 Байнгын хорооны санал, дүгнэлттэй холбогдуулан асуулттай гишүүд байна уу. Алга байна. Байнгын хорооноос гаргасан зарчмын зөрүүтэй саналаар санал хураана.

 *Нэг.* *Хуулийн этгээдийн улсын бүртгэлийн тухай хуулийн шинэчилсэн найруулгын төслийн талаарх зарчмын зөрүүтэй саналын томьёолол Хууль зүйн байнгын хороо дэмжсэн санал:*

Дэмжсэн санал нийт 6 байна.

1.Төслийн 3 дугаар зүйлийн 3.1.3 дахь заалтыг доор дурдсанаар өөрчлөн найруулах:

“3.1.3.“хуулийн этгээдийн улсын бүртгэл” /цаашид “улсын бүртгэл” гэх/ гэж Улсын бүртгэлийн ерөнхий хуулийн 4.4-д заасныг;”

 Санал гаргасан: Улсын Их Хурлын гишүүн Ж.Батзандан, О.Баасанхүү, Л.Болд, Д.Ганбат, Д.Лүндээжанцан, Д.Оюунхорол, С.Эрдэнэ. Цаашид ажлын хэсэг гэнэ. Нэгдүгээрт саналыг дэмжье гэдгээр санал хураая. Санал хураалт. 42 гишүүн оролцож 32 гишүүн зөвшөөрч 76.2 хувийн саналаар нэгдүгээр санал дэмжигдлээ.

2.Төслийн 17 дугаар зүйлийн 17.2.4 дэх заалтыг доор дурдсанаар өөрчлөн найруулах:

“17.2.4.гадаадын хөрөнгө оруулагч мөнгөн хөрөнгө, бэлэн мөнгө, хөдлөх эд хөрөнгө, оюуны өмчөөр хөрөнгө оруулалт хийж байгаа бол гадаад улсаас мөнгөн хөрөнгө шилжүүлснийг нотолсон банкнытодорхойлолт, дансны хуулга, гаалийн байгууллагын мэдүүлэг, эрх бүхий байгууллагаас олгосон гэрчлэх баримт бичиг.” санал гаргасан ажлын хэсэг. Байнгын хороо дэмжсэн. Хоёрдугаар саналыг дэмжье гэдгээр санал хураая. Санал хурааж байна. 44 гишүүн оролцож 37 гишүүн зөвшөөрч 84.1 хувийн саналаар 2 дахь санал дэмжигдэж байна.

3.Төслийн 18 дугаар зүйлд доор дурдсан агуулгатай 18.5 дахь хэсэг нэмэх:

 “18.5.Улсын бүртгэлийн байгууллага нь өргөдөл гаргагчийн хүсэлтээр улсын бүртгэлийн гэрчилгээг үнэт цаасан дээр хэвлэж, баталгаажуулан олгож болно. Төрийн болон бусад байгууллага үйл ажиллагаандаа зөвхөн хуулийн этгээдийн цахим гэрчилгээг ашиглана.”Санал гаргасан, Улсын Их Хурлын гишүүн Л.Болд. Байнгын хороо дэмжсэн. Гуравдугаар саналыг дэмжье гэдгээр санал хураая. 43 гишүүн оролцож 32 гишүүн зөвшөөрч 74.4 хувийн саналаар 3 дугаар санал дэмжигдлээ.

4.Төслийн 25 дугаар зүйлд “татан буулгах тухай эрх бүхий байгууллагын шийдвэр;” гэсэн 25.1.2 дахь заалт нэмэх. Санал гаргасан ажлын хэсэг. Дэмжье гэдгээр санал хураая. Байнгын хороо дэмжсэн. 41 гишүүн оролцож 35 гишүүн зөвшөөрч 85.4 хувийн саналаар 4 дэх санал дэмжигдэж байна.

5.Төслийн 27 дугаар зүйлд доор дурдсан агуулгатай 27.5 дахь хэсэг нэмэх.

 “27.5.Хуулийн этгээд энэ хуулийн 11.3-т заасан хугацаанд өөрийн мэдээлэлд оруулсан өөрчлөлтийг улсын бүртгэлд бүртгүүлээгүй бол шүүгч, эсхүл эрх бүхий улсын байцаагч зөрчлийн шинж байдлыг харгалзан нэг сарын хөдөлмөрийн хөлсний доод хэмжээг нэгээс гурав дахин нэмэгдүүлсэнтэй тэнцэх хэмжээний төгрөгөөр торгоно.”Санал гаргасан ажлын хэсэг.

 Байнгын хороо дэмжсэн. Дэмжье гэдгээр санал хураая. Санал хураалт. 42 гишүүн оролцож, 33 гишүүн зөвшөөрч 78.6 хувийн саналаар 5 дахь санал дэмжигдлээ.

6. Хуулийг 2015 оны 03 дугаар сарын 01-ний өдрөөс эхлэн дагаж мөрдөх. Санал гаргасан ажлын хэсэг. Байнгын хороо дэмжсэн. 6 дугаар саналыг дэмжье гэдгээр санал хураая. Санал хураалт. 42 гишүүн оролцож 34 гишүүн зөвшөөрч 81 хувийн саналаар 6 дугаар санал дэмжигдлээ.

 Найруулгын санал гаргасан байна. Санал гаргасан ажлын хэсэг. Хууль зүйн байнгын хороо дэмжсэн. Хуулийн этгээдийн улсын бүртгэлийн тухай хуулийн шинэчилсэн найруулгын төслийн талаарх найруулгын санал. Найруулгын 26 санал байна. 26 саналыг уншаад нэг удаа санал хураана.

**Хууль зүйн байнгын хороо дэмжсэн санал:**

1.Төслийн 1 дүгээр зүйлийн 1.1 дэх хэсгийн “тусгайлан эрх олгогдсон байгууллагад”, 12 дугаар зүйлийн 12.1 дэх хэсгийн “хуулиар тусгайлан эрх олгогдсон байгууллагад” гэснийг “эрх бүхий байгууллага, албан тушаалтанд” гэж, мөн зүйлийн 12.5 дахь хэсгийн “Хуулиар тусгайлан эрх олгогдсон байгууллагын” гэснийг “Эрх бүхий байгууллага, албан тушаалтны” гэж тус тус өөрчлөх.

2.Төслийн 2 дугаар зүйлийн 2.1 дэх хэсгийн “тэдгээртэй” гэснийг “эдгээр хуультай” гэж өөрчлөх.

3.Төслийн 3 дугаар зүйлийн гарчгийн “нэр томъёо” гэснийг “нэр томьёоны тодорхойлолт” гэж өөрчлөх.

4.Төслийн 4 дүгээр зүйлийн 4.1 дэх хэсгийг доор дурдсанаар найруулах:

 “4.1.Хуулийн этгээдийн төрөл, хэлбэрээс үл хамааран иргэний эрх зүйн чадвар улсын бүртгэлд бүртгүүлснээр үүсч, хуульд заасан журмын дагуу татан буугдаж, улсын бүртгэлээс хасагдсанаар дуусгавар болохтой холбогдсон харилцааг зохицуулна.”

5.Төслийн 6 дугаар зүйлийн 6.1 дэх хэсгийн “цахимаар эсхүл бичгээр” гэснийг “цахим, эсхүл бичгийн хэлбэрээр” гэж өөрчлөх.

6.Төслийн 9 дүгээр зүйлийн 9.1.2 дахь заалтын “оруулан” гэснийг “хавсаргаж,” гэж өөрчлөх.

7.Төслийн 10 дугаар зүйлийн 10.1 дэх хэсгийн “этгээдийн төрөл, хэлбэрээс үл хамааран хуулийн” гэснийг хасах.

8.Төслийн 11 дүгээр зүйлийн 11.1.3 дахь заалтын “төлөөлөх эрх бүхий этгээдийн” гэсний дараа “оршин байгаа газрын” гэж нэмэх.

9.Төслийн 11 дүгээр зүйлийн 11.1.10 дахь заалтыг доор дурдсанаар найруулах:

 “11.1.10.хуулийн этгээдийн гүйцэтгэх удирдлагын овог, эцэг /эх/-ийннэр, нэр, иргэний үнэмлэхийн хуулбар, гадаадын иргэн бол хөрөнгө оруулагчийн биеийн байцаалт;”

10.Төслийн 12 дугаар зүйлийн 12.2.1 дэх заалтын “хүссэн мэдээллийн талаар” гэснийг хасах.

11.Төслийн 12 дугаар зүйлийн 12.3 дахь хэсгийн “шаардлагатай” гэснийг хасах.

 12**.**Төслийн 14 дүгээр зүйлийн 14.1 дэх хэсгийн “Шинээр болон өөрчлөн байгуулагдах замаар хуулийн этгээд” гэснийг “Шинээр, өөрчлөн байгуулах замаар” гэж өөрчлөх.

13.Төслийн 16 дугаар зүйлийн 16.1 дэх хэсгийн “этгээдийн” гэсний өмнө “өргөдөл гаргах эрх бүхий” гэж нэмэх.

14.Төслийн 17.1.2, 21.1.2, 23.4.1, 25.1.1 дэх заалтын “загварын” гэснийг “маягтын” гэж тус тус өөрчлөх.

15.Төслийн 17 дугаар зүйлийн 17.4 дэх хэсгийн “төрийн албан ёсны хэлээр” гэснийг хасах.

16.Төслийн 18 дугаар зүйлийн 18.1 дэх хэсгийн “шийдвэрийн тухай мэдэгдэл” гэснийг “шийдвэр” гэж өөрчлөх.

17.Төслийн 19 дүгээр зүйлийн 19.1.3 дахь заалтын “бүрдүүлсэн нь тогтоогдсон” гэснийг “бүрдүүлснийг эрх бүхий байгууллагын шийдвэрээр тогтоосон” гэж өөрчлөх.

18.Төслийн 20 дугаар зүйлийн гарчгийн “үүссэн” гэснийг “шинээр байгуулагдсан” гэж өөрчлөх.

19.Төслийн 20 дугаар зүйлийн 20.1 дэх хэсгийн “холбогдох улсын бүртгэлийн байгууллагад бүртгүүлэхээр” гэснийг “энэ хуулийн 13.3, 15.1, 16-д заасны дагуу улсын бүртгэлд бүртгүүлэх” гэж өөрчлөх.

20.Төслийн 20 дугаар зүйлийн 20.3 дахь хэсгийг хасах.

 21**.**Төслийн 21 дүгээр зүйлийн 21.1.1 дэх заалтын “өөрчлөн байгуулах замаар хуулийн этгээд шинээр байгуулсан тохиолдолд” гэснийг хасах.

22.Төслийн 22 дугаар зүйлийн 22.5 дахь хэсгийн “өөрчлөгдөх замаар өөрчлөн байгуулагдах тохиолдолд хэлбэр нь өөрчлөгдсөн” гэснийг “өөрчлөгдөх тохиолдолд тухайн” гэж өөрчлөх.

23.Төслийн 25 дугаар зүйлийн 25.1.5 дахь заалтыг доор дурдсанаар найруулж, 25.1.6 гэж дугаарлах:

 “25.1.6.өртэй эсэх талаар шүүхийн шийдвэр гүйцэтгэх байгууллагын лавлагаа.”

24.Төслийн 26 дугаар зүйлийн 26.1 дэх хэсгийг хасах.

25.Төслийн 26 дугаар зүйлийн 26.2 дахь хэсгийн “Татан буугдсан” гэсний өмнө “Улсын бүртгэлийн байгууллага нь” гэж нэмэх.

26.Төслийн 27 дугаар зүйлийн 27.4 дэх хэсгийг доор дурдсанаар найруулах:

 “27.4.Хуулийн этгээд улсын бүртгэлийн тухай хууль тогтоомжийг удаа дараа, эсхүл ноцтой зөрчсөн бол улсын бүртгэлийн байгууллага нь тухайн хуулийн этгээдийг татан буулгах талаар шүүхэд нэхэмжлэл гаргаж болно.” санал гаргасан ажлын хэсэг. Байнгын хороо дэмжсэн. Энийг дэмжье гэдгээр санал хураая. Санал хураалт. 42 гишүүн оролцож 34 гишүүн зөвшөөрч 81 хувийн саналаар найруулгын санал дэмжигдлээ.

 Дагалдах хуулиудад орох өөрчлөлтийг санал хураая.

 *Хоёр.Улсын бүртгэлийн ерөнхий хуульд өөрчлөлт оруулах тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал:

1.Төслийн гарчгийн “өөрчлөлт” гэсний өмнө “нэмэлт,” гэж нэмэх.

 **2.**Төслийн 1 дүгээр зүйлийг доор дурдсанаар найруулж, дугаарыг өөрчлөх:

 **“3 дугаар зүйл.**Улсын бүртгэлийн ерөнхий хуулийн 5 дугаар зүйлийн 5.4.1 дэх заалтын “, үйл ажиллагааны үндсэн чиглэлийн” гэснийг хассугай.”

 **3.**Төслийн 3 дугаар зүйлийг доор дурдсанаар найруулж, дугаарыг өөрчлөх:

“**1 дүгээр зүйл.**Улсын бүртгэлийн ерөнхий хуулийн 15 дугаар зүйлийн 15.5.1 дэх заалтад “. Энэ заалт эд хөрөнгө, хуулийн этгээдийн мэдээлэлд хамаарахгүй” гэсэн 2 дахь өгүүлбэр нэмсүгэй.”Санал гаргасан ажлын хэсэг, Байнгын хороо дэмжсэн. Дэмжье гэдгээр санал хураая. Санал хураалт. 42 гишүүн оролцож, 35 гишүүн зөвшөөрч 83.3 хувийн саналаар найруулгын санал, дэмжигдлээ.

 Бусад дагалдах хуульд өөрчлөлт оруулахыг үргэлжлүүлэн санал хураая.

 *Гурав.Үйлдвэрчний эвлэлүүдийн эрхийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол*

Хууль зүйн байнгын хороо дэмжсэн санал:

1.Төслийн 2 дугаар зүйлийг доор дурдсанаар өөрчлөн найруулах:

“**2 дугаар зүйл.**Үйлдвэрчний эвлэлүүдийн эрхийн тухай хуульд доор дурдсан агуулгатай 43 дугаар зүйл нэмсүгэй.

 **43 дугаар зүйл.Үйлдвэрчний эвлэлийг улсын бүртгэлд бүртгэх**

 1.Үүсгэн байгуулагч нь үйлдвэрчний эвлэлийг улсын бүртгэлд бүртгүүлэх тухай өргөдлөө Хуулийн этгээдийн улсын бүртгэлийн тухай хуульд заасны дагуу улсын бүртгэлийн асуудал эрхэлсэн төрийн захиргааны байгууллагад гаргана.

 2.Энэ зүйлийн 1 дэх хэсэгт заасан өргөдөл, бусад шаардлагатай баримт бичгийг хуулийн этгээдийн улсын бүртгэлийн асуудал эрхэлсэн төрийн захиргааны байгууллага хянан үзээд, шаардлага хангасан тохиолдолд үйлдвэрчний эвлэлийг ажлын хоёр өдрийн дотор улсын бүртгэлд бүртгэнэ.

 3.Улсын бүртгэлийн асуудал эрхэлсэн төрийн захиргааны байгууллага үйлдвэрчний эвлэлийг бүртгэхээс татгалзвал энэ тухай үндэслэл бүхий шийдвэр гаргана.”санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. 40 гишүүн оролцож 32 гишүүн зөвшөөрч 80 хувийн саналаар дэмжлээ.

 *Үйлдвэрчний эвлэлүүдийн эрхийн тухай Хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал:

1.Төслийн 3 дугаар зүйлийг доор дурдсанаар найруулах:

“**3 дугаар зүйл.**Үйлдвэрчний эвлэлүүдийн эрхийн тухай хуулийн 43 дугаар зүйлийн “хууль зүйн асуудал эрхэлсэн төрийн захиргааны төв байгууллагад” гэснийг “улсын бүртгэлийн асуудал эрхэлсэн төрийн захиргааны байгууллагад” гэж, 44 дүгээр зүйлийн “хууль зүйн асуудал эрхэлсэн төрийн захиргааны төв байгууллага” гэснийг “улсын бүртгэлийн асуудал эрхэлсэн төрийн захиргааны байгууллага” гэж тус тус өөрчилсүгэй.”

2.Төсөлд доор дурдсан агуулгатай 4 дүгээр зүйл нэмэх:

 “**4 дүгээр зүйл.**Үйлдвэрчний эвлэлүүдийн эрхийн тухай хуулийн 43 дугаар зүйлийн дугаарыг “44 дүгээр зүйл” гэж, 44 дүгээр зүйлийн дугаарыг “45 дугаар зүйл” гэж тус тус өөрчилсүгэй.” санал гаргасан ажлын хэсгийн гишүүд. Байнгын хороо дэмжсэн. Дэмжье гэдгээр санал хураая. Санал хураалт. 40 гишүүн оролцож 30 гишүүн зөвшөөрч 75 хувийн саналаар найруулгын санал дэмижгдлээ. Дараагийн санал хураалт

 *Дөрөв.Төр сүм хийдийн харилцааны тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал:

1.Төслийн 1, 2 дугаар зүйлийг нэгтгэж, доор дурдснаар найруулах:

“**1 дүгээр зүйл.**Төр, сүм хийдийн харилцааны тухай хуулийн 2 дугаар зүйлийн “энэ хууль” гэсний өмнө “Хуулийн этгээдийн улсын бүртгэлийн тухай хууль,” гэж, 9 дүгээр зүйлийн 4 дэх хэсгийн “Хуралд” гэсний дараа “болон хуулийн этгээдийн улсын бүртгэлийн асуудал эрхэлсэн төрийн захиргааны байгууллагад” гэж тус тус нэмсүгэй.”

 **2.**Төслийн 3 дугаар зүйлийг доор дурдснаар найруулж, дугаарыг өөрчлөх:

 “**2 дугаар зүйл.**Төр, сүм хийдийн харилцааны тухай хуулийн 9 дүгээр зүйлийн 1 дэх хэсгийн “хууль зүйн асуудал эрхэлсэн төрийн захиргааны төв байгууллага” гэснийг “улсын бүртгэлийн асуудал эрхэлсэн төрийн захиргааны байгууллага” гэж, 10 дугаар зүйлийн 2 дахь хэсгийн “хууль зүйн асуудал эрхэлсэн төрийн захиргааны төв байгууллагад” гэснийг “улсын бүртгэлийн асуудал эрхэлсэн төрийн захиргааны байгууллагад” гэж тус тус өөрчилсүгэй.”санал гаргасан ажлын хэсэг. Дэмжье гэдгээр санал хураая. Санал хураалт. 41 гишүүн оролцож 31 гишүүн зөвшөөрч 75.6 хувийн саналаар дэмжлээ.

 *Тав. Худалдаа, аж үйлдвэрийн танхимын тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол*

 Хууль зүйн байнгын хороо дэмжсэн санал:

1.Төслийн 2, 3 дугаар зүйлийг нэгтгэж, доор дурдснаар өөрчлөн найруулах:

“**2 дугаар зүйл.** Худалдаа, аж үйлдвэрийн танхимын тухай хуулийн дараах хэсгийг доор дурдсанаар өөрчлөн найруулсугай:

 **1/9 дүгээр зүйлийн 1 дэх хэсэг:**

 “1.Үүсгэн байгуулагчид танхимын дүрмийг баталснаас хойш 14 хоногийн дотор танхимыг бүртгүүлэх тухай өргөдлийг улсын бүртгэлийн байгууллагад Хуулийн этгээдийн улсын бүртгэлийн тухай хуульд заасан журмын дагуу гаргана.”

 **2/9 дүгээр зүйлийн 3 дахь хэсэг:**

 “3.Улсын бүртгэлийн байгууллага өргөдөл, холбогдох баримт бичгийг хүлээн авч Хуулийн этгээдийн улсын бүртгэлийн тухай хуульд заасан журмын дагуу хянан шийдвэрлэнэ.””санал гаргасан ажлын хэсэг. Дэмжье гэдгээр санал хураая. Санал хураалт. 42 гишүүн оролцож 29 гишүүн зөвшөөрч 69 хувийн саналаар дэмжигдлээ.

 *Зургаа. Банкны тухай хуульд нэмэлт оруулах тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал:

 **1.**Төслийн 2 дугаар зүйлийн “20 дугаар зүйл” гэснийг “20 дугаар зүйлд” гэж, “21 дүгээр зүйл” гэснийг “21 дүгээр зүйлд” гэж тус тус өөрчлөх. Санал гаргасан ажлын хэсэг. Байнгын хороо дэмжсэн дэмжье гэдгээр санал хураая. Санал хураалт. 42 гишүүн оролцож 29 гишүүн зөвшөөрч, 69 хувийн саналаар дэмжигдлээ.

 *Долоо. Гэрээт харуул хамгаалалтын тухай хуульд өөрчлөлт оруулах тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал:

1.Төслийн гарчгийн “өөрчлөлт” гэсний өмнө “нэмэлт,” гэж нэмэх.

2.Төслийн 2 дугаар зүйлийн 1 дэх заалт буюу 5 дугаар зүйлийн 5.1 дэх хэсгийг доор дурдсанаар өөрчлөн найруулах:

 “5.1.Хуулийн этгээдийн улсын бүртгэлд бүртгэлтэй хуулийн этгээд нь харуул хамгаалалтын үйл ажиллагаа эрхлэхдээ харьяалах аймаг, нийслэлийн цагдаагийн газар /хэлтэс/-т мэдэгдэнэ.” санал гаргасан ажлын хэсэг. Байнгын хороо дэмжсэн дэмжье гэдгээр санал хураая. 41 гишүүн оролцож, 29 гишүүн зөвшөөрч 70.7 хувийн саналаар 7 дахь санал дэмжигдэж байна.

 *Найм. Эрүүл мэндийн тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёолол*

 Хууль зүйн байнгын хороо дэмжсэн санал:

1.Төслийн 1 дүгээр зүйл буюу 18 дугаар зүйлийн 18.3 дахь хэсгийг хасах.

Санал гаргасан ажлын хэсэг. Байнгын хороо дэмжсэн. Санал хураая. 41 гишүүн оролцож 34 гишүүн зөвшөөрч, 82.9 хувийн саналаар 8 дахь бүлэг санал дэмжигдлээ.

 *Ес.Улс төрийн намын тухай хуульд өөрчлөлт оруулах тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал:

1.Төслийн 1 дүгээр зүйлийн “15.3 дахь хэсэгт” гэснийг “15.2 дахь хэсэгт” гэж өөрчлөх. Санал гаргасан ажлын хэсэг. Байнгын хороо дэмжсэн байна. Дэмжье гээд санал хураая. Санал хураалт. 41 гишүүн оролцож, 32 гишүүн зөвшөөрч, 78 хувийн саналаар дэмжлээ.

 *Арав. Компанийн тухай хуульд өөрчлөлт оруулах тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал:

1.Төслийн 2, 3 дугаар зүйлийг нэгтгэж, доор дурдсанаар найруулах:

“**2 дугаар зүйл.** Компанийн тухай хуулийн 17 дугаар зүйлийн 17.3.2 дахь заалтын “нэмэлт, өөрчлөлт оруулах, компанийн дүрмийн шинэчилсэн найруулгыг батлах тухай хувьцаа эзэмшигчдийн хурлын шийдвэр,” 97 дугаар зүйлийн 97.1.1 дэх заалтын“, компанийн улсын бүртгэлийн гэрчилгээ” гэснийг тус тус хассугай.”

2.Төслийн 4 дүгээр зүйлийн “хүчингүй болгосугай” гэснийг “хүчингүй болсонд тооцсугай” гэж өөрчлөх санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт. 41 гишүүн оролцож 27 гишүүн зөвшөөрч 65.9 хувийн саналаар 10 дугаар санал дэмжигдлээ.

 *Арван нэг. Хоршооны тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал:

1.Төслийн 1, 2 дугаар зүйлийг нэгтгэж, доор дурдсанаар найруулах:

“**1 дүгээр зүйл.** Хоршооны тухай хуулийн 2 дугаар зүйлийн “энэ хууль” гэсний өмнө “Хуулийн этгээдийн улсын бүртгэлийн тухай хууль,” гэж, 11 дүгээр зүйлийн 11.1 дэх хэсгийн “бүртгэх байгууллагад” гэсний дараа “Хуулийн этгээдийн улсын бүртгэлийн тухай хуульд заасан журмын дагуу” гэж тус тус нэмсүгэй.” санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт. 41 гишүүн оролцож 27 гишүүн зөвшөөрч 65,9 хувийн саналаар арван нэг дэмжигдлээ.

 *Арван хоёр. Банк бус санхүүгийн үйл ажиллагааны тухай хуульд нэмэлт оруулах тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал:

1.Төслийн 1, 2 дугаар зүйлийг нэгтгэж, доор дурдсанаар найруулах:

“**1 дүгээр зүйл.** Банк бус санхүүгийн үйл ажиллагааны тухай хуулийн 2 дугаар зүйлийн 2.1 дэх хэсгийн “Компанийн тухай хууль” гэсний өмнө “Хуулийн этгээдийн улсын бүртгэлийн тухай хууль,” гэж, 10 дугаар зүйлийн 10.2 дахь хэсгийн “Санхүүгийн зохицуулах хороонд” гэсний дараа “болон улсын бүртгэлийн асуудал эрхэлсэн төрийн захиргааны байгууллагад” гэж нэмсүгэй.” Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт. 41 гишүүн оролцож 25 гишүүн зөвшөөрч 61 хувийн саналаар арван хоёр дахь санал дэмжигдлээ.

 *Арван гурав. Нөхөрлөлийн тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал:

1.Төслийн гарчгийн “нэмэлт,” гэснийг хасах.

2.Төслийн 3, 4, 5 дугаар зүйлийг нэгтгэж, доор дурдсанаар найруулах:

“**2 дугаар зүйл.** Нөхөрлөлийн тухай хуулийн 9 дүгээр зүйлийн 2 дахь хэсгийн “энэ хуульд заасан журмын дагуу бүртгүүлж” гэснийг “Хуулийн этгээдийн улсын бүртгэлийн тухай хуульд заасан журмын дагуу бүртгүүлж” гэж, 12 дугаар зүйлийн 3 дахь хэсгийн “7 хоногийн дотор” гэснийг “хоёр хоногийн дотор” гэж, 13 дугаар зүйлийн “энэ хуульд заасан журмын” гэснийг “энэ хуульд заасан болон Хуулийн этгээдийн улсын бүртгэлийн тухай хуульд заасан журмын” гэж тус тус өөрчилсүгэй.”

3.Төслийн 6 дугаар зүйлийн “хүчингүй болгосугай” гэснийг “хүчингүй болсонд тооцсугай” гэж өөрчлөх. Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт. 41 гишүүн оролцож 28 гишүүн зөвшөөрч 68.3 хувийн саналаар арван гурав дэмжигдлээ.

 *Арван дөрөв. Боловсролын Тухай хуульд нэмэлт, өөрчлөлт оруулах тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал:

 **1.**Төслийн 1 дүгээр зүйлийг хасах.

2.Төслийн 3 дугаар зүйлийн “үйл ажиллагаа явуулах” гэснийг “үйл ажиллагаа эрхлэх” гэж өөрчлөх. Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт. 41 гишүүн оролцож 29 гишүүн зөвшөөрч 70.7 хувийн саналаар арван дөрөв дэмжигдлээ.

 Арван тав. Улсын тэмдэгтийн хураамжийн тухай хуульд өөрчлөлт оруулах тухай хуулийн төслийн талаарх найруулгын саналын томьёолол

 Хууль зүйн байнгын хороо дэмжсэн санал:

1.Төслийн 2 дугаар зүйлийн “хассугай” гэснийг “хүчингүй болсонд тооцсугай” гэж өөрчлөх. Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт. 41 гишүүн оролцож 30 гишүүн зөвшөөрч 73.2 хувийн саналаар арван тав дэмжигдлээ.

 *Арван зургаа. Жижиг, дунд үйлдвэрийн тухай хуульд өөрчлөлт оруулах тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал:

1.Төслийн 1 дүгээр зүйлийн 2, 3 дахь заалт буюу 6 дугаар зүйлийн 6.7, 6.9 дэх хэсэг, 2 дугаар зүйлийн “хөдөлмөрийн” гэснийг “жижиг, дунд үйлдвэрийн” гэж, 2 дугаар зүйлийн “Хөдөлмөрийн” гэснийг “Жижиг, дунд үйлдвэрийн” гэж тус тус өөрчлөх. Хоёр дахин биччихсэн байна. Нэг нь жижгээр эхэлсэн нөгөөдөх нь томоор эхэлсэн байх юм. Юугаараа ялгаатай юм бэ. Адилхан хоёрдугаар зүйлд орж байгаа адилхан текст байна шүү дээ. Би хоёр дахин уншив уу. Батзандан гишүүн ээ энэ чинь. Батзандан гишүүн.

 **Ж.Батзандан:** -Жижиг дунд үйлдвэрийн тухай хуулийн 2 дугаар зүйл, жижиг дунд үйлдвэрийн тухай хуулийн 6 дугаар зүйлийн 6.1 дэх хэсгийн хуулийн этгээдийн улсын бүртгэлийн тухай 7.1.1-д заасан байгууллага. Цаашид бүртгэх байгууллага гэснийг хөдөлмөрийн асуудал эрхэлсэн төрийн захиргааны байгуулагд гэж мөн дүүргийн 6.6, 6.8 дахь хэсгийн бүртгэх байгууллага гэснийг хөдөлмөрийн асуудал эрхэлсэн төрийн захиргааны байгууллага гэж 7 дугаар зүйлийн 7.1 дэх хэсгийн бүртгэх байгууллага гэснийг хөдөлмөрийн асуудал эрхэлсэн төрийн захиргааны байгууллага гэж тус өөрчилсүгэй гэсэн ийм төсөл орж ирсэн юм байгаа юм. Энэ төслийг бид найруулж бичсэн байгаа. Найруулгын санал байгаа.

 **З.Энхболд:** -Адилхан нэг нь жижгээр эхэлсэн, нөгөөдөх нь томоор эхэлсэн хоёр юм бий шүү дээ. Зүйл нь адилхан мөртөө хоёр дахин орж байгаа юм уу тэ. Тэгвэл саяын уншсаныг дэмжье гэдгээр санал хураая. Санал хураалт. 41 гишүүн оролцож, 30 гишүүн зөвшөөрч 73.2 хувийн саналаар 16-г дэмжлээ.

 *Арван долоо. Хуулийн этгээдийн улсын бүртгэлийн тухай хуулийг дагаж мөрдөх журмын тухай хуулийн төслийн талаарх зарчмын зөрүүтэй саналын томьёолол*

Хууль зүйн байнгын хороо дэмжсэн санал:

1.Төслийн 3 дугаар зүйлийг хасах. Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт. 41 гишүүн оролцож 30 гишүүн зөвшөөрч 73.2 хувийн саналаар дэмжигдлээ.

 *Хуулийн этгээдийн улсын бүртгэлийн тухай хуулийг дагаж мөрдөх журмын тухай хуулийн төслийн талаарх найруулгын саналын томьёолол*

Хууль зүйн байнгын хороо дэмжсэн санал

 **1.**Төслийн 1, 2 дугаар зүйлийг доор дурдсанаар найруулах:

“**1 дүгээр зүйл.** Хуулийн этгээдийн улсын бүртгэлийн тухай хууль /Шинэчилсэн найруулга/-ийг дагаж мөрдөхөөс өмнө улсын бүртгэлд бүртгүүлсэн хуулийн этгээдийн улсын бүртгэл хүчин төгөлдөр байна.

 **2 дугаар зүйл.** Хуулийн этгээдийн улсын бүртгэлийн тухай хууль /Шинэчилсэн найруулга/-ийг дагаж мөрдөхөөс өмнө улсын бүртгэлд бүртгүүлсэн хуулийн этгээдийн хувийн хэрэг, улсын бүртгэлтэй холбогдох бусад материал нь улсын бүртгэлийн мэдээллийн эх сурвалжийн бүрэлдэхүүн хэсэг болно.”санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт. 42 гишүүн оролцож 32 гишүүн зөвшөөрч 76.2 хувийн саналаар дэмжигдлээ. Үүгээр зарчмын зөрүүтэй саналаар санал хурааж дууслаа.

 Хуулийн этгээдийн улсын бүртгэлийн тухай хуулийг хүчингүй болсонд тооцох тухай Улсын бүртгэлийн ерөнхий хуульд өөрчлөлт оруулах тухай, Үйлдвэрчний эвлэлүүдийн эрхийн тухай хуульд нэмэлт, өөрчлөлт оруулах тухай, Нягтлан бодох бүртгэлийн тухай хуульд өөрчлөлт оруулах тухай, Төр сүм хийдийн харилцааны тухай хуульд нэмэлт, өөрчлөлт оруулах тухай, Төсвийн тухай хуульд өөрчлөлт оруулах тухай, Худалдаа аж үйлдвэрийн танхимын тухай хуульд нэмэлт, өөрчлөлт оруулах тухай, төрийн бус байгууллагын тухай хуульд нэмэлт өөрчлөлт оруулах тухай, Банкны тухай хуульд нэмэлт оруулах тухай, Нэмэгдсэн өртгийн албан татварын тухай хуульд өөрчлөлт оруулах тухай, Татварын ерөнхий хуульд өөрчлөлт оруулах тухай, Чөлөөт бүсийн тухай хуульд өөрчлөлт оруулах тухай, Банк, эрх бүхий хуулийн этгээдийн мөнгөн хадгаламж, төлбөр тооцоо зээлийн үйл ажиллагааны тухай хуульд өөрчлөлт оруулах тухай, Соёлын тухай хуульд өөрчлөлт оруулах тухай, Гэрээт харуул хамгаалалтын тухай хуульд өөрчлөлт оруулах тухай, Эрүүл мэндийн тухай хуульд өөрчлөлт оруулах тухай, Улсын төрийн намын тухай хуульд нэмэлт оруулах тухай, Дээд боловсролын тухай хуульд өөрчлөлт оруулах тухай, Компанийн тухай хуульд өөрчлөлт оруулах тухай, Хоршооны тухай хуульд нэмэлт, өөрчлөлт оруулах тухай, Монголын улаан загалмайн нийгэмлэгийн эрх зүйн байдлын тухай хуульд нэмэлт оруулах тухай, аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай, Банк бус санхүүгийн үйл ажиллагааны тухай хуульд нэмэлт оруулах тухай, Нөхөрлөлийн тухай хуульд нэмэлт, өөрчлөлт оруулах тухай, Мэргэшлийн боловсрол сургалтын тухай хуульд өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай, Улсын Тэмдэгтийн хураамжийн тухай хуульд өөрчлөлт оруулах тухай, Шинжлэх ухаан технологийн тухай хуульд өөрчлөлт оруулах тухай, Жижиг дунд үйлдвэрийн тухай хуульд өөрчлөлт оруулах тухай, Хуулийн этгээдийн улсын бүртгэлийн тухай хуулийг дагаж мөрдөх журмын тухай хуулиудын төслийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүллээ.

 **Дараагийн асуудал.**

 Улсын Их Хурлын чуулганы хуралдааны дэгийн тухай хуулийн 14.1.3-т заасны дагуу Улсын Их Хурлын дарга, нам эвслийн бүлэг болон тэдгээрт харьяалагдаагүй гишүүдээс ирүүлсэн саналыг нэгдсэн хуралдаанд танилцуулах ёстой. Байнгын хороодын бүрэлдэхүүнд өөрчлөлт оруулах талаар бүлгүүдээс ирсэн бичгийг нэгтгэж хийсэн тогтоолын төслийг уншиж танилцуулъя.

 Байнгын хороодын бүрэлдэхүүнд өөрчлөлт оруулах тухай.

 Монгол Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.3 дахь заалтыг үндэслэн Монгол Улсын Их Хурлаас тогтоох нь:

 Улсын Их Хурлын гишүүн Ёндонгийн Отгонбаярыг Аюулгүй байдал, гадаад бодлогын байнгын хорооны, Улсын Их Хурын гишүүн Отгонбилэгийн Содбилэг, Цэрэндашийн Цолмон, Жаргалтулгын Эрдэнэбат нарыг Байгаль орчин, хүнс, хөдөө аж ахуйн байнгын хорооны, Улсын Их Хурлын гишүүний Жамъяансүрэнгийн Батсуурийг Нийгмийн бодлого, боловсрол, соёл, шинжлэх ухааны байнгын хорооны, Улсын Их Хурлын гишүүн Долгорсүрэнгийн Сумъяабазар Баттогтохын Чойжилсүрэн нарыг Өргөдлийн байнгын хорооны Улсын Их Хурлын гишүүн Чимэдийн Хүрэлбаатар, Раднаагийн Бурмаа, Дондогдоржийн Эрдэнэбат нарыг Төрийн байгуулалтын байнгын хорооны, Улсын Их Хурлын гишүүн Сангижавын Баярцогт, Дамдингийн Хаянхярваа нарыг Төсвийн байнгын хорооны, Улсын Их Хурлын гишүүн Нямтайширийн Номтойбаяр, Дуламсүрэнгийн Оюунхорол нарыг Хууль зүйн байнгын хорооны бүрэлдэхүүнээс тус тус чөлөөлсүгэй.

 2. Улсын Их Хурлын гишүүн Отонбилэгийн Содбилэгийг Аюулгүй байдал, гадаад бодлогын байнгын хорооны, Улсын Их Хурлын гишүүн Нямтайширийн Номтойбаяр, Чимэдийн Хүрэлбаатар нарыг Байгаль, орчин, хүнс, хөдөө аж ахуйн байнгын хорооны, Улсын Их Хурлын гишүүн Долгорсүрэнгийн Сумъяабазарыг Нийгмийн бодлого, боловсрол, соёл, шинжлэх ухааны байнгын хорооны, Улсын Их Хурлын гишүүн Дашжамцын Арвин, Жамъянсүрэнгийн Батсуурь, Дамдингийн Хаянхярваа нарыг Өргөдлийн байнгын хорооны Улсын Их Хурлын гишүүн Нямжавын Батбаяр, Хишигдэмбэрэлийн Тэмүүжин, Отгонбилэгийн Содбилэг нарыг Төрийн байгуулалтын байнгын хорооны, Улсын Их Хурлын гишүүн Ядамсүрэнгийн Санжмятав, Баттогтохын Чойжилсүрэн нарыг Төсвийн байнгын хорооны, Улсын Их Хурлын гишүүн Сандагийн Бямбацогт, Ёндонгийн Отгонбаяр нарыг Хууль зүйн байнгын хорооны гишүүнээр тус тус баталсугай.

 3. Энэ тогтоолыг баталсан өдрөөс нь эхлэн дагаж мөрдсүгэй.

 Байнгын хороодын бүрэлдэхүүнд өөрчлөлт оруулах тухай Улсын Их Хурлын тогтоолын талаар саналтай гишүүд, асуулттай гишүүд байна уу. Оюун гишүүнээр асуулт тасаллаа. Оюун гишүүн.

 **С.Оюун:** -Даргаа би Байгаль орчны байнгын хороонд орох хүсэлтээ тавьсан юм. Дэмбэрэл гишүүн болохоор Төсвийн байнгын хороонд орох өргөдлөө өгсөн байна. Би урд нь нөгөө Засгийн газрын гишүүн байхдаа нэг Байнгын хороонд байгаад одоо ажлаа өгсөн учраас ядаж хоёр Байнгын хороонд орох хүсэлтэй байна.

 **З.Энхболд:** -Тийм бичиг ирсэн юм уу. Болдбаатараа, эдний намаас бичиг ирсэн юм уу.

 **С.Оюун:** -Би гишүүнээсээ өгсөн юм.

 **З.Энхболд:** -Гишүүдээс ирсэн бичгийг тооцсон юм уу. Энэ бол зөвхөн бүлгээс ирсэн бичгийг л тооцсон байх.

 **С.Оюун:**  -Тэгэхдээ бид нар чинь гишүүний эрх байгаа биз дээ Болбаатар аа.

 **З.Энхболд:** -Гишүүдээс нь бичиг ирсэн юм уу. Над дээр ирээгүй.

 **С.Оюун:** -З.Энхболд даргаа би энийг түрүүчийн 7 хоногт өгсөндөө.

 **З.Энхболд:** -Түрүүчийн долоо хоногтоо. Тусгай хяналтад оръё гэсэн бичиг хүлээж авсан болохоос биш Байнгын хороодын бүрэлдэхүүний бичиг хүлээж аваагүй.

 **С.Оюун:** -Тусгай хяналт тусдаа. Байгал орчны байнгын хороонд орох хүсэлтээ тавьсан.

 **З.Энхболд:** -Орон тоо нь байгаа юм уу.

 **С.Оюун:** -Цолмон гишүүн гарч байна гэсэн Байнгын хорооноос.

 **З.Энхболд:**  -Бүлгүүдийн хооронд явж байгаа юм бол ингэж явж байгаа. Оюун гишүүн ээ. Нэгийгээ гаргаад нөгөөдөхөө оруулж байгаа болохоос биш. Шинээр нэмж юм уу хасаж оруулах квот байхгүй байгаа.

 **С.Оюун: -**Гэхдээ дарга аа. Би бас Байгаль орчны байнгын хороонд орох хүсэлтэй байна шүү дээ. Тэгэхээр бүлэггүй гээд орох бас эрхгүй баймааргүй байх юм.

 **З.Энхболд:** -Байгаль орчинд орон тоо байгаа юм уу.

 **С.Оюун:** -Тэгэхдээ бүлгүүдэд орон тоо байдаг, гишүүдэд орон тоо байхгүй гэмээргүй байх юм.

 **З.Энхболд:** -Нэг байгаа юм уу. Өөр Дэмбэрэл хаашаа оръё гэсэн юм.

 **С.Оюун:** -Төсөв уруу.

 **З.Энхболд:** -Төсөв дээр Дэмбэрэл гишүүнээ орон тоо байхгүй Дэмбэрэл гишүүн ээ. Оюун гишүүн аль Байнгын хороогоо өгөөд альд орж байгаа юм.

 **С.Оюун:** -Би ер нь ганцхан байнгын хороонд байсан юм, Аюулгүй байдалд. Тэндээ байдгаараа байгаад шинээр Байгаль орчинд орох гээд.

 **З.Энхболд:** -Оюун гишүүнийг Байгаль орчинд нэмж оруулахыг энэ дотор нэмэх үү, орон тоо байгаа юм бол. Би тэгвэл хоёрдугаар нэмж оруулах дээр... байхгүй байхгүй төсөв чинь эрэлт ихтэй, дүүрчихсэн байгаа. Санал хураачихъя.

 Яагаад гэвэл төсөл дотор байгаагүй учраас. Оюун гишүүнийг Байгаль орчин, хүнс, хөдөө аж ахуйн байнгын хороонд нэмж оруулахыг дэмжиж байгаа гишүүд саналаа өгье. Орон тоо байгаа юм байна. 45 гишүүн оролцож 29 гишүүн зөвшөөрч 64.4 хувийн саналаар Оюун гишүүнийг Байгаль орчин, хүнс хөдөө аж ахуйн байнгын хорооны гишүүнээр батлахыг дэмжлээ. Саяын миний уншсан тогтоолын хоёр дахь заалтан дээр нэмэгдэж байна гэсэн үг.

 Байнгын хороодын бүрэлдэхүүнд өөрчлөлт оруулах тухай Улсын Их Хурлын тогтоолыг батлах санал хураалт явуулъя. Бүхэлд нь баталъя гэдгээр санал хураая. Санал хураалт. 48 гишүүн оролцож, 38 гишүүн зөвшөөрч 79.2 хувийн саналаар Байнгын хороодын бүрэлдэхүүнд өөрчлөлт оруулах тухай Улсын Их Хурлын тогтоол батлагдлаа. Энэ тогтоолын эцсийн найруулга дээр саналтай гишүүд байна уу. Алга байна.

 Үдийн цайгаар Байнгын хороод хуралдаад дэд хороодынхоо дарга нарыг томилоорой. Тийм учраас энэ тогтоолыг яаралтай хэлэлцэж байгаа.

 **Дараагийн асуудал.**

 Тамхины хяналтын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлэг явуулъя. Төслийн талаарх Нийгмийн бодлого боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн Сарангэрэл танилцуулна. Индэрт урьж байна.

 **Д.Сарангэрэл:** -Улсын Их Хурлын дарга, эрхэм гишүүд ээ,

 Улсын Их Хурлын гишүүн Д.Эрдэнэбатын 2014 оны 06 дугаар сарын 11-ний өдөр Улсын Их Хуралд өргөн мэдүүлсэн Тамхины хяналтын тухай хуульд нэмэлт, өөрчлөлт оруулах тухай хуулийн төслийн хэлэлцэх эсэх тухай асуудлыг Улсын Их Хурлын чуулганы 2014 оны 12 дугаар сарын 12-ны өдрийн нэгдсэн хуралдаанаар хэлэлцэж, төслийг анхны хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлсэн билээ.

Тамхины хяналтын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг Нийгмийн бодлого, боловсрол, соёл, шинжлэх ухааны байнгын хорооны 2014 оны 12 дугаар сарын 24-ний өдрийн хуралдаанаар хийж, гаргасан санал дүгнэлтийг Та бүхэнд танилцуулж байна.

Төслийг Байнгын хороогоор хэлэлцэх явцад Улсын Их Хурлын гишүүн Л.Эрдэнэчимэг утаат тамхи татахыг хориглосон газраас бусад гадаад орчин дахь нийтийн эдэлбэр газарт байгуулах утаат тамхи татах цэгийн байршил, төсвийг сум, дүүргийн иргэдийн Төлөөлөгчдийн Хурал шийдвэрлэдэг байх, нийтийн хоол, худалдаа, баар, цэнгээний газар болон аж ахуйн нэгж, байгууллагын ажлын байрны дотоод орчинд утаат тамхи татах цэгийг 300 м2-аас доошгүй талбай бүхий барилга, байгууламжид нэгээс илүүгүй байхаар тухайн аж ахуйн нэгж, албан байгууллага байгуулж болно гэж хуулийн төсөлд нэмж тусгах, Улсын Их Хурлын гишүүн Ж.Батсуурь “300 м2-аас доошгүй талбай” гэдгийг “200 м2” гэж багасгах, Улсын Их Хурлын гишүүн Ц.Оюунгэрэл жижиг талбайтай аж ахуйн нэгж, албан байгууллагад утаат тамхи татах цэг байгуулах нь хүний эрүүл мэндэд сөрөг нөлөө үзүүлнэ гэсэн саналыг гаргав.

 Тамхины хяналтын тухай хуульд нэмэлт, өөрчлөлт оруулах тухай хуулийн төслийг анхны хэлэлцүүлэгт бэлтгэсэн тухай тус Байнгын хорооноос гаргасан санал, дүгнэлт, саналын томьёоллыг чуулганы нэгдсэн хуралдаанд хэлэлцүүлэхээр Та бүхэнд тараасан болно.

Улсын Их Хурлын эрхэм гишүүд ээ,

Тамхины хяналтын тухай хуульд нэмэлт, өөрчлөлт оруулах тухай хуулийн төслийг анхны хэлэлцүүлэгт бэлтгэсэн талаарх Нийгмийн бодлого, боловсрол, соёл, шинжлэх ухааны байнгын хорооноос гаргасан санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**З.Энхболд:** -Байнгын хорооны санал, дүгнэлттэй холбогдуулан асуулттай гишүүд байна уу. Уянга гишүүнээр асуулт тасаллаа. Баярцогт гишүүн асууя.

**С.Баярцогт:** -Баярцогт гишүүн асууя. Би ажлын хэсгээс оруулж ирсэн саналтай холбогдуулаад хуулийн нэгдүгээр зүйлийн энэ дотроо бол 5.2.5-тай холбоотой асуудлыг асуух гээд байгаа юм. Энэ хуулийн 9.1.5, 9.1.6-д заасан газарт утаат тамхи татах зөвшөөрөгдсөн цэгийг тухайн аж ахуйн нэгж албан байгууллага байгуулж болно гэж заагаад байгаа байхгүй юу. Би бол энэ дотроос албан байгууллага гэдгийг бол хасмаар байгаа юм. Төсвөөс санхүүждэг байгууллагууд бол төсвийн мөнгөөр ийм тоноглогдсон өрөө тасалгаа байгуулж болохгүй.

Аж ахуйн нэгжүүдийн хувьд өөрсдөө шийдэг. Тэр нийтийн хоол, худалдаа баар цэнгээний газруудын хувьд бол өөрсдийнхөө ажил үйлчилгээ орлоготойгоо холбогдуулаад тэрийгээ шийдэж болно. Тийм учраас тэр ерөнхий заалтаар бол байж болно. Албан байгууллага бол ерөөсөө байж болохгүй. Энийг бол хасмаар байна. Яагаад энэ асуудлыг яриагүй юм бэ. Хэлэлцэх эсэхийг ярилцаж байх үед бол гишүүд зөндөө санал гаргасан шүү дээ. Одоо ингээд та нар бод л доо. Энэ ингээд болно гээд орохоор бид нар ингээд ажлын байр оффисын зохион байгуулалтаар хийнэ гээд тэгдэг. Нэг өрөөг бүрэн бүтэн тоноглоод тэгээд тамхины өрөө гэж гаргах юм уу, төсвийн мөнгөөр.

Ийм үрэлгэн буруу бодлого бол байж болохгүй ээ. Тийм учраас энэ дотроос энэ албан байгууллага гэдгийг хасмаар байна. Ажлын хэсэг дээр ер нь яаж яригдсан юм бэ. Байнгын хороон дээр яаж яригдсан юм бэ. Энэ зүйлийг л тодруулж асуумаар байна.

**З.Энхболд:**  -Ажлын хэсэг. Шийлэгдамба Эрүүл мэнд, спортын сайд. Буянжаргал мөн яамны бодлогын хэрэгжилтийг зохицуулах газрын дарга, Нарангэрэл мөн яамны нийгмийн эрүүл мэндийн хэлтсийн дарга. Ажлын хэсэг гэхээр хэн юм. Байхгүй юм байна. Гишүүний санаачилсан хууль юм байна. Батцогт дарга хариулчих.

**Д.Батцогт:** -Төсвийн мөнгөөр тамхины цэг байгуулах тухай асуудал бол байхгүй. Гадаа нийтийн эзэмшлийн газар талбайд бол хогийн сав тамхины цэг хийх дээр бол байж болно гэж байгаа. Дотоод тамхины цэг дээр бол төсвийн мөнгөөр барьж байгуулж болохгүй гээд бид нар тэрийг нь хасаад хаясан байгаа шүү дээ. Албан байгууллага гэдэг бол тэр аж ахуйн нэгж компани гэдгээр л орж байгаа. Түүнээс яг төсвийн байгууллага төрийн алба гэдгээр бол биш тэгж ойлгогдож байгаа.

**З.Энхболд:** -Баярцогт гишүүн тодруулъя.

**С.Баярцогт:** -Батцогт даргын тайлбар яг энэ орж ирж байгаа дээр нь надад итгэл үнэмшил болохгүй байгаа учраас та яг яаж одоо хуулийн санал хураалтан дээр оруулж байгаа юм. Энэ ингэж 5.2.5 хэрвээ ямар нэг зарчмын зөрүүтэй санал байхгүйгээр орж ирэх юм бол аж ахуйн нэгж албан байгууллага байгуулж болно гэсэн заалттай орж ирээд байгаа байхгүй юу. Тэр гадаад, дотоод орчин гэдэг энэ хууль, санаачлагчид нь бол өөрсдөө ингэж байгаа шүү дээ. Нийтийн хоол, худалдаа, баар цэнгээний газар аж ахуйн нэгж байгууллагын ажлын байрны дотоод орчинд утаат тамхи татах зөвшөөрөгдсөн цэг байгуулж болохоор хуулийн төсөл санаачилж оруулж ирлээ гээд байгаа байхгүй юу. Бид нар бол хэлэлцэх эсэх дээр нь ярьсан шүү дээ. Энэ нийтийн хоол худалдаа баар цэнгээний газар бол болно. Аж ахуйн нэгж бол өөрийнхөө зардлаар тийм юм хийх эсэх нь аж ахуйн нэгжийн эрхийн асуудал. Албан байгууллагуудад бол энэ дотоод цэгийн асуудал бол байж болохгүй ээ.

**З.Энхболд:** -Батцогт гишүүн хариулъя. Хууль санаачлагч хариулах эрх байхгүй.

**Д.Батцогт:** -Энэ заавал байгуулна гэсэн үг байхгүй шүү дээ. Ер нь байгуулж болно гэсэн үг байгаа болохоос биш. Төсвийн мөнгөөр бол дотоод цэг тамхины цэг байгуулах тухай асуудал энд нэг ч яригдаагүй. Энэ гадна байгуулъя гэдэг. Тэгээд 300 мкв-аас доошгүй талбай бүхий барилга байгууламж нэгээс илүүгүй байж болно гэдэг заалтыг бол Эрдэнэчимэг гишүүн зарчмын зөрүүтэй саналаар оруулж ирсэн шүү дээ. Тийм учраас төрийн байгууллагууд төсвийн мөнгөөр тамхины цэг байгуулна гэсэн юм бол байхгүй. Тэгж ойлгогдохгүй байгаа гэж.

 **З.Энхболд:** -Баасанхүү гишүүн.

 **О.Баасанхүү:** -Баярлалаа. Энэ ажлын хэсэг, Эрүүл мэндийн яамнаас асуумаар байна л даа. Тамхи татах 300 м гэж хэлчихээд тамхи зарахыг нь болохгүй гээд танай яамнаас чинь тийм санал тавиад байх юм. Нөгөө олон улсын конвенц энээ тэрээ юмаар чинь бол уг нь татах дээр нь хатуу хориглож зарах нь бол хамаагүй гэж ярьчихаад байгаа байхгүй юу. Ингээд юу гэдэг юм дээрэлхэж байгаа ч юм шиг ингээд хүний санаачилсан хуулийг авч булаагаад хачин юм хийчихээд байгаа байхгүй юу. Хийхдээ ядаж нөгөө бодлогын зөрүүтэй. Тэгэхээр би энэ 300 гэдгийг яг юуг үндэслэж оруулж ирээд байгаа юм. Харин жинхэнэ хүүхдүүд чинь 300 гээд утаа хэцүү шүү дээ. Харин зарах бол хамаагүй шүү дээ. Тэр чинь зараад хаанаа татах юм тэр чинь өөр асуудал байхгүй юу. 21 настай хүн зарж болохгүй гээд хууль байхад чинь хаана ч зарсан яах вэ дээ.

 Хоёр дахь асуулт болохоор тэр стандарт гэж юм байна уу. Одоо тамхины татах цэгийн стандарт байна уу. Цэгийн стандарт тэрийг тодорхой хуулинд зааж өгсөн.

 Олон улсын хууль тогтоомжийг харахаар аминдаа энэ чинь олон улсын бид нар чинь онгоцны буудалтай болох гээд энэ чинь нейтеральный зон дотор чинь гадаадын хүнийг хуулиа биелүүл гэж ярих чинь хэцүү шүү дээ. Олон улсын хуулийн хэмжээнд явдаг учраас. Нейтралный зон дотор тамхины цэг байгуулах тухай л гол нь орж ирсэн санаа. Тэгээд одоо төсвийн мөнгийг асар их зарах гэж байна гээд. Төсвийн хуулийг Баярцогт гишүүн их санаа зовж хамгаалаад байдаг. Нэг тамхи татах цэгийг чинь төсвийн мөнгийг уг нь гаргадаггүй юм л даа. Уг нь энэ зарж байгаа компаниудаар нь хийлгүүлчихмээр байх юм.

 Хуулин дээрээ та нар хэрвээ тодорхой … хэмжээний зарахаар бол иймэрхүү газраа одоо юу гэдэг юм хамааралтай бол хийнэ гэдэг юм уу, тийм юм хийчихэж болдоггүй юм уу. Дээрээс нь энэ өмнө нөгөө чуулган дээр яриад байсан гэмт хэргийн шинжтэй лобби гээд яриа байсан энэ талаар та нэг судалгаа хийсэн үү. Мэдмээр байна л даа. Лобби гэдэг чинь шууд утгаараа авлига хээл хахууль мөнгө төгрөгний юманд автагдсан гэж ойлгоод байгаа шүү дээ.

 Одоо тэрийг нь тодруулахгүйгээр ингэж явуулж болж байгаа юм уу. Ер нь бол цаашдаа бүх юмыг энэ лоббид орсон уу, авлигад орсон уу гэдэг шүүлтүүр хийж явж баймаар байна л даа. Баасанхүү гишүүний юм болохоор бол дураараа ярьж болдог. Хууль, тогтоомжуудыг нь дураараа өөрчилж болдог авдаг. Өөрсдийгөө бол ариун цагаа хүмүүс болоод төсвийн хуулийг хэмнэдэг хүн болж жүжиг тоглох хэрэггүй л дээ. Тэгэхээр яг энэ процессынх нь зарчмынх нь юмнуудыг нь гаргаж тавимаар байх юм. Тэгэхээр энэ асуултуудад нэг хариулт өгөөч. Баярлалаа.

 **З.Энхболд:** -Эрүүл мэндийн сайд Шийлэгдамба хариулъя.

 **Г.Шийлэгдамба:** -Хэлэлцэх эсэх дээр бол маш тодорхой Эрүүл мэнд, спортын яамны байр суурийг бол чуулганы танхимд бол хэлж байсан. Тэгэхээр бол бид энэ хууль санаачлагчдын өргөн барьсан энэ хуулийн өөрчлөлтийг бол зарчмынх нь хувьд дэмжихгүй байгаа. Олон улсын конвенц өөр бусад улс үндэслэлүүдийн талаар бид өмнөх хэлэлцэх эсэх дээр бол тодорхой байр сууриа илэрхийлж байсан. Энэ 5.1.8 дээр орсон байгаагаар бол цэгийн байршил гэснийг сум дүүргийн иргэдийн Төлөөлөгчдийн Хурал шийдвэрлэнэ гээд ингээд орсон байгаа учраас бол энэ төсөвтэй холбоотой асуудал бол энэний цаана бол үүснэ гэж ингэж үзэж байгаа. Тэгээд бид зарчмын хувьд дэмжихгүй байр суурьтай байгаа учраас энэ дээр тодорхой саналаа өгсөн байгаа.

 **З.Энхболд:** -Нийгмийн бодлогын байнгын хорооны дарга Батцогт нэмж хариулъя.

 **Д.Батцогт:** -Тамхины цэгийн стандарт гэж яриад байна л даа. Тэгэхээр утаат тамхи татах зөвшөөрөгдсөн цэг гэж утаат тамхи татах зориулалтаар тусгайлан бэлтгэж өгсөн талбай буюу агааржуулалтын тоног төхөөрөмжид тоноглогдсон тасалгааг гэж байгаа юм. Ингэж ойлгож хийж байгаа. Баасанхүү гишүүний тэр 300 гэдэг бол зайн хэмжээ биш энэ бол талбайн хэмжээ. Өөрөөр хэлбэл 300 мкв-аас дээш талбай бүхий том зоогийн газар баар тэнд бол нэг таблицыг байгуулахыг зөвшөөрнө гэсэн ийм зүйл гарсан байна. Тэрнээс бага бол жижигхэн талбайтай жижигхэн баар ресторануудад бол тамхины цэг байгуулж болохгүй гэсэн үг.

 **З.Энхболд:** -Зайны хэмжээ биш, талбайн хэмжээ юм байна шүү дээ. Баасанхүү гишүүн тодруулъя.

 **О.Баасанхүү:** -Энэ Засаг дарга байршил заана гэхээрээ төсөв болчихно гэж юу яриад байна. Тэр чинь тэнд байж болно. Энд байж болно гэдэг л үг хэлж байгаа юм биш үү. Яахаараа төсөв болсон гэж ойлгоод байгаа юм бэ. Энэ чинь нэлээд ноцтой бас мэдээлэл шүү дээ. Сайд хүн байж.

 Хоёрдугаарт нь яагаад бизнесменүүдийг ингэж хөрөнгөөр нь ялгаварладаг юм бэ. Хөрөнгөөр нь 300 бол болно. 500 бол болохгүй. 200 болно, 100 бол болохгүй гээд. Тэд нар юу гэдэг юм. Томчууд нь та нарыг уулзсан юм уу, жижигчүүд нь хийж чадахгүй байгаа юм уу. Үнэндээ бол зочид буудал одоо яах юм бэ. Дэлгүүр хоршоо яах юм бэ. Үйлчилгээ гэдэг дотор юуг хамааруулж байгаа юм. Энэ бүгдийг маш тодорхой мэдмээр байна л даа. Дээрээс нь өнөөдөр миний хэлж байгаагаар энэ төрийн байгууллага гээд байгаа чинь манай төрийн ордныг л хэлээд байгаа байх гэж ойлгоод байгаа шүү дээ. Дарга бол өрөөндөө татаж болдог. Цэрэг болохоор болдоггүй гээд. Тэгээд энэ 300 гэдэг тоо яаж …/минут дуусав/.

 **З.Энхболд:** -Батцогт гишүүн хариулъя.

 **Д.Батцогт:** -Хэтэрхий жижигхэн талбайтай үйлчилгээний газарт тамхины цэг байгуулах юм бол энэ чинь хаанаа багтах юм бэ. Энэ чинь утаа нь хэцүү шүү дээ гэдэг асуудлыг яриад байгаа юм. Эрдэнэчимэг гишүүний оруулсан санал л даа. 300 мкв гэдэг бол бид нар ер нь энэ үйлчилгээний газар баар ресторанаар л бодож ярьсан зүйл. Түүнээс биш аж ахуйн нэгж компаниудыг одоо мөнгөтэй мөнгөгүйгээр нь ялгаварласан юм ерөөсөө байхгүй. Энэ бол иймэрхүү хэмжээний энэнээс том талбайтай бол нэг тамхины цэг байгуулж болно. Хэтэрхий жижигт нь бол болохгүй гэдэг ийм л санаагаар орсон юм. Төрийн байгууллага гэдэг бол хууль санаачлагч өөрөө тэр албан байгууллага гэдэг гол энэ хуулийн чинь утга учир нь шүү дээ. Тийм учраас энийгээ хасуулахгүй гэдэг зүйлийг бол хууль санаачлагч хэлж байгаа юм.

 **З.Энхболд:** -Мэндчилгээ дэвшүүлье. Улсын Их Хурлын гишүүн Болд Оюунгэрэл нарын урилгаар нийслэлийн Хан-Уул дүүргийн 5 дугаар хорооны ахмад настан 60 иргэн Улсын Их Хурлын гишүүн Ганбаатар, Хаянхярваа нарын урилгаар Дархан -Уул аймгийн Шарын гол сумын 6 иргэн Улсын Их Хурлын чуулганы ажиллагаа, Төрийн ордонтой танилцаж байна. Та бүхэнд ажлын амжилт эрүүл энх сайн сайхныг хүсэн ерөөе.

 Цог гишүүн асууя.

 **Л.Цог:**-Энэ хуулийнхаа нэрийг сайн бодсонгүй л дээ. Түрүүн хэлэхэд нь ч байсангүй. Сая хэлэхэд ч байсангүй. Ер нь юу гэсэн үг юм бэ тамхины хяналт гэж юу гэсэн үг юм бэ. Шүүхийн хяналт, төрийн хяналт эмчийн хяналт гэж байдаг болохоос биш тамхины хяналт гэхээр ойлгогдохгүй байна шүү дээ. Энийг чинь одоо бодох засах боломж бидэнд байна уу, үгүй юу. Ер нь бид чинь хуулийнхаа нэр томьёог ихээхэн бодож байхгүй бол ингээд дундаа шуугаад морин дэл дээгүүр явчих юм бол эргээд харахаараа хачин хачин юм бид нар баталсан байна шүү. Шилэн дансны хууль гэж бид ярьсаар байгаад л баталсан. Өөр нэр олдохгүй байна гэсэн. Монгол хэл тийм ядуу болчихсон юм уу, үгүй шүү дээ. Хүсэлгүй байна, өөрийнхөө нөгөө орчуулгын хэлэнд баригдаж байна. Орчуулгын сэтгэлгээндээ баригдаж байна. Ийм л юм байгаа шүү дээ. Тэрэнд тамхины хяналт гэдэг үгийг ер нь бид харах ёстой юм шүү та бүхэнд тайлбар хийчихгүй юу гэж. Сайн бодооч эвгүй байна шүү дээ. Тамхины хяналт гэж. Ухаж үзэх юм бол.

 **З.Энхболд:** -Тамхины хяналт гэдэг бол одоогийн хүчинтэй байгаа хууль тэрэн дотор өрөөний тухай өөрчлөлт оруулж байгаа учраас нэрний асуудал бол хөндөгдөхгүй. Санаачилсан хуулийн төсөл дотор байхгүй юмыг бид бол өөрчлөх боломжгүй байгаа. Цог гишүүн.

 **Л.Цог:** -Тодруулъя аа дарга аа. Тэгэхээр би сайн ойлгож байна. Энийг цаашид засах бодлого барих уу, үгүй юу гэдэг л байгаа шүү дээ. Тэрнээс яг өнөөдөр хэлчихье гэсэн үг биш. Ер нь эргээд бид нар өөрийнхөө алхамд байнга дүгнэлт хийж байх ёстой шүү дээ. Юун төлөө байнгын ажиллагаатай парламенттай яваа билээ. Бид алдаа гаргах юм бол маргааш нь ч гэсэн засаж болно шүү дээ. Хавар намар хоёр хуралдаж байгаа ч гэсэн. Энэ утгаараа асууж байгаа юм.

 **З.Энхболд:** -Байнгын хороо тамхины хуулийнхаа нэрийг анхаараарай. Уянга гишүүн.

 **Г.Уянга:** -Энэ хууль орж ирээд унаад хоёр дахиа орж ирж байх шиг байна. Ерөнхийдөө гол үндэслэл нь бол бид нар хүний эрхийг дээдэлсэн ардчилсан нийгэмд байгаа бас тамхи татаж байгаа энэ хүмүүсийн нийгэм ийм стрестэй бухимдалтай байхад бухимдлаа ямар нэг хэмжээгээр гаргаж байгаа ийм хүмүүсийн эрх чөлөөнд халдаж болохгүй гэдэг суурь үндэслэлийг хууль санаачлагч бол хэлж байсан. Тэгэхээр бид нар ерөнхий зүгээр нийгмээ дүр зургаар нь харах юм бол хүн оршин суух газраа сонгох эрхтэй гэдэг Үндсэн хуулийн заалтыг хэрэгжүүлэх гээд өнөөдөр улсаараа бүгдээрээ утаанд хордож хорт хавдар тусаж үхэж байгаа.

 Тамхи татдаггүй хүний эрхийг хамгаалах гээд татдаг хүмүүс нь бүгдээрээ бас хордож байгаа. Хүүхдүүд нь хордож байгаа. Ийм зарчмын ялгаануудаа бас олж харж суурь юмтайгаа зэрэгцүүлж сууриа бодож их зөв гаргахгүй бол болохгүй. Нэгэнт бид энэ хуулийг дийлээгүй хэлэлцүүлэх шаардлагатай гэж хэлээд явсан учраас хэлэлцүүлгийн шатанд бага ч гэсэн сайжруулах ийм бололцоо байгаа гэж бодож байна. Түрүүний Баярцогт гишүүний асуугаад байгаа аз болоход Баярцогт гишүүнтэй нэг юман дээр санал нэгдэж байна.

 Энэ цэгүүдийг байгуулахад төсвөөс зарцуулахаар тооцсон уу. Энэ хууль хэзээ хэрэгжиж эхлэх вэ. Хэрэгжиж эхэлсэн цагаасаа эхлээд энэ төсвийн байгууллагууд албан газрууд тамхины цэгтэй байх шаардлагатай болно. Тэгэхээр энэ цэгэнд зориулж төсвөөс хэдэн төгрөг тусгах вэ. Гарцаагүй хууль гарчихвал Төрийн ордонд тамхины цэг байгуулах шаардлага гарна. Яамдад агентлагуудад бүгдэнд нь тамхины цэг байгуулах хэрэгцээ шаардлага үүснэ. Энэ хөрөнгийг хаанаас гаргах гэж тооцсон бэ гэдгийг нэгдүгээрт тодруулмаар байна.

 Цаг бага байгаа учраас саналаа хамтад нь хэлье. Ер нь бол татвараар цуглардаг мөнгөөр татварын мөнгөөр, төсвийн мөнгөөр тамхины цэг байгуулахыг хатуу хориглож нэгдүгээрт энд зааж өгмөөр байна. Оруулж байгаа санал, дараагийн хэлэлцүүлгүүд явах байх.

 Хоёрдугаарт бид нарын одоо эмэгтэй гишүүдийн оруулж байгаа нэг нь хэлэлцэгдээд явсан учраас тодорхой талбай заагаад тэр талбайгаас илүүгүй талбайд бол тамхины цэг байгуулахыг хориглосон заалтыг бол заавал оруулах хэрэгтэй байна. Тэгж байж тэгвэл энэ хуулийг баталж олох юм.

 Гуравдугаарт нэг чухал зүйл бол эрүүл мэндийн яам конвенцын хэрэгжилтийг маш их урдаа барьж ярьж байгаа. Үнэхээр одоо конвенц хэрэгжүүлэх шаардлагатай бол конвенцын хэрэгжилтийг хангангаа энэ хуулийг батлах ёстой гэж үзэж байгаа бол ил задгай харагдах газар тамхины цэгийг байгуулж болохгүй ээ. Гадаа ч байсан дотор ч байсан заавал ийм бүхээгтэй ийм цэгийг байгуулах ёстой. Зүгээр нэг хогийн сав тавьчихаад тэндээ бөөгнөрч тамхи татдаг. Тэрийгээ тамхины цэг болчихлоо хогийн сав худалдаж аваад гадаа тавихыгаа тамхины цэг байгууллаа гэж эндүүрч болохгүй ээ.

 Гудамжаар явж байгаа бүх хүн хажуугаар нь явж байгаа хүмүүс хордоно. Хүүхдүүд харж байна. Энэ бол тамхидалтыг ил сурталчилсан сурталчилгаа болно. Тийм учраас ийм гурван гол саналыг тавьж байна. Эхний хэлэлцүүлэг дээр энийг бас тэмдэглэж аваад Байнгын хороо дараагийн хуулийн төсөлдөө оруулаасай гэж бодож байна. Ингээд асуултдаа хариулт авъя. Төсвөөс зарцуулах мөнгө.

 **З.Энхболд:** -Батцогт гишүүн.

 **Д.Батцогт:** -Уянга гишүүний асуултад хариулъя. Дотоод орчинд бол тамхины цэг байгуулахад улсын төсвөөс нэг ч төгрөг гаргахгүй гэдэг зүйлийг бол бид хатуу ярьсан. Тэгэхээр дотоод орчин дээр тамхины цэг байгуулах юм бол тэр хандив мөнгөөрөө урсах нь уу тэр бол өөрсдөө тэр байгууллагынх нь бодох зүйл. Гадаад орчинд нийтийн эзэмшлийн талбайд тамхины цэг сая яг таны сүүлд хэлдэг саналаар бол тамхины цэг боловсон хүүхдэд харагдахааргүй хаалттай тамхины цэг байгуулах юм бол улсын төсвөөс тодорхой хэмжээний мөнгө зарж болно гэсэн ийм л зүйл яригдаж байгаа шүү дээ.

 **З.Энхболд:** -Гишүүд асуулт асууж дууслаа. Одоо Байнгын хорооноос гаргасан зарчмын зөрүүтэй саналаар санал хураана. 4 санал байна.

*Тамхины хяналтын тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол*

Нэг. Нийгмийн бодлого, боловсрол, соёл, шинжлэх ухааны байнгын хороо дэмжсэн санал

1.Хуулийн төслийн 5 дугаар зүйлийн 5.1.8 дахь заалтын “бусад” гэсний дараа “гадаад орчин дахь” гэж нэмэх. Санал гаргасан, Улсын Их Хурлын гишүүн Л.Эрдэнэчимэг. Баасанхүү гишүүн.

 **О.Баасанхүү:** -Гадаад орчин, дотоод орчин гээд би ингэж яагаад ялгаад байгааг ойлгохгүй байгаа юм л даа. Болдог бол агаарт сансар дээр л тавьчихмаар байгаа юм шиг байна л даа. Тэгээд энэ чинь нэг олон улсад байдаг жишиг байгаа юм. Олон улсын жишгийг дагаад уг нь энэ чинь хэрэгцээтэй газраа л тамхины цэг тавьж байгаа шүү дээ. Хэрэгцээтэй газар гэдгийг чинь зохих шатны байгууллагууд нь хяналт тавиад хийж байгаа гадаад орчин гэж яг юуг хэлээд байгаа юм. Тэгвэл гудамжинд гээд хэлэх юм бол тамхины сурталчилгаа болчихно гээд байгаа шүү дээ. Тийм биз дээ. Олон нийтийн өмнө тэгж ярих юм бол их сонирхолтой нь ингээд байгаа шүү дээ. Тамхины хайрцган дээр тамхи татаж болохгүй гээд сурталчилгаагаа яаж харуулах вэ гэдэг чинь ойлгомжгүй болчихоод байгаа биз дээ.

 Ширээн доогуураа тамхиа хийчихээд тамхиныхаа эсрэг сурталчилгаагаа яаж харуулах вэ гэдэг чинь өөрөө ойлгомжгүй болчихоод байдаг. Тэгэхээр нөгөө миний ойлгож байгаа тэрэн шиг гадаад гэдэг чинь харин бүр гадагшаагаа тамхийг гаргачих гээд байна шүү дээ. Тэрний оронд нь энэ дээр бол найруулгын засвар хийх ёстой гэж би бодож байна. Тэр нь ямар учиртай вэ гэвэл тамхи татах цэгийг хэрэгцээтэй байгаа орчинд нь байгуулъя гэж тавимаар байгаа юм. Гадаад гэдэг чинь гадаад улсад байгуулчих юм уу. Гадаад л гэж байгаа юм чинь. Бас тэгж болно шүү дээ. Бид нар чинь бас Чингисийн Монгол гээд дэлхийг эзэлж байсан гэж байгаа юм чинь их гүрэн гэдгээ харуулж гадаадад тамхины цэг байгуулж болно шүү дээ...

 **З.Энхболд:** -Хадуураад явчихлаа. Санал гаргасан Эрдэнэчимэг гишүүн гадаад орчин гэдгийг тайлбарлая.

 **Л.Эрдэнэчимэг:** -Хууль санаачлагчийн оруулж ирснээр бол тамхины цэгийн байршил төсвийг сум, дүүргийн иргэдийн Төлөөлөгчдийн Хурал шийдвэрлэнэ гээд оруулаад ирсэн. Тэгэхээр Улсын төсвөөс энэ гадаад, дотоод бүх цэгийг санхүүжүүлнэ гэж орж ирж байгаа юм л даа. Тэгэхээр нь бид нар дотоод орчинд байгаа тамхины цэгийг улсын төсвөөс санхүүжүүлж болохгүй ээ. Харин гадаа байгаа байршлууд дээрх цэгийг бол энэ бол угаасаа олон нийтийн газар хог тарих асуудалтай холбоотой учраас энэ нь Улсын төсвөөс санхүүжүүлье гээд тийм учраас энэ гадаад орчин дахь цэгийн байршил, төсвийг Сум, дүүргийн иргэдийн Төлөөлөгчдийн Хурал шийдвэрлэнэ гэж тодотгож оруулж өгсөн юм байгаа юм. Энэ гадаад орчин дахь гэдэг үгийг оруулчих юм бол дотоод орчин дахь тамхины цэгийг улсаас санхүүжүүлэх шаардлагагүй болчихоод байгаа юм. Энэ гурван үгээр л энийг тодотгож өгч байгаа юм.

 **З.Энхболд:** -Би асуулт асуухыг тасалсан байгаа. Хүн бүр энийг тойрч ярихгүй зүгээр л саналаа хураая. Ганцхан үгэн дээр хичнээн удаан ярих гэсэн юм бэ. Санал хураалт. Санал хураах гэж байна. Эрдэнчимэг гишүүний гаргасан саналыг Нийгмийн бодлого, боловсрол, соёл, шинжлэх ухааны байнгын хороо дэмжсэн байна. Дэмжье гэдгээр санал хураая. Санал хураалт. Санал хурааж байна. 49 гишүүн оролцож 27 гишүүн зөвшөөрч 55.1 хувийн саналаар эхний санал дэмжигдлээ. Гишүүд өөрсдөө оролцох эсэхээ өөрсдөө шийдэж байгаа. Түрүүн Нямдорж гишүүн гараад явсан байгаа.

 Хоёр дахь санал. Эрдэнэчимэг гишүүн микрофонгүй ярихгүй.

2.Хуулийн төслийн 5 дугаар зүйлийн 5.2.5 дахь заалтын “цэгийг” гэсний дараа “300 м2-аас доошгүй талбай бүхий барилга, байгууламжид нэгээс илүүгүй байхаар” гэж нэмэх. Санал гаргасан, Улсын Их Хурлын гишүүн Л.Эрдэнчимэг. Баярцогт гишүүн.

 **С.Баярцогт:** -Би энэ хуулийн 2 дугаар заалтын 5 дугаар зүйлий 5.2.5 хөндөгдөж байгаад их баяртай байгаа юм. Би Эрдэнэчимэг гишүүнээ анхаараарай гэж хэлэх гээд байгаа юм. Одоо ингээд 300 м-ээс доошгүй талбай бүхий барилга байгууламж нэгээс илүүгүй байхаар аж ахуйн нэгж албан байгууллага байгуулж болно гэдэг өгүүлбэр болж хувирч байгаа байхгүй юу.

 Хоёрдугаар хэлэлцүүлгэн дээр эндээс би албан байгууллага гэдгийг нь хасмаар байна. Одоо бол энэ өөрөө хөндөгдөж байгаа учраас хоёрдугаар хэлэлцүүлэг дээр хөндөгдөх эрх нь үүсэж байгаа байхгүй юу. Дээрээс нь түрүүн Уянга гишүүний хэлдэг төсвийн мөнгөөр ерөөсөө тамхины цэг байгуулж болохгүй гэж яг энэний араас нь залгуулаад нэг өгүүлбэр нэмэх хэрэгтэй. Энэ 1 дүгээр хэлэлцүүлэг явж байгаа байхгүй юу одоо. Тэгэхээр чинь бид нар тэр саналаа хэлж байж тийм Байнгын хороо нэмж болно. Яагаад гэвэл нэгдүгээр хэлэлцүүлгэн дээр хөндөгдсөн асуудлаар хоёрдугаар хэлэлцүүлгэн дээр нэмж санал оруулж болдог байхгүй юу.

 Тийм учраас ийм нөхцөлтэйгөөр хураая. Үгүй гээд байгуулж болно гээд ингээд хураачихвал энэ батлагдвал энэ хуулийг унагаахын төлөө явна. Тэр бол миний санал, гэхдээ би бол юу хийж байна гэхээр үйлдвэр, аж ахуй, баар цэнгээний газруудын нэрийн дор төрийн байгууллагуудад тамхины цэг нээж байгаа байхгүй юу энэ хуулиар. Нээх мундаг ариун юм ярингуутаа өөрсдийнхөө атгаг зорилгоор юм нээж болохгүй шүү дээ. Энэ бол атгаг санаа. Тийм учраас Эрдэнэчимэг гишүүнийг би энэ хуулийн хоёрдугаар хэлэлцүүлгэн дээр онцгой анхаараад хоёр өгүүлбэрийг, хоёр үгийг хасаад нэг бүтэн өгүүлбэр. Төсвийн хөрөнгөөр энэ тамхины цэг байгуулж болохгүй гэсэн ийм заалтыг нэмж оруулж өгөхөөр ийм нөхцөлтэйгөөр энийг ингээд дэмжье гэж бодож байна. За баярлалаа. Баярцогт гишүүн саналаа хэллээ.

 Хоёрдугаар зүйлийг дэмжье гэдгээр санал хураая. Санал хураалт. Санал хурааж байна. 49 гишүүн оролцож 35 гишүүн зөвшөөрч 71.4 хувийн саналаар хоёр дахь санал дэмжигдлээ.

3. Хуулийн төслийн “6 дугаар зүйл: Үйлдвэрлэх гэдгийн ард “худалдахад, хэрэглэхэд” гэж нэмэх” гэснийг “6 дугаар зүйлийн гарчгийн “худалдахад” гэснийг “худалдах, хэрэглэхэд” гэж өөрчлөх. Санал гаргасан, Улсын Их Хурлын гишүүн Д.Батцогт. Дэмжье гэдгээр санал хураая. Санал хураалт. Санал хурааж байна. 49 гишүүн оролцож 32 гишүүн зөвшөөрч 65.3 хувийн саналаар гурав дахь санал дэмжигдлээ.

4. Хуулийн төслийн “6 дугаар зүйлийн 6.4 дэх хэсэг 6.4.“Тамхи нь” гэдгийн өмнө “Зөвшөөрөгдсөн цэгт анхааруулах тэмдэг байрлуулах бөгөөд” гэж нэмэх” гэснийг хасах. Санал гаргасан Улсын Их Хурлын гишүүн Д.Батцогт. Байнгын хороо дэмжсэн. Дэмжье гэдгээр санал хураая. Санал хураалт. 49 гишүүн оролцож, 26 гишүүн зөвшөөрч 53.1 хувийн саналаар 4 дахь санал дэмжигдлээ. Зарчмын зөрүүтэй саналаар санал хурааж дууслаа.

 Тамхины хяналтын тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүллээ.

 **Дараагийн асуудал.**

 Эрүүл мэндийн албан журмын даатгалын тухай хуулийн шинэчилсэн найруулга болон холбогдох бусад хуульд нэмэлт өөрчлөлт оруулах тухай хуулиудын төслийн анхны хэлэлцүүлэг явуулъя.

 Төслийн талаарх Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн Одонтуяа танилцуулна. Индэрт урьж байна.

 **С.Одонтуяа:** -Улсын Их Хурлын дарга, эрхэм гишүүдээ,

 Монгол Улсын Засгийн газраас Улсын Их Хуралд өргөн мэдүүлсэн Эрүүл мэндийн албан журмын даатгалын тухай болон дагалдаж өргөн мэдүүлсэн бусад хуулийн төслүүдийг хэлэлцэх эсэх асуудлыг Улсын Их Хурлын 2014 оны 10 дугаар сарын 09-ний өдрийн нэгдсэн хуралдаанаар хэлэлцэж, төслүүдийг анхны хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлсэн билээ.

 Хуулийн төслүүдийг анхны хэлэлцүүлэгт бэлтгэх тухай асуудлыг тус Байнгын хороо 2014 оны 12 дугаар сарын 24-ний өдрийн хуралдаанаараа хэлэлцлээ.

 Байнгын хороо ажлын хэсэг байгуулан ажиллуулсан бөгөөд ажлын хэсэг 1 удаа, ажлын дэд хэсэг 4 удаа хуралдаж, эрүүл мэндийн даатгалын тусламж, үйлчилгээ үзүүлэгч байгууллагуудын төлөөллийг оролцуулсан хэлэлцүүлгүүдийг зохион байгуулж, зарчмын зөрүүтэй 24, найруулгын шинжтэй 6 саналыг тус тус бэлтгэн Монгол Улсын Их Хурлын чуулганы хуралдааны дэгийн тухай хуулийн 16.7-д заасны дагуу Байнгын хорооны хуралдаанд санал хураалгаж, хуралдаанд оролцсон гишүүдийн олонх дэмжив.

 Тухайлбал:Хуулийг “Эрүүл мэндийн даатгалын тухай хууль” гэж нэрлэж, эрүүл мэндийн даатгалыг албан журмын болон сайн дурын нэмэлт даатгал гэсэн төрөлтэй болгох, төрийн албан хаагч, хөдөлмөрийн гэрээгээр гадаад улсад ажиллаж байгаа Монгол Улсын иргэн зэрэг Нийгмийн даатгалын тухай хуулийн 4-р зүйлийн 2 дахь хэсэгт заасан даатгуулагчийн сард төлөх шимтгэлийн хувь, хэмжээний доод хэмжээг тогтоох, их, дээд сургууль, коллеж, мэргэжлийн сургалт, үйлдвэрлэлийн төвийн суралцагч шимтгэлээ сургуулиараа дамжуулан өөрөө төлдөг болох, даатгуулагчийг урьдчилан сэргийлэх, эрт илрүүлэх үзлэг, оношилгоо, шинжилгээнд түүний нас, хүйс, эрүүл мэндийн эрсдэлд үндэслэн тогтоосон товлолт хугацаанд хамруулан, Эрүүл мэндийн даатгалын сангаас зардлыг нь санхүүжүүлдэг болгох, уг ажлыг зохион байгуулахыг Эрүүл мэндийн даатгалын байгууллагад хариуцуулах зэрэг зарчмын зөрүүтэй санал гарсан.

 Мөн Улсын Их Хурлын гишүүн С.Батцогт, С.Одонтуяа, Д.Сумъяабазар нараас нийгмийн халамжийн дэмжлэг, туслалцаа зайлшгүй шаардлагатай 0-18 насны хүүхдийн эрүүл мэндийн даатгалын шимтгэлийг төр даах, бусад 0-18 насны хүүхдийн эрүүл мэндийн даатгалын шимтгэлийг эцэг, эх, асран хамгаалагч нь хариуцан төлдөг байх тухай зарчмын зөрүүтэй санал гаргасныг Байнгын хорооны хуралдаанд оролцсон гишүүдийн олонх дэмжлээ.

 Улсын Их Хурлын эрхэм гишүүдээ,

 Хуулийн төслийн талаарх зарчмын зөрүүтэй болон найруулгын шинжтэй саналын томьёолол, Байнгын хорооны санал, дүгнэлтийг тараасан тул Эрүүл мэндийн албан журмын даатгалын тухай болон дагалдаж өргөн мэдүүлсэн бусад хуулийн төслүүдийн талаарх Байнгын хорооны санал, дүгнэлтийг хэлэлцэн шийдвэрлэж өгөхийг хүсье.

 Анхаарал тавьсанд баярлалаа.

 **З.Энхболд:** -Ажлын хэсэг танилцуулъя. Ламбаа ажлын дэд хэсгийн ахлагч, Улсын Их Хурлын даргын ахлах зөвлөх, Эрдэнэ Хүн амын хөгжил, нийгмийн хамгааллын сайд, Шийлэгдамба Эрүүл мэнд, спортын сайд, Мөнхзул Хүн амын хөгжил, нийгмийн хамгааллын яамны нийгмийн хамгааллын нийгмийн хамгааллын бодлогын хэрэгжилтийг зохицуулах газрын дарга, Цолмонгэрэл Эрүүл мэнд, спортын яамны бодлого, төлөвлөлтийн газрын дарга.

 Байнгын хорооны санал дүгнэлттэй холбогдуулан асуулттай гишүүд байна уу. Ерөнхийд нь асууж болно. Дараа нь санал хурааж санал дээрээ ярьж болно. Отгонбаяр гишүүнээр асуулт тасаллаа. Дэмбэрэл гишүүн асууя.

 **Д.Дэмбэрэл:** -Энэ хуулийн төсөлд байсан л даа. 21.5 гээд. Эрүүл мэндийн даатгалын сангийн төсөв нь Монгол Улсын нэгдсэн төсвийн бүрэлдэхүүн болохгүй гэж. Яг энэ заалтыг бол энэ чигээр нь явуулж байгаа юу. Энийг жаахан засах юм уу. Тэгэхээр энэ эрүүл мэндийн даатгал чинь 0-18 насны хүүхдийн эрүүл мэндийг чинь төр дааж байгаа шүү дээ. Цэргийн албан хаагчийн болон бусад одоо зарим даатгал бол төсвийн хөрөнгөнөөс орж байгаа гэж ингэж ойлгож байгаа. Тэгэхээр энэ тохиолдолд бол бүхэлд нь эрүүл мэндийн даатгалын төсөв нь Монгол Улсын нэгдсэн төсвийн бүрэлдэхүүнд орохгүй гээд ингээд хэлчихээр энэ чинь зарим мөнгөн хөрөнгө нь бол энэ Монгол Улсын төсвийн бүрэлдэхүүний нэг хэсэг биш юм уу. Энийг ер нь юу гэж ойлгож байгаа вэ. Яг ингэж томьёолох нь зөв юм уу, үгүй юм уу. Ажлын хэсэг энийг явуулж үзсэн. Энэ талаар цаашдаа ямар чиглэлээр бид ойлголцож явах ёстой юм бэ. Энийг хариулж өгөхгүй юу.

 **З.Энхболд:** -Ажлын хэсгийн дарга Одонтуяа гишүүн хариулъя.

 **С.Одонтуяа:**  -Тэгэхээр энэ Байнгын хорооноос орж ирсэн томьёоллоос 4, 7, 8, 9 гэсэн заалтуудыг ажлын хэсгийнхэн ярилцаад түр татаж аваад Засгийн газартайгаа бас ярилцах зүйлүүд байгаа. Ингээд хоёр дахь хэлэлцүүлгүүдээр оруулж ирье гэсэн байгаа. Энийг Улсын Их Хурлын дарга анхааралдаа авна уу. Төсвийн бүрэлдэхүүн хэсэг болохгүй гэсэн заалт орж ирсэн. Энийг бол ажлын хэсэг ярилцаад Байнгын хороо дэмжээд энэ заалтыг хасахаар энэ санал орж ирж байгаа. Тэгээд хасах саналаар бид бас санал хураалгана. Өөрөөр хэлбэл өмнөх хэлэлцэх эсэх дээр бол бас манай Улсын Их Хурлын гишүүд бараг дийлэнх нь энэ саналыг хасах нь зүйтэй гэж үзсэн учраас Байнгын хороо ажлын хэсэг дэмжээд энэ санал хасагдаж байгаа.

 Төрөөс 0-18 насны хүүхдийн шимтгэлийг төр хариуцаж ирсэн. Тэгэхээр одоо энэ хуулийн төслөөр бол бид бас нэлээд нарийн тооцоо судалгаа хийж үзсэн байгаа. Энийг зүгээр тоймлон танилцуулахад бол 938 мянган хүүхдийн нэг жилд төрөөс даах шимтгэл бол шинэ хуулиар тооцоход 44 тэрбум төгрөг болж байгаа. Тэгэхээр бусад одоо бас төрөөс дааж байгаа хүмүүстэйгээ нийлэхээр нийт 60 тэрбум төгрөг зарцуулагдахаар байгаа. Тийм учраас энийг бол бид бас Засгийн газартайгаа энэ тооцоо судалгааг дахиж яриад хоёр дахь хэлэлцүүлэг дээр оруулж ирнэ. Мөн одоо хүүхэд дээр хоёр хувиар биш нэг хувиар тооцох юм бол бас Улсын төсөв дээр байх ачаалал нь бол 2 дахин буурах учраас энийг бид бас хоёр дахь хэлэлцүүлэг дээр ярилцаад оруулж ирэхээр байгаа.

 **З.Энхболд:** -Сарангэрэл гишүүн.

 **Д.Сарангэрэл:**-Энэ хуулийн хэлэлцэгдэхээс өмнө өнөөг хүртэл бол хүүхдийн эрүүл мэндийн даатгалыг төрөөс 100 хувь дааж байгаа. Хэрвээ энэ хуулийн төсөл хэлэлцэгдээд батлагдах юм бол хүүхдэд бол сард 3840 төгрөг, жилдээ 46 мянган төгрөгний асуудал гарах юм билээ. Тэгэхээр эцэг эхийнх нь орлого хөдөлмөрийн хөлсний доод хэмжээнээс 192 мянгаас төгрөгийн орлоготой байх юм бол тэр айлын хүүхдүүдийн эрүүл мэндийн даатгалыг төр даах. Тэгэхээр энийгээ үндсэндээ хувиа тодорхойлж судалгаагаа хийгдсэн байгаа юу. Хэчнээн хувь нь төрд ирэх нь вэ. Хэчнээн хувь нь эцэг эхэд ирэх нь вэ гэж. Түүнээс гадна гадуур нэг ийм мэдээлэл яваад байна Одонтуяа гишүүн ээ.

 Төр энэ эдийн засгийн хямралтай байгаа учраас энэ хүүхдүүдийн эрүүл мэндийн даатгалыг төр даахаа болиод эцэг эхийнх нь нуруун дээр нь аваачих нь ээ. Тэгэхээр энэ мэдээллүүдээ бол ер нь хуваалцаж байх шаардлагатай. Бид нарын гаргаж байгаа хуулиуд бол 76 гишүүнд зориулагдсан биш, ард түмэнд зориулагдсан хуулийн төсөл шүү дээ. Үндсэн хуулиар ч гэсэн бидэнд хүлээсэн үүрэг байгаа. Төр ард түмнээ мэдээллээр хангана гэсэн. Тэгээд сүүлийн үед бол хөрөнгө мөнгө байхгүй хэвлэлд мөнгө зарахгүй гэдгээс болоод энэ хууль хэлэлцэж байгаа явцын талаарх мэдээлэл иргэдэд очихгүй буруу зөрүү мэдээллүүд их явж байна шүү дээ.

 Бүгдийг нь эдийн засгийн хямралтай холбоод ингээд байж байна. Үүнтэй холбоотойгоор Эрүүл мэндийн албан журмын тухай хууль хэлэлцэгдэж байгаатай холбогдуулан ахмадууд өндөр настнууд яах юм бэ. Насанд хүрэгсэд яах юм бэ, ажилгүй иргэд яах юм бэ. Нөгөө орлого нь 192 мянгаас доош хүмүүс яах юм бэ гэдэг асуудал яригдаад байгаа юм. Ингээд нэг мөр нэг боломж гарсан дээр нь энэ тоонуудаа хэлээд нэг ойлголт өгөөч гэсэн нэг хүсэлт.

 Нөгөө талаас хэрвээ энэ эрүүл мэндийн даатгалын төлбөр хэмжээг төрөөс болон иргэдээс ингээд нэмэгдэж байна. Тэгэхээр үүнтэй холбоотойгоор эмнэлгийн чанар үйлчилгээнд ямар өөрчлөлт гарах юм бэ. Зөвхөн эрүүл мэндийн даатгалын сангаа л одоо үйл ажиллагааг нь баталгаажуулах үүднээс энийг хийгээд байна уу, үгүй бол эмнэлгийн чанар үйлчилгээтэйгээ уяж холбож хийж байна уу гэдэг ийм асуулт байна.

 **З.Энхболд:** -Одонтуяа гишүүн хариулъя.

 **С.Одонтуяа:** -Энэ асуултад ажлын дэд хэсгийн ахлагч Ламбаа гуай хариулаад би нэмж хариулъя.

 **З.Энхболд:**-Ингэчихвэл яасан юм бэ Одонтуяа гишүүн ээ. 4, 7, 8, 9-өөрөө санал хураалгахгүй гэж ажлын хэсэг санал оруулж байгаа юм байна шүү дээ. Энийгээ хураалгахаа больчихвол Сарангэрэл гишүүнийх шиг асуулт гарахгүй байхгүй юу. Тэгээд энийгээ санал хураалгахгүй гэдгээ одоо хэлээд өг л дөө.

 **С.Одонтуяа:** -Би харин сая хэлсэн. 4, 7, 8, 9 гэдэг саналыг.

 **З.Энхболд:** -4, 7, 8, 9 -өөр санал хураахгүй учраас Сарангэрэл гишүүний 0-18 гэдэг юм чинь алга болчихсон. Тэрийгээ дахиж Байнгын хороон дээрээ ярих учраас тэр талаар яриа асуулт гарахгүй, хариулт гарахгүй. Ламбаа гуай юуг нь хариулах юм. 81 дүгээр микрофон. Эмнэлгийн үйлчилгээ сайжрах уу.

 **С.Ламбаа:** -Ер нь бол эрүүл мэндийн даатгал бол эрүүл мэндийн салбарын эдийн засгийн тогтолцоог нь зөв болгох эмнэлгийн үйлчилгээг чанарыг нь сайжруулах үндсэн нөхцөл л дөө. Тийм учраас энэ удаагийн хуулин дээр бол ажлын хэсэг энэ асуудлыг нь авч үзээд даатгалын сангийн мөнгийг нэмэгдүүлэх ийм боломж гарцуудыг бол нэлээд хайсан юм. Тэр гарцын дотор бол зүгээр яах вэ бусад юмнуудыг бол нэлээд хийсэн. Өөрөөр хэлэх юм бол сард 670 төгрөг өгдөг тогтолцоотой шүү дээ энэ төр чинь.

 Тийм учраас энийг бол хөдөлмөрийн хөлсний доод хэмжээтэй уялдуулаад хоёр хувиар тогтоохоор оруулж ирсэнтэй холбогдуулж л энэ мөнгөний хэмжээ өссөн. Тэгэхдээ Улсын Их Хурлын гишүүдийн зарим гишүүдийн саналын дагуу энэ хүүхдийн мөнгийг хүүхэд даадгийг эцэг эх нь хариуцуулахаар ийм заалт орж ирсэн л дээ. Тийм учраас сая бол өмнө нь энэ асуудлыг Байнгын хороогоор хэлэлцэх явцад дахиж бид нар яриад ер нь бол хоёр хувиа бууруулах хүүхдийн бүрэн хэмжээнд нь төр хариуцдаг байх асуудлаар дахиж ярих нь зүйтэй гэж үзээд энэ асуудлыг сая Одонтуяа гишүүний хэлээд байгаа тэр 4, 5 заалтыг бол өнөөдөр хэлэлцүүлэхгүй үлээгээд хоёрдугаар хэлэлцүүлэг дээр бол засаж оруулж ирье гэсэн ийм юутай байгаа юм. Ерөнхийдөө тэр Сарангэрэл гишүүний хэлээд байгаа.

 Ер нь бол даатгалын сангийн хэмжээ нэмэгдэнэ гэдэг бол эмнэлгийн тусламж үйлчилгээний чанарыг сайжруулахад бол үнэхээр том асуудлыг шийднэ. Энэ хуулиар бол эмнэлгийн хэрэгсэл хүртэл даатгалаас төлдөг тогтолцоо уруу шилжүүлж байгаа. Зөвхөн одоо орны төлбөр төлдгөө болих тэр чиглэлээр хийгдсэн хууль гэж хэлмээр байна.

 **З.Энхболд:** -Баасанхүү гишүүн.

 **О.Баасанхүү:** -Би өндөр настан хүүхдийн тухай асуух гээд байгаа юм биш. Би энэ насан туршдаа эм уудаг хүмүүсийг яаж даатгалын хууль гарснаар одоо хэрэглэгдэх вэ. Тухайлбал одоо элгээ солиулсан хүмүүс чинь маш үнэтэй эмүүд уудаг. Нөгөө талаасаа диализын аппарат бол асар их үнэтэй байгаа. Нэг удаа орохдоо 180 мянган төгрөг. Тэгээд 7 хоногт гурван удаа орох ёстой. Тэгээд энэ чинь өөрөө эргээд юу вэ гэх юм бол зайлшгүй Нийгмийн даатгалд энэ бол бүрэн хамруулахгүй хувь хүн үхэл гэж байгаатай адил тусаад байна л даа. Тэгэхээр ганцхан орохоос өөр гарц байдаггүй зарим хүн. Тэрнээс болоод хүмүүс маш хурдан үхэж байгаа талаар надад бас асар их гомдол ирж байна. Хүсэлт ирж байна.

 Тэгэхээр энэ ер нь даатгал гарснаар ер нь хүнд өвчтэй тэгээд одоо байнгын насанд хүрсэн эмчилгээ хийлгэх хүмүүс маань одоо яаж даатгалд хамрагдах вэ. Хэдэн хувиар хамрагдах вэ. Энийг ер нь төрөөс яаж шийдэх вэ. Хоёр дахь асуулт болохоор энэ даатгалыг ер нь бол Солонгос болон бусад оронд бол ингэж үхмэл хөрөнгө шиг эсвэл банкийг санхүүжүүлдэг байдлаар биш энэ чинь бүхэл бүтэн том корпорацын мэдэлд оруулчихаад нөгөөдөх нь үржүүлээд явж байдаг юм шиг байна л даа. Тэгээд манайх болохоор өнөөдөр ингээд нэг Үндэсний зөвлөл нэртэй ний нуугүй хэлэхэд бол дархан эрхээ эдэлж байгаа л хэдэн нөхдүүд байна шүү дээ. Би бол энийг яаж өөрчлөх ёстой юм бэ. Энэ хуулин дээр зарчмын өөрчлөлт орж ирсэн үү.

 Өөрөөр хэлэх юм бол энэ асар их төсөвт орохгүй нь үнэн. Гэхдээ тэр мөнгийг одоо ер нь байдаг ч юм уу, үгүй ч юм уу хүмүүс мэдэхгүй байна шүү дээ. Тэгээд тэрийг нь үржүүлэх тийм процесс байна уу. Гадагшаа эсвэл банкинд хийх үү яах вэ, ийх вэ гээд энэ дээр тодорхой шийдэл өгөх бололцоо байгаа юу.

 Дээрээс нь энэ эмч нарын цалин нэмэгдэх үү, даатгалын хууль өөрчлөгдсөнөөр эмч нар өндөр цалин авах уу гэж олон үйлчлүүлэгчтэй байх тусам уг нь цалин нэмэгдмээр байдаг. Манайд өнөөдөр юу вэ гэх юм бол 1000 хүн үзсэн ч нэг цалинтай. Нэг хүн үзсэн ч нэг л цалин авдаг. Тэр нь эргээд 400 мянган төгрөг, 500 мянган төгрөг гээд чанаргүй байна шүү дээ. Тэгэхээр чанартай эмчид бол олон хүн үзүүлнэ. Тэр хэмжээгээр бол даатгалыг бол урамшууллын байдлаар оруулах талаар зохицуулж өгсөн үү. Эдгээр асуултад хариулж өгнө үү. Баярлалаа.

 **З.Энхболд:** -Одонтуяа гишүүн хариулъя.

 **С.Одонтуяа:** -Тэгэхээр ер нь эрүүл мэндийн салбарын шинэчлэлийн хүрээнд хийгдэж байгаа гол шинэчлэлийн нэг хэсэг бол яах аргагүй санхүүжилтийн шинэчлэл байх ёстой. Тэгэхээр энэ бол нийт энэ салбарын санхүүжилтийг бид яаж хийх вэ гэдгээс таны саяын ярьсан асуултууд бол нэлээд хариулт авна. Тэгэхээр өнөөдөр одоогийн мөрдөгдөж байгаа хуулиар бол төр нэлээдгүй хэсгийг даана гээд эрүүл мэндийн хуулиндаа тусгасан байгаа. Гэтэл төрийн одоо өөрийнх нь даах чадвар бол сайнгүй байгаатай холбогдуулаад бид эрүүл мэндийн даатгал уруу яваандаа ихэнх тусламж үйлчилгээг үе шаттайгаар шилжүүлье гэсэн ийм бодлого баримталж байгаа юм. Өөрөөр хэлбэл манай өнөөдрийн энэ батлах эрүүл мэндийн даатгалын хууль бол ирээдүйд үндэсний эрүүл мэндийн даатгалын хууль буюу нэг худалдан авагчийн тогтолцоонд шилжих ийм хууль уруу шилжих чухал хууль болно. Тэгэхээр бид бол энэ эрүүл мэндийн даатгалын хуулиндаа бол оруулж өгсөн байгаа.

 Төрөөс даах зарим тусламж үйлчилгээг даатгалын байгууллагаар дамжуулж гэрээ байгуулах үндсэн дээр хийж болно гэдэг заалт бол энэ хуулийн бас нэг шинэ зүйлийн нэг байгаа. Тэгэхээр төр өртгөө тодорхойлох юм бол заавал өөрөө шууд эмнэлэг уруугаа санхүүжүүлэхгүйгээр даатгалын сангаар дамжуулаад өгөх ийм боломжтой. Таны саяын хэлсэн тэр одоо энэ өндөр өртөгтэй тусламж үйлчилгээнүүд байгаа. Ялангуяа жишээлэхэд нэгдүгээр эмнэлэг дээр ирж байгаа санхүүжилтийн бараг 30 хувь нь зөвхөн одоо тэр бөөрний дутагдалтай хүмүүст зориулсан энэ санхүүжилтүүд бол орж байгаа. Тэгэхээр бид бол энийг энэ эрүүл мэндийн салбарын санхүүжилтийн хүрээнд бол шийдэхээр ажиллаж байгаа.

 Хоёрдугаарт бол та хэллээ. Энэ мөнгийг нь өсгөж үржүүлэх тал дээр шинэ заалт орсон уу гээд тэгэхээр энэ 14.8 дээр бол эрүүл мэндийн даатгалын сангийн чөлөөт үлдэгдлийг зарцуулах банкинд хадгалуулах Засгийн газрын бонд Монголбанкны үнэт цаас худалдан авах журмыг эдгээр саналыг үндэслэн үндэсний зөвлөл батлахаар ийм заалтууд бол орсон байгаа. Эмчийн цалингийн хувьд бол даатгалын хуулинд бол энэ зүйл ороогүй. Ер нь бол бид энэ даатгалын шимтгэл хураамжийг нэмэгдүүлж чанартай тусламж үйлчилгээ үзүүлснээр бол тухайн эмнэлэгт бол эерэг нөлөө үзүүлнэ.

 Бид бол нэг заалтыг оруулж өгсөн байгаа. Эмнэлэг сайн ажиллаад аль болох олон даатгуулагчаа татаад орлого нь нэмэгдэхэд төсөв тэр мөнгөтэй нь дүйцүүлээд төсвийг нь хасдаг энэ зүйлийг бол хасахгүй байхаар бас оруулсан байгаа. Ер нь бид бол энэ эрүүл мэндийн салбарт засаглалын шинэчлэлийг хийхээр хэд хэдэн гишүүд бас хууль санаачилсан байгаа. Энэ эрүүл мэндийн яамнаас ч гэсэн бас орж ирж байгаа. Тэгэхээр энэ хуулийн хүрээнд засаглал бие даасан байдлыг шийдэж чадах юм бол тухайн эмнэлэг эмчтэй эмнэлгийн ажилтандаа хэдэн төгрөгний цалин урамшуулал олгох вэ гэдэг нь бол энэ хуулиар бас шийдэгдэх боломжтой байгаа.

 **З.Энхболд:** -Бат-Эрдэнэ гишүүн асууя.

 **Б.Бат-Эрдэнэ:** -Баярлалаа. Миний асуух гэж байгаа юм бол. Энэ өндөр өртөгтэй эмчилгээг энэ даатгалын хууль батлагдсанаар даатгалаас бүрэн болон бүрэн бус хэмжээгээр хир хэмжээнд даах бололцоотой вэ. Өнөөдөр бол Монголчуудын хувьд хамгийн хүнд юм энэ болоод байна л даа. Өндөр өртөг зардалтай эмчилгээ хийлгэх шаардлагатай бөөр элэг солиулахаас өгсүүлээд нуруу нугас, түнх, өвдөгний үе солиулах гээд асах их өндөр өртөгтэй ийм мэс заслын ажил эмчилгээ хийлгэх шаардлагатай болдог. Тийм учраас иргэд маань одоо чадалтай тэнхээтэй, эсвэл нийгэмд бол танил ийм хүмүүс нь бол хандивын тоглолт, зохион байгуулаад л ингэдэг. Ерөөсөө ямар ч аргагүй хүмүүс бол тэгээд яг сууж байна шүү дээ. Тийм учраас энэ асуудлыг таныг хариулснаас үзэх юм бол яваандаа энэ асуудлыг шийдэхээр юм шиг юм хэлчихлээ. Бид цаг алдахгүйгээр энэ хууль батлагдаж байгаатай холбогдуулаад ямар нааштай үр дүн гарах юм гэж.

 Хоёрдугаарт бол энэ иргэн эрүүл мэндийн албан журмын даатгалтай холбоотой түрүүний 0-18 насны хүүхдээс өгсүүлээд бас хувиараа хөдөлмөр эрхлэгч иргэдийн хувьд энэ даатгалыг нь өөрт нь хариуцуулаад ингээд орхихоор зэрэг энэ даатгалтай иргэд маань бүрэн хамрагдах нь эргэлзээтэй болоод ингээд бүдгэрүүлээд ирэх ийм асуудал гарах юм биш биз дээ. Өнөөдөр энэ АНУ одоо Засгийн газар бол нөгөө албан журмын энэ даатгалдаа эргүүлж оруулах гээд ямар их асуудал болж байгааг бид нар бол харж байгаа. Тийм учраас бид өмнө нь байсан энэ албан журмынхаа даатгалыг ингээд бүдгэрүүлээд ингээд сулруулаад ирэхээр ямархуу асуудлууд гарах юм бэ. Энэ талаас нь тооцож үзэж байгаа ийм зүйлүүд байна уу гэж.

 Тухайлах юм бол 8.3.2 дээр малчны төлөх шимтгэлийг баг хорооны Засаг дарга даатгуулагчтай байгуулсан гэрээний дагуу хариуцахаар заасан байгаа. Гэтэл бол хувиараа хөдөлмөр эрхлэгч иргэнийхийг бол өөрт нь даатгаад орхиж байгаа ийм зүйлүүд байгаа юм л даа. Тийм учраас 8-ыг бүхэлд нь хойшлуулах оруулахгүйгээр ярьж байна. Тэгээд энэ юманд чинь энэ зүйлүүд орох юм уу. Ерөнхийдөө бол одоо ингээд бид нар чинь энэ Боловсролын нийгмийн эрүүл мэндийн ийм салбар уруу бол ер нь хөрөнгө оруулалт тэнд ажиллагсдын нийгмийн асуудлыг цогцоор нь шийдэх. Тэнд үйлчлүүлэгч иргэдийн эрх ашгийг хамгаалах боломж бололцоо нь саяын миний хэлдэг өндөр өртөгтэй эмчилгээнээс өгсүүлээд бусад талаас нь цогцоор шийдэх юманд бол бага анхаараад байна шүү дээ.

 Тэр нөгөө одоо зам уруу, дэд бүтэц уруу байгаа хөрөнгө мөнгөө, олсон зээлсэн юмаа тэр уруу хийгээд байдаг. Гэтэл энэ нийгмийнхээ салбар уруу бол анхаарахгүй байгаа. Тийм учраас энэ дээр бид нар нь ер нь анхаарах нь зөв зүйтэй байх. Миний түрүүний асуусан хоёр асуултад хариулт өгөөч.

 **З.Энхболд:** -Одонтуяа гишүүн хариулъя.

 **С.Одонтуяа:** -Би хариулъя нэмэлт тооцоотой холбоотой хэсгийг дэд хэсэг нэмээрэй. Бат-Эрдэнэ гишүүний энэ саналтай бол санал нийлж байна. Ер нь бол бусад оронд энэ мэргэшсэн тусламж үйлчилгээ бол аль болохоор бүгд даатгалын сангаас бол даатгагдсан байдаг. Тэгэхээр иргэдийн хувь хүний карманаасаа төлөх төлбөр бол харьцангуй бага байдаг. Манай орны хувьд бол судалгаагаар 40 орчим хувийг иргэд карманаасаа төлж байна гэсэн ийм судалгаа байгаа. Тэгэхээр ер нь бол 15-20 хувиас дээш төлөөд ирэхээр бол иргэд санхүүгийн эрсдэлд орох ийм аюултай байгаа учраас манай Улсын хувьд бол энэ дүнг буулгах талаар эрүүл мэндийн яам зорилт тавиад 25 хувьд хүргэнэ гэсэн ийм зорилт тавиад ажиллаж байгаа.

 Тэгэхээр өнөөдрийн хувьд бол бид энэ бүх мэргэшсэн тусламж үйлчилгээг одоо даатгалын сангаас даана гэхэд бол бас тооцоо судалгаа бүрэн хийгдээгүй өртөг нь тооцогдоогүй ийм зүйлүүд байгаа тийм учраас би энийг бол бэлтгэл үе шат болно гэж хэлсэн. Энэ өндөр өртөгтэй тусламж үйлчилгээ авч байгаа иргэдэд бол маш их санхүүгийн дарамт ирж байгаа учраас энэ хуулинд бол нэлээд чухал заалтыг оруулж өгсөн байгаа. Яг энэ өндөр өрөгтэй тусламж үйлчилгээг даатгалын сангаас хариуцахаар гэхдээ нэг зүйлийг би бас дахиж хэлмээр байна. Даатгалын сангаас даана гэдэг нь бол 100 хувь даатгалын сангаас биш энд бол хуулиар иргэдийн хамтын төлбөр орж байгаа.

 Ямар хагалгаан дээр ямар тусламж үйлчилгээн дээр хэдэн хувийг нь иргэд төлөх вэ, хэдэн хувийг нь даатгалаас төлөх вэ гэдгийг бол журмаар хооронд нь ялгавартай тогтоож өгнө. Тэгэхээр өнгөрсөн жил бол өндөр өртөгтэй тусламж үйлчилгээ бол 2015 оны төсөвт нэг 13.9 тэрбум төгрөг бол суулгахаар заагдсан байгаа. Энэ төрөөс дааж байгаа иргэдийн хувьд бол ийм тооцоо гарч байгаа юм. Нийт Монгол Улсын төрөөс даатгалын шимтгэлийг нь хариуцаж байгаа иргэдийн тоо бол 1 сая 356 мянга байгаа. Үүний 940 орчим нь бол хүүхдүүд 0-18 насны хүүхэд байгаа. Бусад нь өндөр насны тэтгэвэр 226 мянга, хүүхдээ асарч байгаа эх 88 мянга орчим. Тэгээд хөгжлийн бэрхшээлтэй иргэд цэрэг, цэргийн алба хааж байгаа халамжийн тэтгэвэр авч байгаа гээд энэ хүмүүсийг нийлүүлэхээр нэг 1 сая 356 мянган хүн болж байгаа юм. Тэгээд эдгээр хүмүүсээс шимтгэлийг нь төр хариуцаад явж байгаа. Хүүхдийн асуудал дээр бол Байнгын хороон дээр гишүүдээс санал гарсан юм.

 Ер нь бол ингээд 100 хувь төр даагаад байхаар бас иргэд хувь хүний хариуцлагыг дээшлүүлэх асуудлаар бас бидэнд сэтгэхүйн шинэчлэл хийе гэсэн зүйл гарсан. Гэхдээ яг таны хэлж байгаагаар одоо энэ хооронд нь ялгаварлаж авах нь бол өөрөө их хүндрэлтэй байгаа. Мөн даатгалын хамралт бас буурах аюултай байж болзошгүй учраас бид бол энийг ярьж байгаад Засгийн газартаа тооцоо судалгаагаа үндэслээд энэ ялангуяа хүүхдийн шимтгэлийг бол хөдөлмөрийн хөлсний доод хэмжээний хоёр биш 1 хувь байхаар оруулах юм бол ерөнхийд нь 100 хувь төр даах боломж нь бол бүрдэж байгаа юм.

 **З.Энхболд:** -Бат-Эрдэнэ гишүүн тодруулъя.

 **Б.Бат-Эрдэнэ:** -Тэгэхээр энэ өндөр өртөгтэй эмчилгээ тусламж үйлчилгээнд 13 тэрбум төгрөг зарцуулах юм ярьж байна л даа. Тэгэхээр цаашдаа ер нь энэ хэмжээний мөнгө нь нэмэгдэх хууль батлагдсанаар нэмэгдэх бололцоо байгаа юм уу. Хоёрдугаарт бол энэ өндөр өртөгтэй эмчилгээ тусламж үйлчилгээ авч байгаа иргэд маань зөвхөн өөрийнхөө эх оронд өөрийнхөө энэ эрүүл мэндийн тусламж үйлчилгээ үзүүлдэг байгууллагуудаас эмнэлгээр үйлчлүүлсэн тохиолдолд авах юм уу. Гадаад улс орнууд Тайланд, Солонгос бусад улс орнуудад явж хагалгаа хийлгэх юм уу эмчилгээ тусламж авахад энэ дээр хамаарагдах юм уу. Энэ дээр нэг хариулт өгөөч. Одоо ингээд нөгөө хүмүүсийн баян хоосны ялгаа гараад ингээд бололцоотой баян чинээлэг тэр нь нийт хүн амын 5 хүрэхгүй хувь гэж байгаа. Тэр баян гэр бүлүүд бол дэлхийн Английн байдаг юм уу, их том том даатгалын ийм газрууд уруу төлсөн. Нэг гишүүний хувь бол.../минут дуусав/.

 **З.Энхболд:** -Одонтуяа гишүүн хариулъя.

 **С.Одонтуяа:** -Манай эрүүл мэндийн даатгалын хуулийн гол зорилт юу юм бэ гэхээр Монгол хүн эх орондоо чанартай тусламж үйлчилгээ авах энэ зорилгыг бол дэвшүүлж байгаа. Тэгэхээр таны асуусан гадаадад ямар нэгэн өндөр өртөгтэй хагалгаа хийлгэхэд бол энэ хууль бол үйлчлэхгүй. Зөвхөн Монгол Улсдаа хийлгэж байгаад өндөр өртөгтэй тусламж үйлчилгээн хамарна. Өнөөдөр гадаад уруу маш их мөнгөн урсгал гарч байгаа учраас бид бас энэ заалтыг оруулаад өгөх юм бол иргэд маань энэ мөнгөн урсгалын хэмжээ бол саарч дотооддоо бас энэ хагалгаа эмчилгээнд орох энэ боломж нь бүрдэх юм. Яг хэдэн төгрөг зарцуулдгийг дэд хэсэг нэмээд хариулчих.

 **С.Ламбаа:** -Баярлалаа. Бат-Эрдэнэ гишүүний асууж байгаа тэр өртөг зардалтай холбоотой юмыг нэмээд тайлбарлачихъя. Ер нь бол энэ даатгалын хуулинд бол хоёрдугаар шатлалын эмнэлэгт бол нийт даатгалынхаа мөнгөний 10 хувийг 3 дугаар шатлалын эмнэлэгт 15 хувийг нь иргэн өөрөө хариуцаж төлдөг ийм тогтолцоотой явж байгаа хууль. Одоо бол энэ хуулинд энэ 10, 15-ыг бол байхгүй болгочихож байгаа юм. Яагаад вэ гэхээр нөгөө эмчилгээ оношилгооныхоо оношийн бүлгийг харгалзаж үзээд үндэсний зөвлөл нь өөрөө шийдвэрлэж тогтоодог болгож ийм уян хатан болгож өгч байгаа юм.

 Хоёрдугаарт бол тэр өндөр өртөгтэй оношилгоо эмчилгээ тэгээд ард талд нь эмнэлгийн хэрэгсэл гэж тавьж байгаа юм. Энэ юуг хэлж байна гэхээр өнөөдөр бол 2015 оны төсөв дээр бол 13.9 тэрбум төгрөг энэ өндөр өртөгтэй оношилгоо эмчилгээн дээр байж байгаа бол 16 онд бол даатгалаас 40 тэрбум хүрч байгаа юм. Энэ юуг хэлж байгаа вэ гэхээр энэ өндөр эмчилгээ оношилгоон дээр 40 тэрбум төгрөг зарна гэдэг нь бол нөгөө гадагшаа урсаж байгаа урсгалыг чинь бууруулах зорилготой. Одоо Монгол Улсын эрүүл мэндийн сайдын баталсан юугаар бол миний ойлгож байгаагаар бол 33 төрлийн эмчилгээг бол гадаадад хийхээс өөр аргагүй гээд ингээд тогтоосон байдаг. Тэгэхээр энийг бууруулах асуудал бол энэ 40 тэрбумтай л холбоотой. 2016 онд 40 тэрбум цаашаа өсөх ингэж байж энэ эрүүл мэндийн даатгал бол энэ хүнд өвчтэй улсуудыг эмчлэх тэр тогтолцоогоо сахиж авч явах юм гэдэг ийм юмыг яасан юм.

 Тэр хүүхдийн мөнгөн дээр юм яриад байна л даа. Ер нь бол яагаад бид нар энэ заалтыг нь татаад өнөөдөр санал хураалгахгүй авч үлдэж байгаа вэ гэхээр өрхийн эрүүл мэндийн даатгалын тогтолцоотой орнуудад л энэ бол уг нь шууд хэрэгждэг юм байгаа юм. Тийм учраас өнөөдрийн батлагдах гэж байгаа хууль бол өрхийн эрүүл мэндийн даатгалын тухай хууль биш эрүүл мэндийн даатгалын тухай хууль 16 оноос цааш бол өрхийн эрүүл мэндийн даатгалын тогтолцоо уруу шилжих асуудал бол зайлшгүй бас яригдаж эхэлнэ. Энэ үед л ажилтай орлоготой хүн яаж гэр бүлээ даатгалаараа авч явдаг юм. Тэр дэлхийн жишиг уруу орно гэсэн ийм ойлголттой байгаа.

 **З.Энхболд:** -Баярсайхан гишүүн.

 **Ц.Баярсайхан:** -Зарим зүйл заалтыг нь дараа хоёрдугаар хэлэлцүүлэг дээр хэлэлцэнэ гээд оруулаад ирэх чинь ойлгомжгүй л болчихож байгаа юм л даа. Гишүүд тэр заалтаараа дахиад нэгдүгээр хэлэлцүүлэг хийх юм уу. Тэгэхгүй энэ заалтуудыг хөндөхгүй гэж яриад шууд хоёрдугаар хэлэлцүүлэг гэдэг бол зарчмын хувьд буруу байх. Ер нь бол төрөөс дааж байна гээд 670 төгрөг төрөөс хариуцдаг хүн дээр төлдөг. Энэ хэмжээ бол үндсэндээ бараа авч байгаа үйлчилгээтэйгээ харьцуулах юм бол маш бага учраас энийг бол өөрчлөх нь зөв гэж ойлгож байгаа. Тэгээд ер нь бол санхүүжилтээ нэг цонхны санхүүжилт гэдгээр явуулна гэж зарчмын хувьд хуулийн төслийг анх боловсруулж байгаад оролцож байхад тийм яриа байсан. Тэр бол хэрэгжих байх гэж бодож байна.

 Тэгээд энэ 14 дүгээр зүйл дээрээ өөрөөр хэлбэл эрүүл мэндийн даатгалын сангаас зарцуулах зардлын төлбөрийг нэмэгдүүлсэнтэй холбогдуулаад улсын төсвөөс олгох санхүүжилтийг бууруулахгүй гэсэн зарчмаа хийж өгсөн байна шүү дээ. Тэгэхээр Улсын төсвөөс энэ зардлаа нэмэгдүүлсэн, төлбөрөө нэмэгдүүлчихээр зэрэг улсын төсвөөс өгдөг санхүүжилтээ бас нэг жоохон нэмэгдүүлээд яваандаа улсын төсвөөсөө багасгаад эрүүл мэндийн даатгалаараа явдаг энэ юмаа хийж өгөхтэй холбоотойгоор би нэг хоёр санал байгаа юм .

 Нэгдүгээрт нь ярьж байна шүү дээ. Зайлшгүй гадаадад эмчилгээ хийлгэх шаардлагатай 33 төрлийн өвчлөл байна. Тэгэхээр энийгээ эмчлэх эрүүл мэндийн байгууллагуудаа бэхжүүлэх ялангуяа үнэхээр энд Монголд байдаггүй тэр тоног төхөөрөмжийг нэмэгдүүлэх эмнэлгийн ажилчдыг сургаж бэлтгэх энэ талын юмыг бид нар бас хуулиндаа нэгэнтээ л санхүүжилтээ хийж өгч байгаа бол тэр бэхжүүлэх юмаа хийж өгвөл яасан юм бэ.

 Хоёрдугаарт нь заавал даатгал байгаа. Сайн дурын даатгал байгаа, дээр нь нэмэлт сайн дурын даатгал гээд орж ирж байна. Тэгээд энийг бас их боломжтой хиймээр байна. Өөрөөр хэлбэл хуулийн 4.7 дээр бол энийг зүгээр энэ хууль болон даатгалын хуулиар гэчихдэг. Энэ хуулин дээрээ нэмэлт даатгалын тухай чинь огт юм алга байна. Ер нь бол орлогын бололцоотой хэсэг нь болохоор зэрэг нэмэлт, даатгал, нэмэлт, үйлчилгээгээ аваад явдаг. Орлого муутай хэсэг нь энэ хуулиараа явчих юм бол бас энэ хуулийн концепц чинь алдагдана. Тэгэхээр нэмэлт эрүүл мэндийн даатгалын төрлийг юун дээр авах вэ гэхээр эрүүл мэндийн жил бүрийн оношилгоо насжилтийн хувьд эрсдэлд хамрах буюу янз бүрийн хортой хоргүй хавдар эхлэх тэр наснаасаа эхлээд хүмүүс нэмэгдэл даатгалд хамрагддаг.

 Тэрийг нь хувийн даатгал хийдэг тийм юмаар зохицуулж өгөхгүй бол. Зүгээр амьдралын бололцоотой улсууд нь өндөр даатгалаа төлөөд одоо эмнэлгийн бүх төрлийн үйлчилгээгээ авах бололцоотой болчихдог энэ даатгалд хамрагдахгүй, албан журмын даатгал буюу сайн дурын даатгалд хамрагдаж байгаа хэсэг нь болохоор зэрэг нөгөө л нэг хэдэн багцалсан эмийнхээ хөнгөлөлтийг авахаас аргагүй байдалд хүрч болохгүй болов уу гэж бодоод байна. Энэ дээр одоо ажлын хэсгийн дэд ахлагч Ламбаа гуай одоо юу бодож байгаа юм. Дээр нь даатгалын сангийн хувьд бол Улсын төсвийн бүрдэл болохгүй гэж яриад байгаа юм. Одоо бол эрүүл мэндийн даатгалын хуулийн чинь Улсын төсвийн нэг бүрдэл хэсэг болгож баталж байгаа шүү дээ. Тэгээд энэ 21.7 дээр түрүүн Дэмбэрэл гишүүн асууж байна.

 Тэгэхээр хэрвээ л улсын төсөвт оруулаад батлуулж байгаа бол жил бүрийнхээ сангийн үлдэгдлээс тодорхой сан байгуулаад ёстой тэрийгээ нөгөө эрсдэлтэй хэсэг дээрээ авч хэрэглэх тэр журам юмаа зохицуулаад хуулиндаа тодорхой зүйлийг нь оруулж болохгүй байна уу гэсэн ийм зүйлийг тодотгож асууя гэж бодож байна. Тэгээд энэ 2016 оноос эхлээд даатгалынхаа тогтолцоог бас өрхийн даатгалын системд шилжүүлнэ гэж яриад л байгаа юм. Одоо манай энэ хувийн болоод төрийн эмнэлгүүдийнхээ харьцаа үйлчилгээний зааг ялгааг нь одоо ер нь бусад холбогдох хууль тогтоомжуудаар оруулаад энэ хуулиндаа ер нь одоо тусгаад шууд хэрэглэж болохгүй байгаа юм уу. Заавал одоо 2016 онд одоо дахиж хууль өргөн барина гээд ингэж явах нь одоо ямар байна. Энийгээ нэг тодотгож өгөх хэрэгтэй байна.

 Дээр нь энэ даатгалын үндэсний зөвлөл гэж яриад байгаа юм. Тэгээд сангийнхаа үлдэгдлийг бас арвижуулах журам юм нь Нийгмийн даатгалын хуулиар явж байна уу, эрүүл мэндийн даатгалын хуулийн тусад нь хууль гаргаж зохицуулах гэж байна уу энийгээ нэг тодотгож хэлмээр байна. Тэгээд энэ хойшлуулж байгаа зүйл заалтуудын талаар бол бас зарчмын зөрүүтэй саналууд байгаа. Тооцоон дээр үндэслэж байгаад бас санал хэлмээр байгаа юм. Тэгэхгүй бол та бүхэн Засгийн газраас санал авсан гээд эцсийн хэлэлцүүлэг гээд оруулаад ирвэл энэ дээр гишүүд санал хэлэх бололцоогүй болно шүү дээ. Тийм учраас.../минут дуусав/.

 **З.Энхболд:** -Одонтуяа гишүүн.

 **С.Одонтуяа:** -Тэгэхээр та энэ өрхийн даатгалыг шууд оруулаад ирж болоогүй юм уу гэж асууж байна. Тэгэхээр энэ дээр бол өнөөдрийн хувьд бол боломж нь бол бүрдээгүй байгаа юм. Ямар утгаараа гэхээр манай улсын нөгөө бүртгэлийн бүх систем бол иргэн дээр суурилж хийгдсэн байгаа. Тэгэхээр бүх тооцоо мэдээллийн бааз дэд бүтэц нь иргэн дээр хийгдсэн учраас яг өрхийн гээд гаргахаар мэдээллийн бааз нь байхгүй. Тэхээр өрхийн мэдээллийн бааз уруу шилжүүлэх одоо маш том төслүүд бол хэрэгжиж эхлэх гэж байгаа. Тэгэхээр энэ төслүүд хэрэгжээд эхлэхээр манай энэ салбар дундын мэдээллийн бааз бол би болохоор бид бол энэ өрхийн даатгалын заалтуудыг бол оруулж тусгах ийм боломж бол нээгдсэн. Одоо бол дөнгөж эхлэл төдий явагдаж байгаа. Энэ эмнэлгийн бусад харилцааг зохицуулах хуулиа заавал 16 оноос хийх юм уу гэж асууж байна.

 Тэгэхээр энэ бол бид энэ эрүүл мэндийн салбарын хэд хэдэн хуулийн шинэчилсэн найруулгуудыг бол бэлтгэсэн байгаа. Тэгээд одоо ойрын үед өргөн бариад энэ хэд хэдэн хуулиа хооронд нь уялдуулах энэ асуудлыг бол энэ нэгдүгээр улиралд бол нэлээдгүй хийх юм. Энэ бол заавал 2016 оныг заавал хүлээх шаардлагагүй өөрөөр хэлбэл энэ эмнэлгийн засаглалтай холбоотой төрийн өмчит эмнэлгүүдийн санхүүжилт нь яаж явах юм. Даатгалтайгаа яаж харьцах юм гэсэн энэ зүйлүүд бол нэг нэгэнгүй тусаж байгаа юм. Нэг цонхны үйлчилгээ гэсэн. Тэгэхээр нэг цонхны үйлчилгээ бол үндэсний эрүүл мэндийн даатгалын тогтолцоонд шилжихэд бол төсөв, улсын төсөв даатгал хоёр хоёулаа нэг сан уруу орох ийм зарчим байгаа.

 Тэгэхээр өнөөдрийн хувьд бол манай эмнэлгүүд эрүүл мэндийн салбарт энэ тусламж үйлчилгээний өртгийг одоо тодорхойлсон зүйлүүд байхгүй байгаа. Өртөг зардал тооцогдоогүй учраас бид бол өнөөдөр шууд энэ тогтолцоо уруу шилжихэд хүндрэлтэй байгаа. Жишээлэхэд бид бол энэ хуулиндаа өртөг тодорхойлсон бүх төрийн тусламж үйлчилгээг даатгалын байгууллагаар санхүүжүүлж болно гэдэг энэ чухал заалтыг бол оруулж өгсөн учраас энийгээ бид бол шилжилтийн үе гэж байгаа. Тэгээд өртөг тодорхойлогдоод ирсэн үед бол 100 хувь бараг даатгалын сангаар ч дамжаад байх боломж нь бол бүрдэх юм. Тэгээд нэмээд дэд хэсгээс хариулт өгчих.

 **З.Энхболд:** -Ажлын дэд хэсэг 81.

 **С.Ламбаа:** -Баярсайхан гишүүний тэр сайн дурын нэмэлт албан журмын даатгал гээд гурван юм хэлчихлээ л дээ. Энэ ерөөсөө хоёрхон л хэрэгтэй юм байгаа юм. Тэр сайн дурын даатгал гээд ороод ирсний дээр бид нэмэлт даатгал гэж нэмж байгаа юм байхгүй юу. Тэгэхээр нэмэлт даатгалыг бол сайн дурын үндсэн дээр л өгнө. Албан журмын даатгалыг бол бүх иргэн өгнө гэдэг ийм хоёр төрлийн даатгалын хэлбэртэй байх юм гэж ингэж тэрнээс нэмэлт даатгал гэж сайн дураасаа тусдаа юм бол байхгүй гэдгийг хэлмээр байгаа юм. Хоёрдугаарт бол тэр нэмэлт даатгалтайгаа холбоотойгоор тэр яаж зохицуулах заалтууд нь алга гэж хэлээд байна л даа. Энэ дотор бол зохицуулах боломжгүй.

 Яагаад вэ гэхээр нэмэлт даатгал бол нөгөө хувийн даатгалын байгууллагуудаар зохицуулагдахаар доор нь заалт хийсэн байгаа. Хувийн даатгалын байгууллагаар зохицуулагдах нь бол арилжааны даатгалын хуулиар зохицуулагдана. Тэрэн дээр бүх заалтууд нь байж байгаа. Ингэж хураана тэгнэ ингэнэ гэдгүүд нь. Тийм учраас энэ хуулиар бол зохицуулагдахгүй. Арилжааны даатгалын хуулиар зохицуулагдана гэж ажлын хэсэг үзэж байгаа юм. Ер нь бол шилжилтийн үе гэж ингэж ойлгож байгаа юм . Жишээлэх юм бол нийгмийн даатгалын байгууллага дээр эрүүл мэндийн даатгал чинь байж байгаа шүү дээ өнөөдөр. Шууд одоо нэг худалдан авагчийн тогтолцоонд шилжүүлээд бие даалгаад гаргахаар даатгалын шимтгэлийг хураахаас өгсүүлээд бол асар их төвөгтэй байгаа юм.

 Тийм учраас бол 16 оны хүртэл бол ерөөсөө энэ хувилбараараа явж байгаад тэгээд нэг худалдан авагчийн тогтолцоог хэрэгжүүлэх эрүүл мэндийн даатгалын байгууллага нь байгуулагдсан тохиолдолд энэ харилцаа бол шинэчлэгдээд явчихна. Саяын Одонтуяа гишүүний хэлээд байгаа өрхийн эрүүл мэндийн даатгалын хууль бол өөрөө нэлээд зохицуулалт их өндөртэй хууль учраас бол энэ дотор заалт оруулж болохгүй байгаа юм. Харин саяын тэр хүүхдийн мөнгөний тухай асуудлыг яриад байгаа чинь бол яг өрхийн эрүүл мэндийн даатгалын хуулийн нэг өчүүхэн хэсэг орж ирэх гээд байгаа юм л даа. Сая Баярсайхан гишүүний үг бол анхаараад байхад бол даргад зүгээр аваад үлдэхээр хоёрдугаар хэлэлцүүлэг дээр нэгдүгээр хэлэлцүүлэг шиг хэлэлцүүлэг нь явахгүй юм байна гэдэг нь бол анхаарал татаж байна л даа.

 Тийм учраас ерөөсөө тэр хэдэн асуудал дээрээ бол гишүүд саналаа хэлээд тэгээд энэ асуудлаа бол татах би бол бодож байгаа юм. Ер нь бол бүхэлд нь асуудал асуудал дээр нь яагаад татчих нь зүйтэй юм байгаа юм. Тэр тохиолдолд бол зөвхөн хоёр хувь гэдэг дээг зөвхөн нэг хувь болсон хүүхдийн заалт нэмж орж ирээд болох юм байгаа юм. Өөрөөр хэлэх юм бол төр даадаг тэр хүүхдийн мөнгийг нь бол бууруулъя гээд байгаа юм л даа. Би энд юу хэлээд байгаа вэ гэхээр нөгөө 670 төгрөг чинь хөдөлмөрийн хөлсний доод хэмжээний хоёр хувьтай тэнцэх хэмжээгээр журамлаадахаар 3480 төгрөг болж байгаа юм л даа. Үүнтэй холбогдуулж өсөж байгаа юм. Энийг бол том хүмүүс нь хэрэгжүүлэг. Хүүхдүүдийг бол хоёр хувь биш нэг хувь болгож оруулаад ирэхэд бол ямар нэг ачаалал өгөхгүй юм гэж бид яриад тохироод байгаа юм.

 Яг асуудал дээрээ бол гишүүд санал бодлоо хэлэлцэх нь зөв юм байгаа юм. Тэгэхгүй бол хоёрдугаар хэлэлцүүлэг дээр асуулт хариултгүй санал хураагддаг учраас төвөгтэй байдалд орох юм.

 **З.Энхболд:** -Баярсайхан гишүүн нэмж асууя.

 **Ц.Баярсайхан:** -Албан журмын гээд сайн дурын гээд одоо ч гэсэн байгаа шүү дээ. Тэгэхдээ та бүхэн энэ дээрээ нэмэлт даатгал гэж биччихээд намайг асуухаар уг нь одоо гурав болгож байгаа гэж яриад байх юм. Би биччихсэнийг чинь уншиж байна шүү дээ. Нэмэлт, даатгалын харилцааг яг эмнэлгийн ямар үйлчилгээн дээр байх энэ хуулиндаа зааж өгөхгүй бол арилжааны даатгалын хуулин дээр чинь зөвхөн хураамж төлөх эргэж төлөх ийм л харилцааг зохицуулсан байгаа шүү дээ. Тийм учраас би яг эмнэлгийн ямар төрлийн үйлчилгээг авахын тулд энэ хүн нэмэлт даатгалыг тэр хувийн байгууллагаар хийж болох юм бэ гэдгийг зааж өгөхгүй бол ерөөсөө одоо зарим нэг байгууллага үүссэн байгаа. Тэр нь бол би хэлж байна шүү дээ, төлбөрийн чадвартай хэсгийг чинь аваад явчихна. Эрүүл мэндийн даатгал чинь төрөөс даадаг хэдэн хүнтэйгээ үлдэнэ шүү. Тэрийг одоо бүхэн юу гэж харж байгаа юм бэ гэдгийг л тодруулах гээд байгаа юм. Тэгээд нөгөө түрүүчийн бас тэр сангийн үлдэгдлээр.../минут дуусав/.

 **З.Энхболд:** -Одонтуяа гишүүн хариулъя.

 **С.Одонтуяа:** -Тэгэхээр энэ саяын заалтуудыг татаад дараа нь санал хураалгах гээд оруулж ирэх гэж байгаа юм биш. Өөрөөр хэлбэл бид бол энэ 7 дугаар заалтан дээр хоёр хувь гэснийг хоёр дахь хэлэлцүүлгээр 0-18 насны хүүхдийг 1 хувь болгоно гэвэл төрөөс даах ачаалал нь багасаад 40 тэрбум биш 20 тэрбум болох тохиолдолд бол 100 хувь төр даах бололцоо нь бол бүрдэж байгаа юм. Тийм учраас бид бол энэ хувилбараар нь хоёр дахь хэлэлцүүлэг дээр хэлэлцүүлье. Тэгээд 0-18 насны хүүхдийг хэнийг нь ээж аав нь даах юм, хэнийг нь төр даах юм гээд ялгаварлахад бол өөрөө их бэрхшээлтэй учраас энэ заалтыг татаад ер нь 100 хувь 0-18 насны хүүхдийг төр даахаар 1 хувь бол... /минут дуусав/.

 **З.Энхболд:** -Гишүүд асуулт асууж дууслаа. Одоо санал хурааж эхэлнэ. Эрүүл мэндийн албан журмын даатгалын тухай хуулийн төслийн талаар зарчмын зөрүүтэй санал. Нийт 26 саналтай юм уу. Найруулгын 6 саналтай байна. 26 саналаас 4 саналаар санал хураахгүй, 22 саналаар санал хураана.

 *Эрүүл мэндийн албан журмын даатгалын тухай хуулийн төслийн*

*талаарх зарчмын зөрүүтэй саналын томьёолол*

 1.Хуулийг “Эрүүл мэндийн даатгалын тухай хууль” гэж нэрлэх. Санал гаргасан, Улсын Их Хурлын гишүүн С.Одонтуяа, Д.Батцогт, З.Баянсэлэнгэ, С.Ганбаатар, Ё.Отгонбаяр, Д.Сумъяабазар, Л.Энх-Амгалан, Л.Эрдэнэчимэг. /цаашид ажлын хэсэг гэх/. Албан журмын гэдэг үгээ авч байгаа юм байна тийм үү. Дамдины Дэмбэрэл гишүүн.

 **Д.Дэмбэрэл:** -Энэ манай хуулиудад хуучин жолооч нарын, автын энэ дандаа албан журмын гээд гараад байсан юм л даа. Би зүгээр албан журам гэж хэлэхээс зайлсхийж байгааг бол буруу гэж үзэхгүй байна. Тэгэхдээ ер нь заавал даатгах албан журам гэхээр тэр нэг дээрээс захиргаадах байдлаар өгч байгаа нэр шиг харагдаад байгаа юм л даа. Гэтэл ер нь эрүүл мэндээ даатгуулна гэдэг бол зайлшгүй даатгах даатгал л даа. Энэ эрүүл мэндийн зайлшгүй даах даатгалын хууль гэсэн байдлаар нэрлэх юм уу. Ер нь ерөнхийд нь ингээд зүгээр эрүүл мэндийн даатгал гэхээр яах вэ ерөнхий болж байгаа юм шиг харагдавч дотор зохицолдооны хувьд бол бас одоо бодож үзмээр юм байгаад байгаа юм. Сайн дур тэр албан журам гэдгийг бол заавал даатгах гээд. Би сая Баярсайхан гишүүний асуултад хариулаад байгаа зүйлээс бас нэг зүйл ойлгогдохгүй байна.

 Гурав дахь шинэ хэлбэр нь бол нэмэлт хэлбэр гарч ирж байна гэж ингээд ойлгоод байгаа шүү дээ. Ингээд гурав болж байна гэж. Хуучин хоёр томоохон хэсэгт хувааж байсан юм гэж. Тэгж ойлгож явж байвал одоо тэр хойно очоод нэмэлт хэлбэр гэсэн юмыг бол авчихаж болмоор юм шиг ингэж харагдаад байгаа юм. Тэгээд ер нь энэ хуулиудын нэрийг бол цэгцэлмээр байна. Энэ даатгалын манай түрүүчийн гаргасан хуулиудтай нэг хуулинд байдаг юм, албан журам гэдэг үгээр ордог юм гээд, тэр албан журам гэдэг үгийг яваандаа нэг мөр цөмийг нь цэгцэлмээр байна. Жолоочийн даатгал, гэж албан журам. Энэ бол цаанаа хуулийн томьёо нь нэр нь л ийм байдаг юм гээд.

 Гэтэл энэ зүгээр зайлшгүй даатгах даатгалууд л яваад байгаа юм л даа. Тэгээд уг нь бол энэ юмнуудыг нэг мөр цэгцэлбэл их зүгээр байсан юм. Тэгээд би бол энэ зайлшгүй даатгах гэдгээрээ. Цаана бол ингэж ойлголцоод явж байгаа гэдэг утгаар одоогийн нийгмийн, эрүүл мэндийн даатгалын гэсэн ерөнхий нэр өгч явж байна гэдэг ойлголтоор дэмжье гэж бодож байна. Тэгэхээр тэр дотор нь бол харин тогтолцооны хувьд бол харин Баярсайхан гишүүн бидний ойлгох гээд байгаа та нарын ойлгох гээд байгаа чинь нэлээд зөрөөд байгаа шүү дээ. Баярлалаа.

 **З.Энхболд:** -Дан ганц албан журмынх биш болж байгаа учраас нэрээ авч байгаа юм байна. Сайн дурын болон нэмэлт даатгал орж ирсэн учраас хэлэлцүүлгийн явцад.

 Нэгдүгээр саналыг дэмжье гэдгээр санал хураая. Санал хурааж байна.48 гишүүн оролцож 33 гишүүн зөвшөөрч 68.8 хувийн саналаар 1 дүгээр санал дэмжигдлээ.

2.Төслийн 4.1 дэх хэсгийн “сайн дурын” гэсний дараа “нэмэлт даатгал” гэж нэмэх. Санал гаргасан, ажлын хэсэг. Байнгын хороо дэмжсэн дэмжье гэдгээр санал хураая. Санал хураалт. 48 гишүүн оролцож 34 гишүүн зөвшөөрч 70.8 хувийн саналаар хоёрдугаар санал дэмжигдлээ.

 3.Төслийн 6.1.6 дахь заалтыг доор дурдсанаар өөрчлөн найруулах:

“6.1.6.тэтгэврээс өөр тогтмол мөнгөн орлогогүй иргэн;” Санал гаргасан, ажлын хэсэг. Дэмжье гэдгээр санал хураая. Санал хураалт. 48 гишүүн оролцож 36 гишүүн дэмжиж 75 хувийн саналаар 3 дахь санал дэмжигдлээ.

4 дэх саналыг ажлын хэсэг татаж авсан учраас 5 дахь саналаар санал хураана.

 5.Төслийн “цаа буга маллан тайгад амьдарч байгаа цаатан иргэн” гэсэн 6.1.8 дахь заалтыг хасах. Санал гаргасан ажлын хэсэг. Үг хэлэх гишүүд асуулт асуух гишүүд нэрээ өгье. Оюунгэрэл гишүүнээр тасаллаа. Дэмбэрэл гишүүн.

 **Д.Дэмбэрэл:** -Энийг ажлын хэсэг яагаад хасахаар болчхов оо. Би түрүүчийн нэгдсэн чуулган дээр хэлэлцэж байх үед бол энийг хасъя гэсэн юм нэг их гараагүй болов уу л гэж бодох юм. Энэ чинь Монгол Улсын Ерөнхийлөгч очоод цаатангуудынхаа ахуй амьдрал нийгмийн талаас нь харж үзэх асуудал бол байна гээд тэгээд яг цаа маллаж байгаа цаатан малчингуудаа эрүүл мэндийн даатгалыг нь төр хариуцчихъя гэж. Тэгэхээр энэ дээр бол яах вэ цаа буга маллаж байгаа тайгад амьдарч байгаа цаатан иргэн гэсэн байгаа. Би бол зүгээр энэ арай олон хүн орж байна гэж үзэж байгаа юм бол цаа буга маллаж тайгад амьдарч байгаа цаатан малчин гээд ядахдаа тэд нарыг нь оруулж болсонгүй юу.

 Энийг ингээд бүхэлд нь хасна гэдэг бол бас нэг энэ чинь нөгөө нэг цөөхөн л иргэн байгаа шүү дээ. Яг цаагаа маллаж байгаа. Тэгээд тэр Цагаан нуурын төвд ирээд цаашаа наашаа болсон иргэдийн тухайд бол би яригдаагүй гэж ойлгож байгаа шүү дээ. Ер нь тэгээд цаатан малчин гэдэг шүү дээ. Манай нэг малын төрөл гээд Монгол Улсад бас нэг тийм юм яваад л байдаг юм. Энүүгээр нь ядахдаа цаатан малчин гээд тайгад амьдарч байгаа гэдэг хоёроор нь аваад үлдэж болсонгүй юу. Би бол үлдээх санал тавиад.

 **З.Энхболд:** -Ажлын хэсэг Одонтуяа гишүүн.

 **С.Одонтуяа:** -Дэмбэрэл гишүүний асуултад хариулъя. Энэ иргэдийг эрүүл мэндийн даатгалын шимтгэлийг хариуцахаас хасаж байгаа юм бол биш. Харин бол бүгдээрээ 100 хувь бол орж байгаа. Сая Хүн амын хөгжил, нийгмийн хамгааллын яамнаас хийсэн нарийвчилсан судалгаагаар бол нийтдээ 200-аад иргэд дээр бол 90 хувьд нь бол өрхийн амьжиргааны судалгааг бол бүрэн хийсэн. Тэгээд энэ 6.1.7-д нийгмийн халамжийн дэмжлэг туслалцаа зайлшгүй шаардлагатай иргэн гэдэг энэ ангилал уруу бол цаа буга маллан тайгад амьдарч байгаа цаатан иргэдийг бол 100 хувь хамруулаад оруулсан байгаа. Өөрөөр хэлбэл эдгээр иргэдэд бол шимтгэлийг нь төлөх халамжийн сангаас бол нэлээдгүй тусламж дэмжлэг үзүүлж байгаа. Тийм учраас хууль болгонд заавал ингээд энэ 200 хүнийг тусгайлан заалт болгоод оруулаад байх нь зохимжгүй юм гээд ер нь Байнгын хорооны хурал болгон дээр хууль хэлэлцэх бүр дээр энэ асуудал яригддаг. Тийм учраас энэ тусгайлан заалтыг нь хасаад 6.1.7-д бол хамрагдаж байгаа гэж ойлгож болно.

 **З.Энхболд:** -Оюунгэрэл гишүүн асуух уу. Хариулчихаж байгаа юм биш үү.

 **Ц.Оюунгэрэл:** -Би бас Дэмбэрэл гишүүний санал дээр санал нэмж хэлэх гээд байгаа нэг зүйл байгаа юм. Тэгэхээр цаа маллана гэдэг нь өөрөө их сонин маллагаа шаарддаг. Яагаад гэвэл цаа өөрөө илүү хүйтэн орчинд амьдрах дуртай амьтан. Цаа өсөхийн хирээр малаа маллахын хирээр өндөрлөг газар уруу явж байх шаардлагатай байдаг. Тэгээд дэлхийн дулаарал явж байгаа энэ үед цаатан бол цаагаа эрүүл саруул өсгөж үржүүлж маллахын тулд улам л илүү өндөр уулыг бараадаж улам л илүү өндөр таг уруу нүүдэг. Тэгэхээр зэрэг энэ нь өөрөө эрүүл мэндийнхээ үйлчилгээнээс улам л илүү холдож амьдардаг гэсэн үг. Тэгэхээр цаа маллах процесс нь өөрөө эрүүл мэндийнхээ үйлчилгээнээс байнга холдож амьдарсан. Ийм нүүдлийг шаарддаг учраас энэ бол онцлогтой юм.

 Тэгэхгүй бол зүгээр жирийн малчдын тоонд оруулчихаар мал өссөн юм чинь өссөн малтай тийм тийм олон малтай малчныг энэнээс чөлөөлнө гээд ерөнхийд нь чөлөөлөөд хаячих юм бол цаатны хувьд бол тэр нь тохиромжгүй заалт болчих гээд байгаа юм. Тэгэхээр бусад яг малчидтайгаа хамтруулаад яг малчин гэдэг үнэлгээгээр одоо үнэлээд ингээд явах гэхээр тэр амьжиргааны төвшин өөрөөр үнэлэгддэг тэр цааны бэлчээр нь өөр байдгаас хамаараад эрүүл мэндийнхээ үйлчилгээнээс тэр хамрагддаг юм нь жинхэнэ малчинтайгаа их өөр харьцангуй болчихоод байгаа юм. Тэгэхээр малаа маллаж байгаа цаагаа маллаж байгаа, тайгад амьдарч байгаа энэ үед эрүүл мэндийнхээ үйлчилгээнээс хол байна гэдэг амьдралынх нь орон зайг нь авч үзээд энэ орон зайг нь онцлогийг нь ойлгоод цаатан гэдэг нэрээр нь оруулах нь зүйтэй гэж бодож байгаа юм.

 Тийм ч учраас цаатан гэдэг цаатан ардуудад зориулсан Ерөнхийлөгчийн зарлиг гарсан гол шалтгаан нь ч гэсэн энэ. Яагаад гэвэл малчид бол мал нь олон болох тусам эрүүл мэндийнхээ даатгалд ойртоод байдаг Монгол даяараа. Гэтэл цаа нь нэмэгдэх тусам бэлчээрээ хайх тусам тэр нь төвөөсөө холдоод эрүүл мэндийнхээ даатгалаас холдоод байдаг энэ онцлогийг нь харж үзээд заавал цаатан гэж оруулаад байгаа юм. Тэгээд энэ онцлогийг бас харж үзээч ээ. Тэр цаа гэдэг амьтан бол судлагдаж дуусах болоогүй, нууцаа нээх болоогүй тэр ертөнц цаашдаа эрүүл мэнд анагаах ухаан Монгол Улсын эдийн засагт ч гэсэн маш их хувь нэмэр оруулах ирээдүйтэй гэж бодож байгаа юм. Тэр утгаараа бас тусгай анхаарал шаардлагатай гэж үзэж байна. Тэгээд би бол энийг хасахгүйгээр үлдээж өгөөч ээ гэж гишүүдэд уриалмаар байна.

 **З.Энхболд:** -Санал хураая. 5 дугаар саналыг дэмжье гэдгээр санал хураая. Даатгалгүй болж байгаа биш. Даатгалыг нь улс төлдөг болж байгаа юм байна шүү дээ Одонтуяа гишүүн. Өөр газар орж байгаа юм байна. Санал хураалт. 47 гишүүн оролцож 28 гишүүн зөвшөөрч 59.6 хувийн саналаар 5 дахь санал дэмжигдлээ.

6.Төслийн 8.1.1 дэх заалтын “5 хувиас хэтрүүлэхгүйгээр” гэснийг “4-өөс доошгүй хувиар” гэж өөрчлөх. Санал гаргасан ажлын хэсэг. Гончигдорж гишүүн.

 **Р.Гончигдорж:** -Баярлалаа. Энэ хуулин дээр бол 5 хувиас хэтрүүлэхгүй гэж тогтоосныг одоо 4-өөс доошгүй хувиар гэж дээрээс нь зааглаж байсныг доороос нь заагласан ийм хэлбэр уруу орлоо л доо. Тэгээд яг нарийвчилсан хувийг нь бол жил бүр ямар байгууллага нь энийг нь тогтоож байх юм тэр нь бол тодорхойгүй. Түүнээс гадна тогтмол орлогогүй гэсэн ойлголт байгаа шүү дээ. Тэтгэврээс өөр тогтмол орлогогүй иргэн гэдгийг ямар хуулин дээр тогтмол орлогогүй иргэн гэдэг ойлголт байдаг юм бэ. Энэ хуулин дотроо тогтмол орлогогүй иргэн гэдгийн хуулийн нэр томьёондоо тодорхойлсон юм уу, эсвэл өөр нэг хуулинд байдаг нэр томьёог энд одоо хэрэглэж байгаа юм уу. Би жишээлэх юм бол асууж байна л даа. Нэг хүн тэтгэврээ авдаг гэхдээ банкинд нэлээд их мөнгө хадгалуулсан сар бүр хүүндээ нэг сая төгрөг авдаг. Энэ тогтмол орлогогүй хүн үү. Энгийн жишээн дээр. Ийм хоёр зүйлийг тодруулж байж санал өгмөөр байх юм.

 **З.Энхболд:** -Одонтуяа гишүүн хариулъя.

 **С.Одонтуяа:** -Тэгэхээр энэ тэтгэврээс өөр тогтмол мөнгөн орлогогүй иргэн гэдэг дээр энэ хоёр заалтыг нэгтгэсэн юм. Хуучин анх орж ирсэн хувилбар дээр бол нийгмийн даатгалын эсвэл нийгмийн хамгааллын сангаас тэтгэвэр авагч, цэргийн алба хаасны тэтгэвэр авагч гээд дэлгэрэнгүй тайлбарласан байсныг нь бид нар хуулийн хэллэгээр тэтгэврээс өөр мөнгөн орлогогүй иргэн гэж оруулсан байгаа.

 Шимтгэл дээр бол даатгалын эрүүл мэндийн салбарын тусламж үйлчилгээний зардлыг хараад байхад бол бүх оронд бол энэ зардал нэлээдгүй өсөж байгаа. Тэгэхээр бид бол бас төсвийн ачаалал дээр бол 100 ингээд тавиад байх биш. Эрүүл мэндийн даатгалын сангаасаа тусламж үйлчилгээний төрлүүдийг нэмэгдүүлж байгаатай холбогдуулаад энэ доод хязгаарыг нь баталж өгье гэсэн юм. Өөрөөр хэлбэл дараа одоо эрүүл мэндийн шимтгэл нь 6 хувь дээшээ 7 хувь болох тохиолдолд энэ хууль нь дахин дахин өөрчлөлт оруулаад байхгүйгээр доод хязгаарыг хийж өгсөн. Гэхдээ энийг бол үндэсний зөвлөл дураараа хийнэ гэсэн үг биш. Засгийн газар одоо журмаараа батлахаар энд бол тусгайлан заалтаар оруулж өгсөн байгаа.

 **З.Энхболд:** -6 дугаар саналыг дэмжье гэдгээр санал хураая. Санал хураалт. Санал хурааж байна. 47 гишүүн оролцож 38 гишүүн дэмжиж 80.9 хувийн саналаар дэмжигдлээ.

 7 дугаар саналын талаар Одонтуяа гишүүн микрофонд хэлээд өг.

 **С.Одонтуяа:** -Тэгэхээр би түрүүн гишүүдийн асуултад хариулахдаа хэлсэн байгаа. Энэ дээр хөдөлмөрийн хөлсний доод хэмжээний 2- оос доошгүй хувиар гэдэг дээр хүүхэд дээр 0-18 насны хүүхэд дээр одоо энэ 1 хувиар тогтоох энэ саналыг би нэг хувиар тогтоох энэ саналыг бид бас хоёр дахь хэлэлцүүлэг дээр байнгын хороон дээр ярьж оруулахаар тохирч байгаа юм. Өөрөөр хэлбэл энэ хоёр хувиар хүүхдийн шимтгэлийг авах юм бол нийт 40 тэрбум ингээд бусад халамжийнхантайгаа нийлэхээр 60 тэрбумын ачаалал үүсэх учраас хүүхдээс авах шимтгэлийг хэрвээ төрөөр даалгах бол нэг хувь болгож багасгах. Энийг хоёр дахь хэлэлцүүлэг дээр оруулах саналтай байна. Тэгэхээр нээлттэй үлдээж өгөөд хоёр дахь хэлэлцүүлгээр хэлэлцүүлье гэсэн.

 **З.Энхболд:** -Одоо нэг мөсөн нэг гээд санал хураачихвал яасан юм. Хэрвээ ажлын хэсэг горимын хувьд болохгүй юм уу. Тэгвэл энийгээ гүйцээн хэлэлцүүлээд хоёрдугаар хэлэлцүүлэг дээр Байнгын хороон дээрээ энийг болон 4 дүгээр саналыг мөн 8, 9-ийгөө 2 дугаар хэлэлцүүлэг дээр Байнгын хороон дээрээ тохироод оруулж ирж санал хураалгахаар хойшлууллаа. 9 чинь санал гаргасан гишүүд нь ажлын хэсэг биш. Ажлын хэсгийн гурван гишүүн байна шүү дээ. Яах юм ялгаагүй юу. Гурвуулаа санал нийлж байгаа юм байна.

10.Төслийн 9.1.4 дэх заалтыг доор дурдсанаар өөрчлөх найруулах:

 “9.1.4.хорт хавдрын болон бусад өвчний хөнгөвчлөх тусламж, үйлчилгээ;” Санал гаргасан ажлын хэсэг. 10 дугаар саналыг дэмжье гэдгээр санал хураая. Санал хураалт. 46 гишүүн оролцож 34 гишүүн зөвшөөрч 73.9 хувийн саналаар 10 дахь санал дэмжигдлээ.

 11.Төслийн 9.1.6 дахь заалтын “тусламж, үйлчилгээ” гэсний дараа“, шаардлагатай эмнэлгийн хэрэгсэл” гэж нэмж, 9.1.7 дахь заалтыг хасах. Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. 46 гишүүн оролцож 34 гишүүн зөвшөөрч 73.9 хувийн саналаар 11 дэх санал дэмжигдлээ.

12.Төслийн 9.1.8 дахь заалтын “баг,” гэсний дараа “аймаг, дүүргийн” гэж нэмэх. Санал гаргасан ажлын хэсэг. Байнгын хороо дэмжсэн дэмжье гэдгээр санал хураая. Санал хураалт. 46 гишүүн оролцож 36 гишүүн зөвшөөрч 78.3 хувийн саналаар 12 дахь санал дэмжигдлээ.

13.Төслийн 9.1.10 дахь заалтын “өдрийн” гэсний өмнө “гэрээр үзүүлэх тусламж, үйлчилгээ” гэж нэмж, “асаргаа, сувилгаа,” гэснийг хасах. Санал гаргасан ажлын хэсэг. Байнгын хороо дэмжсэн. Дэмжье гэдгээр санал хураая. Санал хураалт. 46 гишүүн оролцож 34 гишүүн зөвшөөрч 73.9 хувийн саналаар 13 дахь санал дэмжигдлээ.

14.Төслийн “эмнэлгийн яаралтай тусламж, үйлчилгээ;” гэсэн 9.1.12 дахь заалтыг хасах. Санал гаргасан ажлын хэсэг. Дэмжье гэдгээр санал хураая. Санал хураалт. 46 гишүүн оролцож 34 гишүүн зөвшөөрч 73.9 хувийн саналаар 14 дэх санал дэмжигдлээ.

15.Төслийн 9.1.14 дэх заалтыг доор дурдсанаар өөрчлөн найруулах:

 “9.1.14.жирэмсэний 37-н долоо хоногоос өмнөх ба төрсөний дараах үеийн хавсарсан эмгэгийн эмчилгээ;” Санал гаргасан ажлын хэсэг. 37 долоо хоног гэж зөв үү. 37-н 7 хоногоос өмнөх бас төрсний дараах үеийн хавсарсан эмгэгийн эмчилгээ. Санал гаргасан ажлын хэсэг. Байнгын хороо дэмжсэн байна. Дэмжье гэдгээр санал хураая. Санал хураалт. 46 гишүүн оролцож 36 гишүүн зөвшөөрч 78.3 хувийн саналаар 15 дахь санал дэмжигдлээ.

 16.Төслийн 9.4 дэх хэсгийг доор дурдсанаар өөрчлөн найруулж, 37 “урьдчилан сэргийлэх, эрт илрүүлэх үзлэг, оношилгоо, шинжилгээ” гэсэн 9.1.13 дахь заалтыг хасах.

 “9.4.Даатгуулагчийг урьдчилан сэргийлэх, эрт илрүүлэх үзлэг, оношилгоо, шинжилгээнд түүний нас, хүйс, эрүүл мэндийн эрсдэлд үндэслэн тогтоосон товлолт хугацаанд хамруулан, эрүүл мэндийн даатгалын сангаас зардлыг нь санхүүжүүлнэ.” Санал гаргасан ажлын хэсэг. Байнгын хороо дэмжсэн. Яах юм бэ санал хураах юм уу. Гончигдорж гишүүнд асуулт байгаа бол Байнгын хороон дээр оч. Санал хураалт. Дэмжье гэдгээр санал хураая. 47 гишүүн оролцож 33 гишүүн зөвшөөрч 70.2 хувийн саналаар 16 дахь санал дэмжигдлээ.

17.Төслийн “Эрүүл мэндийн даатгалын сангаас санхүүжилт авч, энэ хуулийн 9.1-д заасан тусламж, үйлчилгээг үзүүлж буй эрүүл мэндийн тусламж, үйлчилгээ үзүүлэгч байгууллага нь энэ хуулийн 11.2-т заасан даатгуулагчийн төлөх төлбөрөөс өөр төлбөр даатгуулагчаас авахыг хориглоно.” гэсэн 9.6 дахь хэсгийг хасах. Санал гаргасан ажлын хэсэг. Хасагдаж байгаа өгүүлбэр нь туйлын ойлгомжгүй юм байна. Тэгэхдээ хасагдаж байгаа учраас дэмжье гэдгээр санал хураая. Ажлын хэсэг гаргаж, Байнгын хороо дэмжсэн байна. Санал хураалт. 47 гишүүн оролцож 33 гишүүн зөвшөөрч 70.2 хувийн саналаар 16 дахь санал дэмжигдлээ.

18.Төслийн 11.4 дэх хэсгийг доор дурдсанаар өөрчлөн найруулах:

 “11.4.Эрүүл мэндийн даатгалын сангаас эрүүл мэндийн тусламж, үйлчилгээнд зарцуулах зардлын төлбөр нэмэгдсэн нь эрүүл мэндийн тусламж, үйлчилгээнд улсын төсвөөс олгох санхүүжилтийг бууруулах үндэслэл болохгүй.” Санал гаргасан ажлын хэсэг. 49 гишүүн оролцож 41 гишүүн зөвшөөрч 83.7 хувийн саналаар 18 дахь санал дэмжигдлээ.

19.Төслийн 13.1.8 дахь заалтын “ороох боох” гэснийг хасаж, “дундаж” гэснийг “жишиг” гэж өөрчлөх. Санал гаргасан ажлын хэсэг. Байнгын хороо дэмжсэн. 49 гишүүн оролцож 39 гишүүн зөвшөөрч 79.6 хувийн саналаар 19 дэх санал дэмжигдлээ.

 20.Төслийн 14.1 дэх хэсгийн “нийслэлийн эрүүл мэндийн даатгалын газар,” гэснийг хасах. Санал гаргасан ажлын хэсэг. Байнгын хороо дэмжсэн. 20 дугаар саналыг дэмжье гэдгээр санал хураая. Санал хураалт. 48 гишүүн оролцож 39 гишүүн зөвшөөрч 81.2 хувийн саналаар 20 дахь санал дэмжигдлээ.

 21.Төслийн 14.3.2 дахь заалтын “дийлэнх” гэснийг “Ийм байгууллага байхгүй бол даатгуулагчийг төлөөлөх байгууллагуудын нэгдлийг төлөөлсөн 3 хүн” гэсэн өгүүлбэрийг тус тус хасах. Санал гаргасан ажлын хэсэг. Дэмжье гэдгээр санал хураая. 48 гишүүн оролцож 41 гишүүн зөвшөөрч 85.4 хувийн саналаар 21 дэх санал дэмжигдлээ.

 22.Төслийн 14.3.3 дахь заалтын “дийлэнх олонхийг” гэснийг “олонхийн эрх, хууль ёсны ашиг сонирхлыг” гэж өөрчлөх. Санал гаргасан ажлын хэсэг. Дэмжье гэсэн санал хураая. Санал хураалт. 48 гишүүн оролцож 41 гишүүн зөвшөөрч 85.4 хувийн саналаар 22 дахь санал дэмжигдлээ.

23.Төслийн “дампуурсан нь шүүхээр тогтоогдсон;” гэсэн 14.10.6 дахь заалтыг хасах. Санал гаргасан ажлын хэсэг. Байнгын хороо дэмжсэн дэмжье гэдгээр санал хураая. 48 гишүүн оролцож 41 гишүүн зөвшөөрч 85.4 хувийн саналаар 23 дахь санал дэмжигдлээ.

24**.**Төслийн 16 дугаар зүйлд доор дурдсан агуулгатай 16.1.17 дахь заалт нэмэх:

 “16.1.17.даатгуулагчийг энэ хуулийн 9.4-т заасан урьдчилан сэргийлэх, эрт илрүүлэх үзлэг, оношилгоо шинжилгээнд хамруулах товлолт хугацааг даатгуулагчид тухай бүр урьдчилан мэдэгдэж байх;” Санал гаргасан ажлын хэсэг. Энэ эмнэлэг нь хүн уруугаа утасдах юм уу. Хүн нь өөрөө эмнэлэгт очъё гэж боддоггүй юм уу. Социалист эрүүл мэнд чинь л яваад байх юм. Хүн өөрөө өөрийнхөө эрүүл мэндийг хамгаалдаггүй юм уу. Санал хураалт 24-ийг дэмжье гэдгээр санал хураая. 48 гишүүн оролцож 40 гишүүн зөвшөөрч 83.3 хувийн саналаар 24 дэмжигдлээ.

25.Төслийн 16 дугаар зүйлд доор дурдсан агуулгатай 16.2, 16.3 дахь хэсэг нэмэх:

 “16.2.Төр төлбөрийг нь хариуцах зарим тусламж, үйлчилгээг худалдан авах ажиллагааг эрүүл мэндийн даатгалын байгууллага гэрээний үндсэн дээр үе шаттайгаар гүйцэтгэнэ.

 16.3.Энэ хуулийн 16.2-т заасан үйл ажиллагааг хэрэгжүүлэхтэй холбоотой журмыг Засгийн газар батална.” Санал гаргасан ажлын хэсэг. Байнгын хороо дэмжсэн байна. Дэмжье гэдгээр санал хураая. Санал хураалт. 48 гишүүн оролцож 41 гишүүн зөвшөөрч 85.4 хувийн саналаар 25 дахь санал дэмжигдлээ.

26.Төслийн “Эрүүл мэндийн даатгалын сангийн төсөв нь Монгол Улсын нэгдсэн төсвийн бүрэлдэхүүн болохгүй.” гэсэн 21.5 дахь хэсгийг хасах. Тэгэхээр энэ чинь болно гэсэн үг үү. Болно гэдэг нь болохгүй гэсэн үг үү. Тусгаарласан байснаа яагаад буцаагаад нийлүүлсэн юм бэ. Одонтуяа гишүүн.

 **С.Одонтуяа:** -Тэгэхээр энэ хэлэлцэх эсэх дээр манай гишүүдийн дийлэнх нь санал гаргасан. Энэ бол Монгол Улсын нэгдсэн төсвийн бүрэлдэхүүн хэсэг байх ёстой гэсэн саналыг гаргасан. Тэгээд энэ заалтыг бол хассан байгаа. Тийм учраас одоо эрүүл мэндийн даатгалын сангийн төсөв нь Монгол Улсын нэгдсэн төсвийн бүрэлдэхүүн хэсэг байна гэж ойлгож болно.

 **З.Энхболд:** -Уг нь болохгүй бол эрүүл явах юм биш үү.

 **С.Одонтуяа:** -Бас хяналт тавих шаардлагатай байх. Эрдэнэ гишүүн.

 **С.Эрдэнэ:** -Одоо Нийгмийн даатгалын сан маань өөрөө төсвийн бүрэлдэхүүн хэсэг явж байгаа. Тэгээд одоогоор бол яг энэ шилжилтийн үе шат эхлээгүй тэгээд энэ төсөв санхүү дээр тавих хяналтын механизм бүрдээгүй байгаа учраас одоохондоо бол төсвийн бүрэлдэхүүн хэсэг явах нь зөв юм гээд ингээд оруулчихсан.

 **З.Энхболд:** -Шилжилтийн хоёр жил дуусаад 16 он болохоор болих юм байна.

 Дэмжье гэдгээр санал хураая. Санал хураалт. 48 гишүүн оролцож 34 гишүүн зөвшөөрч 70.8 хувийн саналаар 26 дахь санал дэмжигдлээ.

 Үүгээр зарчмын зөрүүтэй саналаар санал хураалт дууслаа. Найруулгын шинжтэй саналын томьёолол 6 байна. Одонтуяа гишүүн.

 **С.Одонтуяа:** Хууль хүчин төгөлдөр болох хугацааг бид бас хоёр дахь хэлэлцүүлэг дээр ярьж оруулж ирэх шаардлагатай байгаа. Яагаад гэхээр энэ бол 1 сарын 1-ээс гээд нэлээд эрт ороод ирсэн одоо бид бид бол энэ хугацаанд амжихгүй учраас энэ хууль хүчин төгөлдөр болох хугацааг хоёр дахь хэлэлцүүлэг дээр оруулж ирнэ.

 **З.Энхболд:** -Хууль хүчин төгөлдөр болох хугацааг хоёр дахь хэлэлцүүлэг дээр оруулж ирнэ. Найруулгын шинжтэй 6 саналыг уншиж өгөөд нэг мөсөн санал хураая.

 *Хоёр.Найруулгын шинжтэй саналын томьёолол:*

 1.Хуулийн төслийг “Эрүүл мэндийн даатгалын тухай хууль” гэж нэрлэх тухай 1 дүгээр санал дэмжигдсэнтэй холбогдуулж, төслийн бусад зүйл, хэсэг, заалтад хуулийн нэртэй холбоотой найруулга хийх.

2.Төслийн 3.1.2 дахь заалтын “хуваалцуулах” гэснийг “хуваалцах” гэж өөрчлөх.

 3.Төслийн 8.2 дахь хэсгийн “журмаар” гэснийг “байдлаар” гэж өөрчлөх.

4.Төслийн 9 дүгээр зүйлийн гарчигийн “даатгалын” гэснийг хасах, 9.1 дэх хэсгийн “Даатгуулагчид үзүүлэх эрүүл мэндийн даатгалын тусламж, үйлчилгээний багцад дараах тусламж, үйлчилгээ хамаарна” гэснийг “Эрүүл мэндийн даатгалын сангаас зардлын төлбөрийг нь хариуцах эрүүл мэндийн тусламж, үйлчилгээний багцад дараах тусламж, үйлчилгээ хамаарна” гэж өөрчилж, энэ саналтай холбогдуулан бусад зүйл, хэсэг, заалтад холбогдох найруулгыг хийх.

5.Төслийн 10.3 дахь хэсгийн “гэрээний” гэсний дараа “үлгэрчилсэн” гэж нэмэх.

6.Үндэсний зөвлөлийн бүрэн эрх буюу 14.8 дахь хэсгийг эрх, үүргээр нь 2 хуваах:

 “14.8.Үндэсний зөвлөл дараах эрхтэй:

 14.8.1.эрүүл мэндийн даатгалын байгууллагын бүтэц, дүрмийг батлах;

 14.8.2.эрүүл мэндийн даатгалын эрсдэлийн сангийн хөрөнгийг тооцох, зарцуулах, банкинд хадгалуулах журмыг санхүү төсвийн, нийгмийн даатгалын, эрүүл мэндийн асуудал эрхэлсэн төрийн захиргааны төв байгууллага, Монгол банкны саналыг тус тус үндэслэн батлах;

14.8.3.эрүүл мэндийн даатгалын сангийн чөлөөт үлдэгдлийг зарцуулах, банкинд хадгалуулах, Засгийн газрын бонд, Монгол банкны үнэт цаас худалдан авах хөрөнгийн хэмжээ, журмыг санхүү төсвийн, нийгмийн даатгалын асуудал эрхэлсэн төрийн захиргааны төв байгууллага, Монгол банкны саналыг тус тус үндэслэн батлах;

14.8.4.эрүүл мэндийн албан журмын даатгалын тухай хууль тогтоомж, эрүүл мэндийн даатгалын тогтолцоо, үйл ажиллагааг боловсронгуй болгох талаар холбогдох байгууллагаас ирүүлсэн асуудлыг хэлэлцэн шийдвэрлэх, санал боловсруулах, эрх бүхий этгээдээр шийдвэрлүүлэх;

14.8.5.эрүүл мэндийн даатгалтай холбоотой асуудлаар мэргэжлийн нийгэмлэг, холбоо, шинжээч, даатгуулагч, хамтрагч талуудыг оролцуулсан байнгын болон түр ажиллагаатай ажлын хэсэг байгуулах, ажлын үр дүнг хэлэлцэх;

14.8.6.эрүүл мэндийн даатгалтай холбогдсон асуудлаар өөрийн бүрэн эрхийн хүрээнд холбогдох журам, тогтоол, зөвлөмж гаргах;

14.8.7.хууль тогтоомжид заасан бусад бүрэн эрх

 14.9.Үндэсний зөвлөл дараах үүрэгтэй:

14.9.1.эрүүл мэндийн даатгалын сангийн болон эрүүл мэндийн даатгалын байгууллагын үйл ажиллагааны зардлын төсвийн төсөл, төсөөлөл, төсвийн хүрээний мэдэгдлийг актуар тооцоололд үндэслэн боловсруулах, батлагдсан төсвийн нарийвчилсан хуваарийг батлах, гүйцэтгэлд нь хяналт тавих;

14.9.2.эрүүл мэндийн даатгалын сангийн болон эрүүл мэндийн даатгалын байгууллагын үйл ажиллагааны тайланг хэлэлцэх, үйл ажиллагааны болон удирдлагын зардлыг хянах, үнэлэлт, дүгнэлт өгөх;

14.9.3.энэ хуулийн 9.1-д заасан тусламж, үйлчилгээний багцад орох тусламж, үйлчилгээний жагсаалтыг эрүүл мэндийн болон нийгмийн даатгалын асуудал эрхэлсэн төрийн захиргааны төв байгууллагын саналыг үндэслэн гаргах;

14.9.4.даатгуулагчид үзүүлэх тусламж, үйлчилгээний зардлын эрүүл мэндийн даатгалын сангаас төлөх төлбөрийн дээд хязгаар, энэ хуулийн 11.2-т заасан даатгуулагчийн төлөх төлбөрийн хэмжээг нийгмийн даатгалын болон эрүүл мэндийн асуудал эрхэлсэн төрийн захиргааны төв байгууллагын саналыг үндэслэн тухай бүр тогтоох;

14.9.5.эрүүл мэндийн даатгалын сангаас үнийн хөнгөлөлт үзүүлэх зайлшгүй шаардлагатай эмийн нэр төрөл, үнийн дээд хязгаар, хөнгөлөх хэмжээг нийгмийн даатгалын болон эрүүл мэндийн асуудал эрхэлсэн төрийн захиргааны төв байгууллагын саналыг үндэслэн тогтоох;

14.9.6.тусламж, үйлчилгээ үзүүлэх байгууллагыг сонгох журмыг нийгмийн даатгалын болон эрүүл мэндийн асуудал эрхэлсэн төрийн захиргааны төв байгууллагын саналыг үндэслэн батлах;

14.9.7.эрүүл мэндийн даатгалтай холбогдсон асуудлаар ирүүлсэн өргөдөл, гомдлыг шийдвэрлэх;

 14.9.8.хууль тогтоомжид заасан бусад үүрэг.” Санал гаргасан ажлын хэсэг. Байнгын хороо дэмжсэн. Найруулгын саналыг дэмжье гэдгээр санал хураая. Санал хураалт. 48 гишүүн оролцож 40 гишүүн зөвшөөрч 83.3 хувийн саналаар найруулгын санал дэмжигдлээ. Зарчмын зөрүүтэй саналаар санал хурааж дууслаа.

 Эрүүл мэндийн албан журмын даатгалын тухай, Эрүүл мэндийн албан журмын даатгалын тухай хуулийг дагаж мөрдөх журмын тухай, Иргэний эрүүл мэндийн даатгалын тухай хуулийг хүчингүй болсонд тооцох тухай, Нийгмийн даатгалын тухай хуульд өөрчлөлт оруулах тухай, Эрүүл мэндийн тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд нэмэлт, оруулах тухай, Даатгалын тухай хуульд өөрчлөлт оруулах тухай Улсын Их Хурлын чуулганы хуралдааны дэгийн тухай хуульд нэмэлт, оруулах тухай, Засгийн газрын тусгай сангийн тухай хуульд нэмэлт, оруулах тухай, Төсвийн тухай хуульд нэмэлт, оруулах тухай хуулиудын төслийг эцсийн хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүллээ.

 Хүүхэд харах үйлчилгээний хууль хүрээд чуулган завсарлаж байна. Энэ хуулиас эхлээд дараа жил шилжлээ. Үдээс хойш 14 цагаас Ерөнхийлөгчийн мэдээлэлтэй. Ерөнхий сайд Монголбанкны дарга, Ерөнхийлөгч. Дараагийн 7 хоногт 2 өдөр нь хоёулаа амралтын өдөр байгаа учраас чуулган байхгүй.

 Хоёр дахь, гурав дахь өдөр ажлын хэсгүүд байгаа. 14 цагийн хуралд ирэхдээ гишүүд бүх гар утас, I pad-аа өрөөндөө орхиж ямар нэгэн электрон хэрэгсэлгүй ирнэ. Тэмдэглэл хийх дэвтрийг нууцын эрхлэгчээс авч буцааж хураалгана. Ямар нэгэн сүлжээ ажиллахгүй. Тийм юмтай ирэх юм бол оруулахгүй гэсэн үг шүү. Үдээс өмнөх хуралдаан завсарлалаа.

 ***Үдээс хойших хуралдаан.***

 Горим нээлттэйд шилжсэн байна. Хуралдаанаа үргэлжлүүлье. Гишүүд ээ танхимдаа ирцгээе. Хурлаа эхлэх үү. Огт эзэнгүйгээ сугал. Хуралдаанаа үргэлжлүүлье. Ерөнхийлөгчийн мэдээллийн цаг дууссан. Оны сүүлийн хуралдаан хийж байна.

 **Дараагийн асуудал.**

 Хүний эрхийн дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг хэлэлцэнэ. Тогтоолын төслийн талаар Хууль зүйн байнгын хорооны санал, дүгнэлтийг Улсын Их Хурлын гишүүн Түвдэндорж танилцуулна. Индэрт урьж байна.

 Улсын Их Хурлын дарга эрхэм гишүүд ээ,

 Хууль зүйн байнгын хороо 2014 оны 12 дугаар сарын 26-ны өдрийн хуралдаанаараа Улсын Их Хурал дахь нам эвслийн бүлгүүдээс ирүүлсэн саналыг үндэслэн Улсын Их Хурлын Хүний эрхийн дэд хорооны бүрэлдэхүүнд өөрчлөлт оруулах тухай асуудлыг хэлэлцлээ. Монгол Улсын Их Хурлын тухай хуулийн 7.1.7-дахь заалт 24.6 дахь хэсэг Монгол Улсын Их Хурлын чуулганы хуралдааны дэгийн тухай хуулийн 14.4 дэх хэсгийг тус тус үндэслэн Улсын Их Хурлын Хүний эрхийн дэд хорооны бүрэлдэхүүнд Улсын Их Хурлын гишүүн Ё.Отгонбаяр, П.Оюунбаатар нарыг оруулах саналыг Байнгын хорооны хуралдаанд оролцсон гишүүдийн олонх дэмжсэн болно.

 Улсын Их Хурлын эрхэм гишүүд ээ,

 Улсын Их Хурын Хүний эрхийн дэд хорооны бүрэлдэхүүнд өөрчлөлт оруулах талаар Хууль зүйн байнгын хорооноос гаргасан санал, дүгнэлтийг хэлэлцэн шийдвэрлэж Хүний эрхийн дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг хэлэлцэн баталж өгөхийг та бүхнээс хүсье.

 Анхаарал тавьсанд баярлалаа.

 **З.Энхболд:**  -Байнгын хорооны саналаас асуулттай гишүүд байна уу. Алга байна. Хүний эрхийн дэд хороонд шинээр оруулж байгаа юм байна тийм үү. Нөгөө юу гэж байдаггүй юм уу дээд хэмжээ. Түвдэндорж гишүүн. Хоёр хүн орохоор хоёр хүн гарахгүй юу. Түвдэндорж гишүүн.

 **Ш.Түвдэндорж:** -9 гишүүнээс Улсын Их Хурлын хуулинд заасан тухайн Байнгын хорооноос гарсан тохиолдолд, дэд хороонд байсан хүн нь автоматаар хасагддаг. Тийм дүрэмтэй тэрний дагуу манай Байнгын хорооноос Халтмаагийн Баттулга гишүүн энэ оны 4 сард гарсан. Тэр утгаараа Хүний эрхийн дэд хорооноос гарсан. Энэ хүний оронд оруулахаар шийдвэрлэсэн байгаа. 9 хүний бүрэлдэхүүнтэй хуучин 8 байсан 7 болсон. Дээр нь Оюунбаатар гишүүнийг нэмээд.

 **З.Энхболд:** -7 дээрээ 2-ыг нэмээд 9 болоод хуулинд заагдсан хэмжээгээ барьж байгаа юм байна. Одоо санал хураая. Байнгын хорооны саналаар Хүний эрхийн дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолыг баталъя гэсэн санал хураая. Санал хураалт. Санал хурааж байна. 47 гишүүн оролцож, 42 гишүүн зөвшөөрч 89.4 хувийн саналаар Улсын Их Хурлын тогтоолын төсөл батлагдлаа. Батлагдсан тогтоолын төслийг уншиж өгье.

 Хүний эрхийн дэд хорооны бүрэлдэхүүнд өөрчлөлт оруулах тухай Монгол Улсын Их Хурлын тогтоол. Монгол Улсын Их Хурлын тухай хуулийн 7 дугаар зүйлийн 7.1.7 дахь заалт Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.4 дэх хэсгийг үндэслэн Монгол Улсын Их Хурлаас тогтоох нь:

 1. Улсын Их Хурлын гишүүн Ёндонгийн Отгонбаяр, Цэрэндашийн Оюунбаатар нарыг Хүний эрхийн дэд хорооны гишүүнээр баталсугай.

 2. Энэ тогтоолыг баталсан өдрөөс нь эхлэн дагаж мөрдсүгэй. Энэ тогтоолын эцсийн найруулга дээр саналтай гишүүд байна уу. Сонссоноор тооцлоо.

 Зарлал байна. Эдийн засгийн байнгын хороо жижиг, дунд үйлдвэрлэлийн хөгжлийн дэд хорооныхоо даргыг сонгосон тухай мэдээлсэн байна. Энэ бол бүрэлдэхүүнд нь өөрчлөлт ороогүй учраас чуулганаар батлах шаардлагагүй. Эдийн засгийн байнгын хороо Жижиг, дунд үйлдвэрийн хөгжлийн дэд хорооны даргаар Улсын Их Хурлын гишүүн Самбуугийн Дэмбэрэлийг сонгосныг зарлаж байна. Дэд хорооны даргаар сонгогдсон Отгонбаяр гишүүн, Дэмбэрэл гишүүдэд баяр хүргэе. Үүгээр Хүний эрхийн дэд хорооны бүрэлдэхүүний тухай Хууль зүй хуралдчихна биз. Төрийн байгуулалт шаардлагатай бол хуралдаарай. Үүгээр энэ асуудлыг хэлэлцэж дууслаа. Эрдэнэбат сайд юм ярих уу. Эрдэнэбат сайдад микрофон шилжүүлье.

 **Ж.Эрдэнэбат:** -Энэ төрийн сангийн банкны гүйлгээ зогсож байгаатай холбогдуулаад би бүгдийг нь тэгж бодож байна. Хамгийн гол юм нь юу вэ гэхээр санхүүгийн жил дуусаж байгаатай холбогдуулаад 6000 төрийн байгууллага байдаг. Энэ байгууллагуудаа дараагийн санхүүгийн жилийг эхлэх энэ бэлтгэл ажлыг энэ үлдсэн ажлын хоёр хоногийн хугацаанд манай төрийн сангийн газар маань бэлддэг юм байгаа юм. Тэгээд энэнтэй холбоотой үйл ажиллагаа. Орлого төвлөрүүлэх болоод хөрөнгийн зардлын хувьд бол одоо хөрөнгө оруулалт хийсэн компаниуд санхүүжилтээ авах асуудал бол 31-н хүртэл бол нээлттэй байгаа. Сүүлийн 3, 4 хоногийн хугацаанд төрийн сангаас яг энэ төсвийн байгууллагын урсгал зардалтай холбогдуулаад 50 тэрбум төгрөгийн зардал гарсан байна.

 Мөн хөрөнгийн зардалтай холбогдуулаад 115 тэрбум төгрөгийн зардлыг гаргаад байгаа. Цаашдаа бол манай Сангийн яаман дээр төсвийн хөрөнгө оруулалтын гүйцэтгэлтэй холбогдсон материалууд маань зохих шатныхаа журмаар хянагдаад ирсэн тохиолдолд бид 31-н хүртэл энэ гүйлгээ бол хийгдэнэ.

 **З.Энхболд:**  -Гишүүдэд баярлалаа. Ирэх 7 хоногт 29 амралтын өдөр. Тусгаар тогтнолын баярын өдөр байгаа. Тамганы хөшөөнд цэцэг өргөх ажиллагаа явагдана. Богдын музей дээр үзэсгэлэн гарсан үдээс хойш бөхтэй байгаа. Энэ арга хэмжээнд идэвхтэй оролцоорой. 30, 31-нд ажлын хэсгийн хурлуудтай. 1, 2-нд амралтын өдөр чуулган байхгүй. Тийм учраас өнөөдрийн чуулган бол энэ жилийн отгон чуулган байна. Ирсэн гишүүдэд баярлалаа.

 Нийт Монголчууддаа шинэ жилээ сайхан өнгөрөөхийг хүсье, эрүүл энх сайн сайхныг хүсье.

 ДУУНЫ БИЧЛЭГЭЭС

 БУУЛГАСАН П.МЯДАГМАА